
1. Astrologia karmică 


Omul pe pământ se compune din trup, suflet şi spirit. Trupul este supus legilor eredității, 
naşterea şi moartea îl guvernează. Sufletul este supus legilor destinului pe care omul şi l-a creat singur; 
acest destin creat de om îl numim karmă. Spiritul omului apare într-una din vieţile sale ca o repetare a 
sa, împreună cu roadele vieților sale din trecut, din vieţile sale anterioare. Omul, prin tot ceea ce 
gândeşte, simte şi făptuieşte într-o întrupare depune germeni pentru destinul său viitor, al său şi al 
lumii în care îşi va desfăşura viitoarea viață pământească. 

Astrologia karmică evidenţiază cauzele diverselor situații apărute în viaţa unei entități. Prin 
conştientizarea lor omul poate să-şi perfecționeze evoluția actuală. Astrologia karmică are la bază 
fenomenul de reîncarnare, adică existența unui lung şir de vieţi (încarnări) în care sufletul şi spiritul 
omului îmbracă succesiv alte şi alte corpuri fizice, necesare misiunilor sale dintr-un anumit moment al 
evoluţiei individuale. Termenul care defineşte acest ciclu al reîncarnărilor unei entităţi umane este 
samsara. Acest lanţ al vieților unei entități umane poate include zeci de vieţi (reîncarnări) avute în 
diferite zone ale Geei. Numărul vieților unei entități umane într-un interval de 2000 de ani este şapte. 
Acestea se succed în ordine cronologică şi sunt strâns legate una de cealaltă, persoana trebuind să preia 
la sfârşitul fiecărei vieţi un bilanţ al realizărilor sale. Acesta va deveni capital de pornire al vieții 
următoare. Pe baza lui persoana îşi modelează şi proiectează coordonatele viitoarei vieți, alegându-şi 
locul, momentul naşterii, părinţii etc., în funcţie de nivelul evolutiv pe care îl posedă şi de datoriile 
karmice pe care le-a acumulat. 

Karma reprezintă acumularea consecințelor bune şi rele, generate de faptele entității pe 
parcursul încarnărilor sale. Pentru a-şi putea alege părinţii, aceasta trebuie să caute printre persoanele 
cu care s-a mai întâlnit în alte vieţi şi să aleagă în aşa fel încât să-şi poată achita datoriile pe care le are 
față de aceştia, dar şi aceştia faţă de ea. Scopul acestui lung şir al încarnărilor unei entități umane este 
desăvârşirea continuă a calităţilor, corijarea defectelor pentru a putea ajunge la perfecţiune. Este 
necesar ca ea să treacă prin foarte multe experienţe, bune şi rele, pentru a putea învăţa tot ceea ce îi 
oferă existenţa în planul fizic al Geei. 

Fenomenul de reîncarnare este amintit în scrierile celebrului teolog Origene, care a trăit în 
secolul IV, în a cărui vastă operă găsim explicat, susținut şi exemplificat cu texte din cărţile originale 
ale Bibliei, tot ceea ce se poate cunoaşte despre acest subiect. Origene a fost sanctificat şi ulterior 
anatemizat de biserica creştină. Biblia, în varianta sa originală, conţinea numeroase referiri la 
reîncarnare considerând-o ca pe ceva firesc. 

La conciliul de la Constantinopol, din anul 553, împăratul Justinian, pentru a satisface dorinţa 
de sanctificare a soţiei sale, Teodora, a impus clerului să cenzureze din Sfânta Scriptură orice referire 
la reîncarnare. Împărăteasa Teodora, care în tinereţe profesase meseria de curtezană şi acumulase o 
karmă ce trebuia ispăşită, a dorit să elimine conceptul de reîncarnare pentru a putea fi sanctificată. Deşi 
cenzura aplicată asupra variantei inițiale a cărților Bibliei a continuat, totuşi mai există şi în varianta 
actuală, cea aprobată de Sfântul Sinod al BOR referiri la acest concept. Pentru exemplificare cităm 
pasajul: "Şi Ioan, care de fapt era Ilie, dar ei nu l-au cunoscut" cu referire la Sf. loan Botezătorul. 

Astrologia karmică se bazează pe principiul reîncarnării. Vieţile oamenilor se repetă şi se vor 
repeta până când va fi atinsă perfecțiunea. Horoscopul karmic dezvăluie chipul nostru adevărat, 
entitatea însăşi, încarnată într-un anumit moment, într-o identitate anume. O entitate care a trăit poate 
mii de vieţi, în timpuri şi locuri diferite şi care are predispoziţiile sale specifice, tendinţele sale 
specifice de a se comporta într-un anume fel, de a provoca anumite situații. 

Aceste tendințe sunt acumulate în timp, sunt rezultatele trecutului, aşa după cum viitorul va fi 
rezultatul prezentului. "Cum ne năştem, aşa vom dormi", spune un vechi proverb românesc, iar Legea 
Karmei este tocmai eterna Lege a Cauzei şi Efectului. Nu există efecte fără o cauză anume: faptele, 
gândurile, sentimentele noastre, constituie cauza ce determină apariţia unei karme personale. E 
destinul pe care ni l-am modelat prin ceea ce am gândit, simțit, făptuit în vieţile anterioare şi pe care îl 
construim în continuare. 


Poziţiile planetelor retrograde, prin dificultățile şi obstacolele pe care le aduc, amintesc tocmai 
acest lucru: cândva, într-o altă viaţă, am greşit într-un anumit domeniu şi de această dată ne-am propus 
să reparăm greşeala. Dacă ne propunem de mai multe vieţi, fără succes, acelaşi lucru, Saturn apare 
retrograd. Cu cât sunt mai multe planete retrograde într-un horoscop, cu atât destinul acestei persoane e 
mai complex, karma sa e mai grea, dar şi şansele de evoluţie sunt mai mari. 

Când un horoscop nu are nici o planetă retrogradă, avem de-a face cu o persoană modestă, 
prudentă, care are mari dificultăţi în a înfrunta problemele reale ale existenţei. În cazul acesta, 
persoana şi-a propus să rezolve foarte puţin din bagajul său karmic şi în prezent va avea o viață relativ 
liniştită. 

Aspectele unghiulare formate de planetele retrograde au de asemenea un rol deosebit de 
important. Cele negative sunt indiciul repetării unor tendințe rele până când au devenit obişnuință 
(cuadratura e considerat cel mai dur aspect, dar are şi un avantaj: constrânge Eul să acționeze, să se 
schimbe); aspectele pozitive indică deprinderi bune, acumulate de-a lungul timpului. 


Karma în funcţie de tipul zodiei natale 


Astrologia chineză, cât şi cea occidentală, au în comun baza universală a elementelor. Acestea 
sunt în număr de patru la europeni: Pământul, Aerul, Focul şi Apa; iar la chinezi cinci: Pământul, Apa, 
Metalul şi Lemnul. 

Semnele de Apă (Racul, Scorpionul, Peştii) posedă o karmă legată de probleme afective. În 
viețile anterioare, entitatea nu a fost capabilă să-şi controleze în mod satisfăcător emoțiile. De aceea a 
ales de această dată să "lucreze" tocmai în acest sector. Va încerca să-şi disciplineze emotivitatea, 
nepermițând elementului Apă să poarte cu sine influențele negative care-i distrug echilibrul şi să-şi 
pună emoţiile în slujba unei iubiri adevărate. 

Semnele de Foc (Berbec, Leu, Săgetător) sunt legate de karma evoluţiei Eului. Cât de amară e 
viaţa celor care cred că după moarte ne pierdem individualitatea! După opiniile lor, ceea ce am fost şi 
am iubit se pierde în neant, se volatilizează în cosmos, ori se reîntoarce în materia inertă. 

Entitatea, chiar dacă trece printr-o serie întreagă de transformări, nu-şi pierde nimic din 
caracterul său unic. Fiecare entitate va trebui în final să se descopere ca o simfonie perfectă, care nu 
seamănă cu nici o altă simfonie. Dar pentru a ajunge la aceasta, afirmarea Eului este o etapă absolut 
necesară. Aceasta este lecţia karmică a semnelor de foc. 

Iubirea e posibilă numai dacă entitatea există şi îi poate încălzi pe ceilalți cu focul său interior. 
Focul însă poate să producă arsuri, dacă nu ține seama de dreptul celorlalte elemente la existență şi 
calcinează pământul, evaporă apa, consumă tot aerul pentru propria sa persoană. Focul trebuie să 
înveţe valoarea dialogului. Prevalenţa semnelor de foc într-o temă natală, poate indica fie că entitatea 
nu şi-a putut rezolva suficient personalitatea în viețile precedente, iar acum trebuie să facă acest lucru, 
fie tocmai contrariul (conform planetelor şi aspectelor acestora), şi anume că a permis propriului Eu să 
se dilate, lăsând focului libertatea de a lua dimensiunile unui incendiu devastator. Trebuie aşadar ca 
acum să facă o schimbare prin intermediul unei mari deschideri către ceilalți. 

Semnele de Aer (Gemeni, Balanţă, Vărsător) prezintă o karmă legată de spirit. În ebraică, 
Rowak înseamnă vânt, dar şi suflu divin, spirit. Or, acesta suflă în ce direcţie vrea. Persoana este liberă 
şi flexibilă. Independenţa este geniul, dar în acelaşi timp este şi capcana acestor semne intelectuale. 
Nativii ce aparțin acestor semne, veşnic gata să prindă "ideile din zbor", au de făcut retuşări karmice. 
În vieţile precedente s-au refugiat în idei abstracte, pentru a evita responsabilităţile vieţii. Au aderat la 
idei false, în ciuda faptului că realitatea a dezmințit aceste idei. Defectul general al semnelor de aer 
este orgoliul, disprețul suveran al realităților biologice. Nativii din aceste semne, terorizați de gândul 
că şi-ar putea pierde o parte din sfântul şi sacrul lor drept la libertate, au refuzat asumarea oricărei 
responsabilități în viaţa lor precedentă. Obsedaţi de teama că ar putea fi "încătuşaţi”, au refuzat să se 
dăruiască unei opere constructive. 

Există şi alt gen de persoane care se încarnează în semne de aer. Acestea nu şi-au dezvoltat 
câtuşi de puţin agilitatea mentală, receptivitatea la problemele spiritului; de aceea acum şi-au ales ca 
nativitate un semn de aer, pentru a aprofunda acest comportament. 

Semnele de Pământ (Taur, Fecioară, Capricorn) sunt acaparate în întregime de jocul 
experiențelor terestre. Ele muncesc din răsputeri, construiesc, dar făcând aceasta pierd din vedere 

sensul spiritual al activităţii lor. Taurului îi place atât de mult munca în sine, încât uită să se mai şi 
întrebe ce beneficiu îi poate aduce aceasta. Fecioara se pierde în detalii, iar Capricornul ignoră sensul 
spiritual al puterii pe care o urmăreşte cu tenacitate. Nativii din semnele de pământ au căzut în una din 
aceste capcane - conform indicaţiilor din tema natală. Ei au folosit extrem de prost materia, 
proprietăţile terestre, bunurile lumeşti, banii, onorurile. 

Dar e posibil şi contrariul, şi anume ca ei să trebuiască să înveţe tocmai în acest domeniu (fapt 
indicat de totalitatea temei natale); după câteva vieţi pământene prea aeriene ori prea visătoare, au 
simțit nevoia să pună picioarele bine pe pământ. Prea eterici sau prea cerebrali şi agitaţi în viața 
precedentă, de această dată şi-au programat să-şi trăiască viaţa din plin. 


Karma indicată de poziţia Soarelui natal. 


Soarele şi Luna nu sunt niciodată retrograde. Luna simbolizează personalitatea terestră, 
pământească a entității - deci limitările acestei lumi materiale impuse fiinţei. În schimb Soarele este 
adevărata entitate, Eul adevărat, cu motivațiile şi dorinţele sale. Poziţia sa într-un semn sau altul în 
momentul naşterii este decisă de entitate în funcţie de dorinţele sale profunde. În fiecare semn se 
aprofundează ori se încearcă aprofundarea unei lecții karmice, fiecare semn aşadar este important în 
procesul nostru evolutiv. 

lată aceste semnificaţii după poziţia Soarelui natal: 

- Soarele în Berbec: Persoana doreşte să îşi dezvolte propria autonomie, propriul curaj, 
autodeterminarea. Nativul Berbec şi-a ales ca aspect caracteristic acțiunea. El intenţionează să 
acționeze personal. 

- Soarele în Taur: Persoana are dorinţa de a poseda, de a stăpâni bunuri terestre. Nativul vrea să 
înțeleagă dimensiunile lumii materiale şi să se integreze în acestea (să se hrănească din ele). 

- Soarele în Gemeni: Persoana are dorința de a înţelege şi de a-şi dezvolta propria cunoaştere. 
Nativul vrea să-şi dezvolte inteligenţa. 

- Soarele în Rac: Persoana are dorința de a explora domeniul legăturilor familiale şi de a medita 
asupra originilor vieţii. Nativul vrea să-şi dezvolte propria sensibilitate. 

- Soarele în Leu: Persoana doreşte să înveţe cum trebuie să folosească puterea. Nativul vrea să se 
afirme, să fie puternic, să-i apere pe cei slabi. El intenționează să se afirme în ochii celorlalți. 

- Soarele în Fecioară: Persoana are dorinţa de a înţelege şi de a analiza nu doar lumea materială, ci 
şi lumile vegetală şi animală. Nativul vrea să-i servească pe alții cu precizie şi eficienţă. 

- Soarele în Balanţă: Persoana urmăreşte instaurarea armoniei, a dreptăţii sociale. Nativul speră să 
aducă armonie în domeniul relaţiilor umane. 

- Soarele în Scorpion: Persoana are dorința de a arde, de a curăța tot ce este necesar pentru a pregăti 
o reînnoire, de a distruge pentru a reconstrui; karma sa presupune să se detaşeze de bunurile 
materiale. 

- Soarele în Săgetător: Persoana are dorinţa de a transmite un mesaj spiritual, de a le aduce 
propriilor semeni lumină şi cunoaştere. Simte nevoia de a crea bucuria şi fericirea în jurul său. 

- Soarele în Capricorn: Persoana are dorinţa de a învăţa ce înseamnă răbdarea, perseverenţa. Nativul 
vrea să-şi asume responsablități; el continuă să-şi urmărească obiectivele rămase nerealizate şi 
începute în epoci îndepărtate. 

- Soarele în Vărsător: Persoana are dorinţa de a trăi bucuria prieteniei. Nativul vrea să comunice 
propria sa inspiraţie, propria sa dragoste de libertate. El doreşte să contribuie la libertatea semenilor 
săi. 

- Soarele în Peşti: Persoana are dorința de a lichida o karmă veche prin acceptarea suferințelor şi 
limitărilor de tot felul, limitări datorate obligațiilor familiale, activităților profesionale rigide, 
bolilor, detențiilor. 

Fiecare semn zodiacal are aşadar semnificația sa karmică. Racul, Fecioara, Scorpionul şi Peştii 
au încărcături karmice mult mai puternice decât celelalte semne. 


Racul - pentru că nu poate uita, persoana nu se poate desprinde de viaţa precedentă în care este 
ancorat afectiv. Racul este sinonim cu casa IV, a căminului, familiei şi a siguranţei pe care acestea le 
oferă. Pentru astrologii din antichitate el reprezenta o zodie specială: "poarta de intrare a spiritelor în 
această lume, Eul primordial, din care s-a dezvoltat germenele vieții pentru a evolua”. Nativii din 
zodiile de Foc au o influenţă deosebită asupra Racului şi îl pot ajuta. 

Fecioara - închide un semiciclu, prima jumătate a zodiacului. Este de aceea o etapă 
purificatoare, în care entitatea învaţă să se anuleze pe sine în folosul altora şi în acelaşi timp să-şi țină 
propriul corp fizic sub control: karma sa e legată de probleme fizice. Este însă şi o etapă a "culesului", 
strângându-se ceea ce a fost "semănat" în viețile anterioare. 

Scorpionul - Nativul a ajuns în momentul de culme al "crizei karmice"; aflat la întâlnirea 
dintre cele două lumi: vizibilă şi invizibilă, se împarte veşnic între ele, e sfâşiat între cele două 
chemări. De aici nemulțumirea sa, angoasa sa permanentă. Scorpionul este sinonim cu casa a VIII-a, "a 
morţii şi renaşterii”. Este un punct în care omul trebuie să "omoare" în sine unele obiceiuri, 
ataşamente, legături ce îi împiedică drumul ascendent. Pentru că trebuie să iasă la lumină. 

Peştii - reprezintă sfârşitul unui ciclu, ultima etapă în procesul de purificare a sufletelor; de aici 
şi necesitatea numeroaselor probe. Este semnul suferinței eliberatoare, al sacrificiului final. Dar toate 
acestea pot fi evitate, pentru că Peştii sunt experţi ai fugii din fața probelor care le sunt trimise şi 
tocmai aici este pericolul acestui semn mobil. Îşi reprogramează pentru viaţa viitoare karma de care nu 
s-au putut elibera. 

Această amânare-reprogramare e specifică de fapt tuturor semnelor mobile (Gemeni, 
Fecioară, Săgetător, Peşti). Ele se pot elibera însă cu uşurinţă de propria karmă, pentru că sunt 
mişcarea, fluiditatea, capacitatea de adaptare. 

Mai dificil e cazul semnelor cardinale (Berbec, Rac, Balanţă, Capricorn), care au tendința de 
a-şi crea propria karmă nouă. Aceste semne iradiază energie, traduc pe plan terestru lecţiile spirituale. 
Combinând fluiditatea semnelor mobile cu organizarea celor fixe, pot acționa pentru a-şi aprofunda 
propria lecție karmică. 

Semnele fixe (Taur, Leu, Scorpion, Vărsător) au cea mai grea şi mai dură karmă. Entitatea are 
cea mai mare cantitate de rău de care trebuie să se elibereze, dar eliberarea se face într-un mod destul 
de drastic, de violent. Ce e mai grav (în cazul în care apar şi pătratele), este că se observă aproape 
întotdeauna tendinţa de a persista acelaşi gen de eroare. 


Karma în funcţie de ponderea planetelor în decani 


Un alt factor de care trebuie să se țină seama în interpretarea horoscopului este poziția 
planetelor, a Ascendentului şi a Mijlocului Cerului în Decani. 

Primul decan reprezintă corpul fizic. 

Al doilea decan reprezintă corpul sufletesc. 

Al treilea decan reprezintă corpul spiritual. 

În funcţie de preponderența unuia dintre decani, putem deduce felul experienţei pe care vrea să 
o abordeze persoana şi obiectivele sale în actuala viață. 

Se pare că primul decan al fiecărui semn este cel mai puternic - semnificând moştenirea 
elementelor karmice de natură fizică. Persoanele cu multe planete, ori cuspide ale caselor în acest 
decan fizic, au încă enorm de mult rău de eliminat şi conţină şi în actuala viaţă să se comporte după 
modelul celor precedente. Primul decan se află sub semnul lui Marte, al doilea, sub cel al lui Mercur. 

Al doilea decan este un stadiu de tranzit şi indică modalitatea aleasă de entitate pentru a pune 
în practică pe plan terestru, cunoştinţele acumulate în timpul şederii în alte nivele planetare (persoana 
cu Uranus retrograd resimte cel mai puternic nostalgia acestor nivele ale evoluţiei). În acest decan (2), 
se resimt mai puţin influenţele pământene, fizice, carnale, care îşi exercită acțiunea cu aceeaşi 
intensitate din trecut asupra primului decan. 

Al treilea decan, aflat sub influențele lui Jupiter şi Saturn, indică direcția probabilă spre care se 
înaintează subiectul. Persoanele care au multe planete, sau cuspidele în marea lor majoritate la sfârşit 
de semn, trăiesc o perioadă de tranzit. şi-au lichidat trecutul, pot face un salt. Pentru că e vorba de 
maturizare, e de aşteptat ca a doua parte a vieţii lor să fie destul de deosebită. Decanul trei este activ, 
dinamic, orientat veşnic spre viitor, un viitor care poate însemna ieşirea din "roata încercărilor”. 

Când avem o majoritate a primului decan (multe planete, Ascendent, Mijlocul Cerului), acesta 
este indiciul unui spirit care e încă puţin evoluat şi are o karmă apăsătoare, ori e încă foarte tânăr. 

Când avem o majoritate a decanului doi, avem de-a face cu persoana care nu a ajuns la deplina 
stăpânire a propriilor impulsuri şi stări emoționale. 

Când avem prioritatea ultimului decan, trei, persoana a învăţat să-şi stăpânească impulsurile 
fizice, mentale şi emoțiile şi poate să se îndrepte pe drumul spiritualităţii, căruia i se va dedica pe 
deplin. 

Care semn zodiacal este cel mai bun, cu care ne înțelegem cel mai bine? Sunt întrebări 
frecvente. Afinitățile cu un semn sau altul se pot deduce cu uşurinţă, dar înainte de a căuta semnul 
ideal, ar trebui să ţinem seama că în procesul nostru evolutiv, trecem prin fiecare semn, cunoaştem şi 
învăţăm din experienţele tuturor, cu calitățile şi defectele lor. "Dacă nu mă înţeleg cu zodia "x" unde 
greşesc? şi de ce?" Pentru că armonia există. Şi dacă nu e în noi, vina ne aparţine în exclusivitate. 


2. Nodurile lunare 


Elementele care ilustrează legătura între viaţa anterioară şi cea actuală sunt Nodurile Lunare. 
Definirea din punct de vedere astronomic a acestora este destul de simplă. Ele reprezintă punctele de 
intersecţie ale orbitei Lunii cu traiectoria descrisă de Geea în drumul său în jurul Soarelui. Cele două 
puncte de intersecţie se numesc Noduri Lunare. Ele sunt de declinații diferite respectiv Nord şi Sud. 
Luna intersectează planul orbitei Geei de două ori într-un interval de o lună. În momentul când intră în 
emisfera nordică punctul de intersecție indică Nodul Nord lunar, iar când coboară în emisfera sudică 
punctul de intersecție indică Nodul Sud lunar. O revoluție completă a nodurilor lunare (revenirea 
Nodurilor în aceeaşi poziţie faţă de constelații) se produce în 18 ani şi jumătate. Ritmul mediu anual al 
acestei deplasări este de 20 de grade. Particularitatea mişcării nodurilor lunare este deplasarea în 
mişcare retrogradă, în sensul acelor de ceasornic, deci invers față de mişcarea directă a corpurilor 
cereşti. Această mişcare retrogradă este întreruptă de scurte momente de revenire la deplasarea directă. 
Poziţia Soarelui şi a Lunii în conjunctie cu aceste noduri determină apariția şi intensitatea eclipselor. 
Poziția nodurilor lunare raportată la constelații şi exprimată în grade este întotdeauna opusă, ele 
aflându-se la 180 de grade unul față de altul. Dacă Nodul Nord este poziţionat în constelația Fecioarei 
la 16 grade şi 10 minute atunci Nodul Sud se va afla la 16 grade şi 10 minute în constelația Peştilor. 
Din acest motiv în efemeride nu este indicată decât poziţia Nodului Nord, cealaltă poziţie fiind uşor de 
aflat. 

Simbolul nodurilor lunare este reprezentat de semicercul subconştientului încadrat de două 
mici cercuri simbolizând cele două planuri orbitale. Nodul Nord este reprezentat prin arcuirea 
semicercului în sus (......), iar Nodul Sud prin arcuirea semicercului în jos (......). 

Semnificaţia ezoterică şi astrologică a nodurilor este extrem de importantă în înțelegerea 
astrologiei karmice. Despre importanţa lor au scris mulți astrologi cu renume dintre care îi amintim 
doar pe Claudius Ptolemeu şi Regiomontanus. Ştiinţa ezoterică păstrată în centrele antice de inițiere 
din Madras, Babylon, Teba, Heliopolis, Gondhishapur vorbeşte despre folosirea curentă a nodurilor 
lunare în interpretarea astrologică şi predicțiile făcute de iniţiaţi. În Chaldeea oamenii foloseau 
observaţia directă a fazelor Lunii şi a planetei Venus pentru a înțelege momentul prielnic în 
declanşarea muncilor agricole. Mitologia vechilor civilizații vorbeşte despre nodurile lunare sub 
numele de Axa Dragonului, element pe care îl întâlnim la hinduși, asirieni şi egipteni. În Apocalipsa, 
tratatul de creştinism inițiatic al Sf. loan, găsim o referire la acest element sub titlul de Axa vieţii. 

Nodul Sud lunar, supranumit şi Coada Dragonului, reprezintă elementele care definesc viaţa 
anterioară a persoanei şi subliniază în ce domeniu s-a comis marea greşeală din ultima viață. Persoana 
va repeta în prezent lecţiile de viaţă greşite în ultima încarnare pentru a i se oferi încă o dată şansa de a 
le înțelege şi însuşi corect. Nodul Sud este purtătorul unor greşeli karmice care se pot manifesta în 
viața actuală prin boli sau suferinţe. 

Nodul Nord, denumit şi Capul Dragonului, defineşte direcţia spre care persoana trebuie să îşi 
îndrepte eforturile în prezent pentru a depăşi greşelile karmice şi a merge mai departe pe un drum 
evolutiv. Interpretarea poziţiei Nodului Nord în raport cu zodia şi casa astrologică în care se află în 
tema natală a unei persoane, indică misiunea karmică pe care trebuie să o realizeze în prezent, 

principala direcție pe care trebuie să o urmeze în această viață, pentru a putea să-şi achite datoriile 
karmice şi să urce pe o treaptă superioară a evoluţiei sale individuale. 

Nodul Sud oferă date asupra bilanţului ultimei vieţi. Acesta trebuie continuat şi perfecționat 
prin concentrarea eforturilor actuale asupra punctului opus, indicat de Nodul Nord. Nodul Sud 
reprezintă greşeala, iar Nodul Nord indică soluţia prin care poate fi rezolvată. 


Interpretarea Nodurilor lunare în zodii 


Trebuie să amintim de la început faptul că ne vom referi la poziția Nodului Nord în zodie, 
subînțelegând că Nodul Sud se află în zodia opusă. Deci Nodul Nord în Berbec desemnează implicit 
poziția Nodului Sud în Balanţă. 

Nodul Nord în Berbec: În această viaţă nativul trebuie să-şi dezvolte conştiinţa şi voinţa. Este 
necesar să acționeze independent pentru a-şi realiza țelurile prin mijloace proprii. În viaţa anterioară 
frica l-a împiedicat să-şi exprime personalitatea şi să îşi atingă scopurile. În prezent va trece prin 
situații diverse pentru a învăţa să renunţe la compromisuri. Trebuie să realizeze un lucru important într- 
un domeniu în care va întâmpina multe dificultăți. În trecut a fost un om comod, care în situaţiile grele 
se retrăgea şi îi lăsa pe alţii să-i rezolve problemele. Această tendinţă se va manifesta şi în prima 
jumătate a vieții actuale. 

Să înveţe să ia decizii individuale şi să-şi asume responsabilități fără a arunca vina pe alții este 
ceea ce ar trebui să înveţe în prezent. În trecut nu şi-a asumat răspunderea pentru părerile şi faptele 
sale. A avut nevoie de un partener puternic, care să îl reprezinte şi să îl protejeze. De multe ori a făcut 
compromisuri pentru a găsi şi păstra un partener. A încercat să creeze armonie şi înțelegere în jurul său 
şi nu a ştiut să spună "nu" atunci când era necesar. Acum va trebui să refuze atunci când va simţi că 
acest lucru este necesar. Trebuie să-şi creeze un mod propriu de a gândi, bazat pe convingerile sale şi 
să transpună aceste idei în fapte şi acţiuni concrete. 

Persoana are o mare capacitate de adaptare care provine din dorința de a fi acceptată de toată 
lumea ca "persoană simpatică". În prezent tânjeşte după popularitatea avută în trecut, însă în viaţa 
actuală nu are nevoie de aşa ceva. Relaţiile excelente din viaţa anterioară îi asigură şi în prezent o 
situaţie privilegiată. În trecut era preocupată de rezolvarea problemelor celorlalți. În prezent doreşte să 
îi împace pe toți cei din jur, dar acest lucru este greu de făcut. Risipeşte multă energie pentru a crea un 
echilibru între viața sa personală şi legătura cu partenerul. Realizarea misiunii sale karmice este 
posibilă numai dacă îşi va menţine consecvent ideile şi nu va ceda în faţa presiunilor exercitate de cei 
din jurul său. Nu trebuie să caute recunoaşterea din partea altora, ci să dezvolte autoîncrederea, să fie 
împăcată cu conştiinţa sa. Dacă va învăţa să ia decizii şi îşi va menţine consecvent hotărârile, 
asumându-şi toate consecinţele, atunci va reuşi să-şi atingă scopul programat pentru această viață. 

Nodul Nord în Taur: Persoana are una dintre cele mai grele karme posibile. S-a născut cu un 
puternic semn de culpabilitate şi are o mare dorință de purificare. Şi-a programat să renunţe în această 
viață la goana după putere şi la patimile din trecut. În viaţa anterioară nu a avut linişte fiind veşnic 
nemulțumită. Firea sa pătimaşă i-a răsturnat echilibrul sufletesc şi a pus-o deseori în situaţii dificile. 
Setea de cunoaştere a făcut-o să înveţe şi să acumuleze foarte multe lucruri. Excelenta cunoaştere a 
firii oamenilor şi intuiţia au ajutat-o să obțină poziţii înalte şi să-şi atingă scopurile. I-a manipulat pe 
oameni în scopuri egoiste, şi-a ales relaţiile afective numai din interes, fără nici o urmă de sentiment de 
iubire sau afectivitate sinceră. Dorea să cunoască lucruri secrete, mistice şi îi plăceau situațiile 
periculoase. Studia misterele vieţii şi întreținea legături cu oamenii de la periferia societăţii. Este 
posibil să fi fost implicată în evenimente tragice. În viaţa actuală trebuie să realizeze linişte şi armonie 
în mediul în care trăieşte. S-a născut pentru a fi un sprijin solid pentru ceilalți. Este necesar să-şi 
îndeplinească misiunea în viața de zi cu zi începând cu cele mai banale lucruri. Va trebui să pună în 
plan secundar setea de cunoaştere şi curiozitatea pentru a reuşi să păstreze stabilitatea acţiunilor sale. 
Tot ceea ce face este bine să se subordoneze altruismului şi bunăvoinţei. În relaţia cu partenerul să 
acorde sprijin solid şi să creeze o existență sigură familiei sale. Construirea unei vieţi ordonate este 
cheia pentru găsirea liniştii sufleteşti. Să-şi stăpânească şi instinctele pentru a putea lua decizii corecte. 

În viaţa anterioară a avut multe eşecuri şi a trebuit să o ia de multe ori de la capăt. Aceasta este 
cauza fricii actuale şi de aici provine teama de schimbare sau eşec. Poate să se bucure sincer numai 
dacă posedă un lucru şi ştie că este numai al ei. Dacă nu este atentă îşi poate manifesta tendința de 


posesiune şi asupra familiei. Este atrasă în mod deosebit de pământ, natură, de aici poate acumula 
energie fizică şi mentală. Munca de creaţie şi legătura cu natura definesc misiunea sa pentru această 
viață. 

Nodul Nord în Gemeni: Persoana are o mare dorinţă de libertate şi independenţă, care îşi are 
originea în viața anterioară. A reuşit să-şi dezvolte o judecată corectă şi logică, să se manifeste cu 
multă siguranţă. În prezent are dificultăți în comunicare şi îi este greu să-şi modifice părerea sau să 
accepte sfaturile celorlalţi. În viaţa anterioară a trăit numai după ideile şi concepţiile sale şi nu a 
acceptat să dea socoteală nimănui. Îi este greu să se acomodeze şi se străduieşte să aibă relaţii cât mai 
independente cu ceilalţi, simțindu-se incomodată în rolurile de subaltern sau executant. În trecut a 
beneficiat de o libertate deosebită şi nu a trebuit să-şi piardă capul cu grijile vieţii de zi cu zi. Acest 
lucru a făcut-o să dobândească concepții idealiste despre viaţă. 

Nativul este mereu optimist, vesel şi creează în jurul său o atmosferă de simpatie şi amabilitate. 
Posedă un mare bagaj informaţional, deoarece rostul vieţii anterioare a fost studiul. Şi-a dobândit 
cunoştinţele nu doar din cărți, dar şi din călătorii îndelungate în care a acumulat o vastă experiență. Nu 
a avut probleme materiale, iar situaţia sa privilegiată i-a permis să se ocupe doar de dezvoltarea sa 
spirituală. Este posibil să fi fost profesor sau ghid spiritual în viața anterioară. Beneficiind de vaste 
cunoştinţe filozofice, spirituale, s-a străduit să-şi formeze o concepţie solidă. Convingerile morale au 
jucat un rol important în viaţa sa. Şi-a manifestat opiniile într-o manieră fanatică, ceea ce l-a făcut să 
nu-i mai poată observa şi înţelege pe ceilalţi. În prezent trebuie să-şi depăşească aceste carenţe şi să 
construiască o autocritică sănătoasă. Acest lucru este posibil prin lărgirea cunoştinţelor sale şi prin 
permanenta observare a celor din jur, luându-le în calcul părerile. Va trebui să-şi analizeze profund 
concepțiile proprii şi să fie tolerant faţă de ceilalți. Are tendința de a-şi impune propria sa lege şi de a 
considera că el este singurul deţinător al adevărului. Trebuie să aibă multă răbdare înainte de a-şi 
forma o părere şi ar fi bine să renunțe la a-i mai judeca pe alții. Lipsa simțului diplomatic şi 
manifestările exaltate îi pot provoca multe conflicte. Deşi doreşte să fie liber şi independent, în situaţia 
actuală va fi împiedicat să-şi atingă acest deziderat. Are de învăţat toleranța mai ales față de cei 
apropiaţi: frați, părinţi, copii. 

Nodul Nord în Rac: Persoana şi-a negat originea în viața anterioară şi a refuzat să-şi asume 
obligaţii afective. S-a străduit să acţioneze cât mai impersonal, cenzurându-şi sentimentele. Timp de 
mai multe vieți a ţinut sub control impulsurile şi instinctele personale. Dorea să se impună în 
activităţile sociale, dar era împiedicată de familie şi de originea sa. În prezent trebuie să rezolve 
această problemă, să-şi asume responsabilitatea afectivă. Rădăcinile şi originea sa sunt decisive în 
viața actuală şi îi creează misiunea de a-şi asuma răspunderea față de familie sau faţă de patria sa. Fără 
responsabilitate afectivă, orientată spre familie, nu îşi poate realiza sarcina karmică din această viață. 
Energia şi puterea trebuie să şi le obţină dintr-o sursă stabilă. În trecut a avut mare atracţie spre putere 
şi probabil a beneficiat de o carieră politică. Munca sa plină de răspundere nu i-a lăsat timp şi energie 
pentru a se ocupa de familie. Şi-a îndeplinit sarcina faţă de societate, dar nu a făcut nimic pentru viața 
sa afectivă sau pentru familie. S-a obişnuit cu rolul de conducător, pe care îl manifestă şi în prezent, 
reuşind să-i controleze pe ceilalți. Realizarea echilibrului între profesie şi viaţa afectivă constituie unul 
din scopurile propuse pentru această viaţă. Trebuie să-şi orienteze energia spre familie şi spre cei 
apropiaţi. Îi este greu să acorde prioritate aspectelor afective, fiind tentat şi acum să se identifice cu un 
rol impersonal. Reacţiile afective ale celorlalți îl deranjează şi practic nu ştie ce să facă cu ele. El crede 
că aceste exprimări reprezintă slăbiciuni. În prezent trebuie să se concentreze asupra legăturilor umane, 
să pună pe primul plan punctele de vedere afective şi să le manifeste în viaţă. Va fi în situații diverse 
pentru a putea să demonstreze aceste lucruri. 

În vieţile anterioare trăia după reguli stricte şi numai conform planificărilor, fără să ţină cont de 
necesitățile reale ale oamenilor. Chiar dacă va ajunge în prezent în funcții înalte, îi va fi greu să le 
păstreze. Este posibil să fie nevoit să facă un sacrificiu sau să renunţe la ceva în favoarea familiei. Să 
nu alerge după recunoaşterea exterioară şi să-şi dezvolte bazele pe o siguranță afectivă interioară. Prin 
faptul că va avea grijă de alţii, se va simţi mult mai puternică. 

Nodul Nord în Leu: Viaţa actuală reprezintă o probă continuă a voinţei pe care o are persoana. 
S-a născut cu misiunea de a-şi dezvolta creativitatea şi aceasta numai prin forțele proprii. Trebuie să-şi 
pună în aplicare gândurile pentru a putea deveni o persoană puternică şi hotărâtă. În viaţa anterioară, 
probabil era înconjurată de un grup de oameni care o sprijineau în rezolvarea problemelor. În prezent 

va avea multe probleme şi va trebui să se descurce singură. În situaţiile critice nu se va putea baza 
decât pe forţele sale. Situaţiile prin care va trece o vor obliga să-şi dezvolte încrederea în sine şi 
puterea, ajungând la conducerea unui grup social. În trecut era o idealistă, iubea omenii, dar la modul 
estetic. Deşi avea o capacitate intelectuală deosebit de mare, nu a reuşit să depăşească nivelul teoretic 
al fenomenelor. Nu a avut curajul de a crea ceva de una singură. S-a simţit în siguranță numai sub 
protecția prietenilor şi fără a se gândi prea mult s-a supus părerilor şi deciziilor acestora. 

Sarcina actuală cere formarea unei gândiri proprii, care presupune acţiuni individuale fără a 
beneficia de nici un ajutor din partea altora. Trebuie să renunţe la interesele colectivului în favoarea 
celor personale. În prima jumătate a vieţii îşi va crea multe probleme căutând prieteni care să aibă 
aceleaşi idei ca şi ea. În această viaţă va găsi cu greu un partener de viață şi va petrece foarte mult timp 
singură. Deşi îi va fi greu în singurătate, va trebui să-şi dezvolte încrederea în forțele proprii. 

Talentul organizatoric şi dragostea față de oameni fac din persoană un bun conducător. Va 
trebui să-şi pună energia în slujba intereselor societăţii. De multe ori va constata că alții au încredere în 
ea, dar aceasta nu o va scuti de necazuri. Va dori să împartă cu ceilalți gânduri, idei şi speranţe, dar nu 
va avea cu cine. Trebuie să-şi mențină cu consecvență proiectele, chiar dacă va trebui să facă unele 
sacrificii. 

Nodul Nord în Fecioară: Persoana a suferit foarte mult în vieţile anterioare şi în prezent 
retrăieşte unele din vechile spaime. Îi va fi greu să scape de ideea că este într-un permanent pericol. 
Este posibil să fi petrecut mult timp în închisoare fiind prigonită pentru concepții religioase sau 
apartenenţă la o minoritate. A văzut multă suferință în jurul său şi acum este foarte sensibilă la emoții. 
Şi-a format dorinţa instinctivă de a ajuta oamenii, de a-i sprijini în situaţii critice. În trecut, datorită 
lipsei de simţ practic, nu a fost în stare să acorde un ajutor eficient şi prompt. S-a identificat total cu 
suferinţele celorlalți pătimind alături de cei pe care nu a ştiut să-i ajute. În situaţii critice şi-a pierdut 
judecata lucidă şi nu a putut reacționa. Acum trebui să înveţe cum să acorde un ajutor util şi concret. 
Cea mai importantă sarcină este analizarea sentimentelor prin prisma unei judecăţi lucide şi corecte. 
Deseori preia problemele celor din jur fără să sesizeze cauzele lor. A fost un prost cunoscător al firii 
oamenilor şi a avut multe decepţii pentru că aceştia abuzau de prea marea sa încredere. În prezent 
trebuie să înveţe să cunoască adevăratele intenţii ale celorlalți, să simtă când este într-adevăr nevoie de 
ajutor. Ar fi bine să se detaşeze de lumea exterioară pentru a avea o viață liniştită şi echilibrată. Dacă ar 
fi mai circumspectă, bunăvoința sa ar fi corect înțeleasă. 

Sarcina sa karmică îi cere să devină utilă în viaţa celorlalți, să-şi aleagă o profesie prin care să-i 
poată ajuta direct. Meseria de medic sau psiholog este foarte potrivită şi îi oferă posibilitatea de a-şi 
exprima capacitățile. Este posibil să-şi petreacă o parte din viață acordând ajutor unei persoane aflate 
într-o situație dificilă. 

În viaţa anterioară a fost o persoană dezordonată, nepunctuală şi a trăit într-un mod haotic. Nu 
obținea rezultate bune în acţiunile sale deoarece era prea împrăștiată. În prezent trebuie să înveţe 
ordinea, consecvenţa şi planificarea. Ar fi bine să se ocupe mai mult cu problemele ei de sănătate şi de 
cele sufleteşti, deoarece acestea, în viaţa anterioară, au dus-o la epuizare. Situaţiile practice îi cer un 
mare efort. În relaţiile umane este dispusă să joace rolul martirului, iar în alegerea partenerului de viață 
este condusă de dorința de a ajuta. La cea mai mică decepţie intră în panică şi are căderi psihice. 
Trebuie să înveţe să evalueze corect problemele şi să evite relaţiile unde ar putea suferi decepţii sau 
dezamăgiri. 

Nodul Nord în Balanţă: Persoana are sentimentul că sacrifică prea mult față de cât primeşte, 
în special în relațiile umane. Sarcina karmică a vieții actuale este autosacrificiul în favoarea fericirii 
altora. În viaţa anterioară a fost un om energic şi şi-a folosit voinţa numai în scopuri personale. Nu ştia 
ce înseamnă imposibilul şi depăşea obstacolele cu mare uşurinţă, având realizări foarte mari. S-a 
străduit să fie prima în toate şi aceasta o făcea fără a ţine cont de interesele celorlalți. Independenţa şi 
voința sa îi pot facilita succesul şi în viaţa actuală. Sarcina sa karmică este de a crea o legătură afectivă 
armonioasă, de a învăţa să împartă succesele cu alții. 

În trecut a căutat numai aventura şi satisfacerea curiozităţii, iar acum trebuie să realizeze 
armonia şi să includă în planurile sale şi interesele celorlalți. Independenţa şi dorinţa de libertate îi 
îngreunează relația cu partenerul de viață. Simte că singură s-ar descurca mai bine şi nu prea sacrifică 
nimic în favoarea altora. Se simte sufocată în legăturile afective prea strânse, dar suportă greu 
singurătatea. Datorită firii sale explozive are conflicte la despărțire sau divorț. Agresivitatea şi 

nerăbdarea o fac să ia decizii pripite şi incorecte. În a doua parte a vieţii va fi silită să aleagă calea de 
mijloc şi să înveţe să se acomodeze. Doar dacă va dărui mai mult decât primeşte va avea satisfacţii şi o 
viață echilibrată. 

În tinereţe nu îi prea observă pe ceilalți, vorbeşte mult şi tace rar. Nu se cunoaşte pe sine, 
deoarece acest lucru îi cere prea mult timp şi răbdare. Deseori constată că intenţiile şi acțiunile sale 
sunt contradictorii. În situaţiile critice se angrenează în acţiuni care o duc la epuizare. Îi este greu să se 
relaxeze, sau să se bazeze pe alții. Nechibzuinţa din tinereţe o pune în situaţii periculoase şi ar fi bine 
să se gândească atent înainte de a acționa. Prima parte a vieţii sale este marcată de idealism şi dorința 
de aventură moştenită din viața anterioară. Va fi pusă în situația de a recunoaşte că viața fără un 
partener nu are rost. În a doua parte a vieţii va avea mai multe şanse de a crea o legătură afectivă 
armonioasă şi de a-şi elimina carențele din viețile anterioare. După câteva încercări va înțelege că fără 
ajutorul celorlalți se va opri la jumătatea drumului. Formarea capacităţii de adaptare, acomodarea este 
problema pe care trebuie să o rezolve în această viaţă. 

Nodul Nord în Scorpion: Nativul a trăit din belşug în viaţa anterioară şi a fost un om comod. 
Scopul său era dorința de posesiune. Se agita foarte mult pentru a-şi aduna şi păstra averea. Viaţa sa 
era dominată de teama de a nu-şi pierde agoniseala. Acest lucru l-a împiedicat să se dezvolte afectiv şi 
spiritual. Opunea rezistență la schimbări şi nu-şi asuma nici un fel de risc, chiar dacă se ivea 
posibilitatea unui câştig. În prezent trebuie să renunţe la posesiune şi la teama de a nu-şi pierde averea. 
Va fi nevoit să-şi schimbe deseori modul de viață. În trecut era prizonierul tradiţiilor şi al 
obişnuințelor. Inflexibilitatea şi comoditatea îl făceau să fie egoist şi cu partenerul său. Din prea multă 
lene nu s-a implicat afectiv sau emoțional. Nu şi-a asumat riscul de a avea o legătură afectivă pentru ca 
acest lucru să nu-i tulbure tabieturile. Valorile spirituale nu prezentau interes pentru el şi nu avea 
idealuri sau planuri înalte. În prezent va trebui să renunţe la siguranța materială pentru a putea să-şi 
îndeplinească misiunea. Prima parte a vieții o va trăi sub influenţa posesiunii puternice până când va 
recunoaşte că aceasta îl împiedică în scopurile sale. Trebuie să se rupă de influenţele din trecut şi să 
accepte schimbările cât mai dese din viaţa sa. Aceasta îl poate face să se îndoiască de capacitatea sa şi 
îl va determina să muncească şi mai mult pentru a obţine rezultate mai bune. O viață stabilă şi liniştită 
îi diminuează creativitatea şi dorința de acţiune. Este posibil să părăsească locul natal pentru a se rupe 
de orice legătură care îi împiedică în realizarea scopurilor sale. În trecut şi-a dezvoltat consecvenţa şi 
puterea pe care le va putea folosi acum în momentele dificile. În orice situaţie va ajunge va reuşi să 
construiască ceva, deoarece are o putere de creație extraordinară. Sarcina sa karmică este acceptarea 
valorilor spirituale pentru a putea să se dezvolte continuu prin relaţiile umane. Trebuie să schimbe 
scara valorilor şi să pună elementele spirituale înaintea celor materiale. Trebuie să se acomodeze cu 
schimbarea permanentă. Este posibil ca un şoc emoțional cauzat de pierderea unei persoane dragi să-i 
schimbe radical viaţa. 

Nodul Nord în Săgetător: În viața anterioară persoana şi-a dezvoltat o mare capacitate 
intelectuală având probabil o profesie în sfera comunicării. Mintea ageră şi luciditatea le are şi în 
prezent. A avut probleme deoarece nu putea să ia hotărâri asupra celei mai bune variante. Îi era frică să 
nu scape o posibilitate mai bună, mergea pe mai multe variante simultan şi nici măcar nu avea răbdare 
să aştepte cea mai bună soluție. Nu reuşea să se decidă asupra celei mai bune soluţii şi deseori intra sub 
influenţa altora, executând deciziile lor. 

Avea o curiozitate foarte mare şi dorea să descopere tot ceea ce era nou. Capacitatea de a 
înțelege rapid şi uşor a păstrat-o şi în prezent. 

În viaţa anterioară îşi alegea partenerul numai din curiozitate. Firea sa critică îi găsea câte o 
greşeală la fiecare pas şi aceasta ducea la ruperea legăturii. Acum repetă aceeaşi greşeală şi acest lucru 
o împiedică să-şi realizeze misiunea. Trebuie să înveţe să se impună şi să nu depindă de alții. Soluţia o 
poate găsi numai pe cale afectivă, sentimentală şi prin renunţarea la mintea limpede, cerebrală. Trebuie 
să înceapă rezolvarea sarcinii karmice printr-o muncă profundă într-un domeniu. Persoana este tentată 
să se apuce de mai multe lucruri, însă finalizează destul de puţine, în special din cauza curiozității care 
îi distrage atenția. Se va putea realiza dacă va avea un ideal clar. Va obţine mult ajutor din studiul 
literaturii spirituale şi din experienţa acumulată în călătorii. Astfel va reuşi să-şi ordoneze cunoştinţele 
şi va putea ajunge la o atitudine individuală, personală. În trecut a făcut compromisuri din cauza lipsei 
de moralitate. În societate pierdea timpul cu discuţii superficiale şi nu aborda niciodată subiecte 
serioase, tranşante. Persoana ar avea nevoie de o viaţă în mijlocul naturii, având astfel şansa de a 

descoperi esența lucrurilor. Va trebui să acorde atenție moralității sale. Probabil va avea ocazia să 
viziteze țări îndepărtate şi să cunoască multe popoare. Aceste lucruri fac parte din datoriile sale 
karmice şi sunt necesare dezvoltării sale individuale. În a doua parte a vieții poate descoperi credința. 

Nodul Nord în Capricorn: Mai multe vieți la rând persoana s-a împotrivit maturizării, cerând 
celor din jur să o trateze ca pe un copil care are nevoie de o totală dăruire emoțională şi afectivă. Era 
foarte legată de familie şi acest lucru îi îngrădea independența. Chiar şi la maturitate îi era greu să-şi 
creeze o existență materială solidă şi sigură. În general se aşeza în umbra unei personalităţi puternice 
care îi prelua toate problemele şi dacă era cazul se şi lupta în locul său. Chiar şi acum încearcă să 
paseze celor din jur problemele pe care le are. În trecut acorda acest rol familiei, părinţilor, fraţilor sau 
prietenilor apropiaţi. Personalitatea sa este cea a "copilului veşnic" care se împotriveşte durității vieţii, 
dar fără să facă nimic în acest sens. În trecut nu a reuşit să se afirme în societate datorită 
hipersensibilității sale. Nu se apuca să facă nici un lucru care cerea efort. Punea întotdeauna pe prim 
plan familia şi stabilitatea emoţională. Se retrăgea din faţa luptei refugiindu-se în familie, iar scopul 
vieţii sale îl constituia educaţia copiilor şi crearea unei atmosfere fericite în cămin. Personalitatea sa îl 
făcea un bun educator. Îşi trăia viaţa mai mult pe plan emoţional. este posibil să fi fost trist şi să fi 
beneficiat de multă imaginaţie, de un simţ muzical deosebit. 

În prezent are de înfruntat probe de natură materială atât în plan familial, cât şi social. Sarcina 
actuală este dobândirea autocontrolului şi învăţarea responsabilităţii. Poate trece prin greutăți familiale 
pentru a învăţa să plaseze raţionalul înaintea emoţionalului. Are o mare atracţie către tată, fapt generat 
de lipsa unui sprijin puternic în perioada copilăriei, familia sa neputând să-i asigure sprijin material. 
Trebuie să înveţe să fie hotărâtă şi încrezătoare în forţele proprii. Trebuie să-şi construiască o existență 
solidă cu accent pe îndeplinirea responsabilităților ce îi revin. Iroseşte multă energie cu amintiri şi 
analize inutile. În viaţa anterioară i-a manipulat pe alţii pentru a se situa ea în centrul atenţiei. În 
prezent, când dă de greu, foloseşte manipularea sau se refugiază într-o boală. Sarcina sa karmică este 
maturizarea şi asumarea răspunderii pentru faptele sale. 

Nodul Nord în Vărsător: Persoana refuză să colaboreze cu anumiți oameni. Are necazuri 
deoarece nu acceptă faptul că este doar o parte componentă a unui colectiv şi se consideră mult prea 
deosebită şi specială. Nu-i place ca viaţa sa să fie comparată cu a altora. În viața anterioară şi-a creat 
un orgoliu puternic şi un sentiment de superioritate. Nu este dispusă să accepte pe oricine în preajma 
sa. În trecut a fost o persoană privilegiată, fiind mereu înconjurată de o mulţime de admiratori. În 
prezent îi este greu să renunţe la privilegii şi să trăiască la fel ca orice om obişnuit. În relaţia cu 
partenerul are probleme, deoarece îl plasează pe acesta în poziție de subaltern. De o relație pe poziții 
egale nu este capabilă decât după 30 de ani. Pretinde o admiraţie necondiționată din partea celorlalți şi 
atunci este dispusă să fie loială şi să-i ajute. Simte foarte bine când partenerul are nevoie de ea. Trebuie 
să renunţe la egoism şi să-şi sacrifice interesele personale în favoarea celor colective. Adevărata 
împlinire o va găsi numai în cadrul unei comunități. Trebuie să nu aştepte de la ceilalți o atenție 
privilegiată şi laude continue. Karma sa corespunde erei Vărsătorului şi este una dintre cele mai 
revoluționare şi mai frumoase. Scopurile pe care şi le propune persoana trebuie să fie exclusiv în 
beneficiul colectivităţii. În viaţa anterioară şi-a dobândit capacitatea de conducător, fapt reflectat de 
apariţiile sale şi de modul de a se impune. În prezent este posibil să aibe o muncă de răspundere, în 
care va trebui să pună pe primul plan omenia şi loialitatea. Interesele personale pot fi luate în 
considerare numai dacă îşi găseşte un ideal şi îşi află rostul vieţii sale. Prima parte a vieții sale va fi 
dificilă. Va trebui să realizeze că este doar o parte a unui întreg şi că are aceleaşi drepturi şi obligații ca 
şi ceilalți. Snobismul din vieţile anterioare este prezent şi acum şi este tentată să subaprecieze anumite 
persoane. Prejudecăţile sale apar datorită modului superficial în care gândeşte. Mediocritatea şi 
banalitatea o plictisesc şi caută mereu compania oamenilor deosebiți. În a doua parte a vieţii va reuşi să 
deosebească aparențele de realitate. 

Nodul Nord în Peşti: Persoana a avut foarte multe vieți şi a acumulat o experiență mare. Este 
posibil să fi ajuns la un final de ciclu evolutiv, iar această viață să fie ultima, dar şi cea mai grea. 
Karma sa actuală constă în dezvoltarea cunoaşterii spirituale. Trebuie să acumuleze cât mai multe 
cunoştinţe şi experienţe în acest domeniu. În viaţa anterioară şi-a dezvoltat capacitatea intelectuală 
ajungând la o gândire practică şi logică care acum o ajută în rezolvarea problemelor zilnice. În trecut a 
încercat să găsească explicaţii pentru tot ce există şi s-a interesat de subiectele raționale. A perceput 
multe amănunte care pentru alţii nu prezentau nici o importanţă. Necazurile actuale provin din dorința 

de precizie excesivă. Trebuie să învețe să nu se piardă în amănunte şi să nu ajungă să piardă din vedere 
imaginea de ansamblu. Trebuie să se bazeze mai mult pe intuiție, deoarece va fi pusă în situații în care 
logica nu o va ajuta. Va constata că gândirea materialistă nu oferă răspunsuri la toate problemele. Nu 
va obține niciodată nimic dacă va acționa pe baza unui plan perfect, plin de amănunte şi detalii. 
Trebuie să acorde importanță întâmplărilor şi lucrurilor inexplicabile. În trecut a planificat totul până la 
cel mai mic amănunt, neacordând atenție dorințelor şi ideilor de moment. Acest lucru i-a limitat foarte 
mult capacitățile şi realizările. Acum trebuie să-şi folosească la maximum talentele pentru a se rupe de 
tradiție şi a ieşi din limitele regulamentului. Socotelile sale vor fi greşite, planurile nu se vor putea 
îndeplini aşa cum vrea ea, iar ceilalţi îi vor respinge ideile. Va intra în conflict cu ceilalți şi nu va găsi 
sprijin pentru ideile sale. Este posibil să trăiască o perioadă de timp izolată de ceilalți. În viaţa 
anterioară şi-a tratat partenerul de viaţă ca pe un obiect şi a avut legături doar din interes. Nu a avut 
curaj să-şi asume nici un sentiment afectiv şi a acţionat raţional şi obiectiv. În trecut i-a criticat foarte 
mult pe oameni şi acum va trebui să dovedească foarte multă toleranță în relațiile cu ei. Acum va trăi în 
mod haotic şi de neânţeles. Bănuiala şi neîncrederea îi pot crea boli cu cauzalitate spirituală. Va trebui 
să acționeze în plan spiritual, mental, pentru a se putea vindeca. Toate nemulțumirile şi bolile sale îşi 
au cauzele în greşelile spirituale pe care le-a făcut şi le face. În a doua parte a vieţii va ajunge să 
înțeleagă valorile spirituale la un nivel înalt. Izolarea o poate ajuta în realizarea misiunii sale şi în 
desfăşurarea unei munci de creație. Poate să se exprime în domeniul artistic, dar nu va beneficia de 
recunoaştere din partea societății. 


Interpretarea Nodurilor Lunare în Case 


Nodul Nord în casa I-a: Indică necesitatea ca entitatea să-şi transforme personalitatea, 
temperamentul, manifestările şi modul de a gândi. Ea trebuie să treacă de la compromisuri şi fuga de 
răspundere, la asumarea responsabilității pentru propriile fapte. Persoana trebuie să nu se bazeze pe 
partener sau pe asociați, ci să facă totul prin forțele sale. Trebuie să-şi dezvolte încrederea în sine şi să 
nu se bazeze pe sprijin sau ajutor din partea altora; să-şi canalizeze spiritul justițiar spre corectarea 
propriilor acțiuni, şi nu spre a-i critica şi judeca pe ceilalți. Este nevoie să-şi exprime părerile proprii şi 
să le susțină prin fapte; să-şi afirme punctul de vedere şi nu să preia ideile altora. Ar trebui să-şi 
dezvolte spiritul de inițiativă şi independență. Trebuie să realizeze o transformare profundă a 
caracterului său şi să se perfecționeze continuu. 

Nodul Nord în casa a II-a: Nativul trebuie să înveţe să obţină şi să administreze corect 
finanţele realizate prin muncă proprie sau prin exploatarea talentelor native pe care le are. Trebuie să 
înveţe să nu risipească banii ci să-i investească cât mai eficient; să stabilizeze marile fluctuații 
financiare la cer este supus şi să încerce să-şi mențină veniturile la un nivel constant. Este nevoie să 
acumuleze încet, dar sigur şi să evite un profit spectaculos, dar fluctuant. Dacă îşi învaţă lecţia poate 
deveni un bun specialist în domeniul financiar în a doua jumătate a vieţii. Sursele sale de venit trebuie 
să fie stabile şi sigure. Nu are voie să cheltuiască bani pe lucruri inutile. Va trebui să înveţe să trăiască 
cu strictul necesar înainte de a deveni un om bogat. Nu va obține belşug decât după ce va dovedi că 
este un bun administrator al banilor. 

Nodul Nord în casa a III-a: Indică necesitatea de a dezvolta sfera comunicării şi a cunoaşterii 
ştiinţifice. Persoana trebuie să renunţe la idealism, filozofie şi estetism pentru a aborda viața într-un 
mod logic, rațional şi pragmatic. Are cunoştinţe înalte în domeniul spiritual, dar acestea nu sunt 
fundamentate rațional ci mai mult intuitiv. Trebuie să îşi deplaseze atenţia din planul spiritual spre cel 
fizic şi să trăiască cu picioarele pe pământ. Posedă o cunoaştere deosebită a planului astral, a lumii 
viselor, dar în relaţia cu planul fizic dă un randament scăzut şi este lipsită de simț practic. Trebuie să 
împărtăşească şi celorlalți din cunoştinţele pe care le-a acumulat. Se poate afirma în învățământ sau 
mass- media. Este puternic atras de călătorii şi se poate dedica activităților turistice. O altă alternativă 
o are în sfera comercială şi în special în management. 

Nodul Nord în casa a IV-a: Indică necesitatea dezvoltării şi experimentării relațiilor familiale 
şi renunțarea la implicarea excesivă în activități sociale. Este o poziţie care indică obţinerea lejeră a 
unor funcții sociale şi profesionale tocmai pentru a oferi posibilitatea renunţării la ceva important 
pentru a se dedica familiei. Nativul poate avea o mare popularitate, contacte sociale sau profesionale. 
Va avea o carieră plină de onoruri, dar mai ales în a doua parte a vieții şi numai după ce îşi va crea o 

viață de familie exemplară. Poate acumula avere şi proprietăţi importante ajungând vestit chiar şi după 
moartea sa. 

Nodul Nord în casa a V-a: Indică probleme în relațiile cu prietenii, posibilitatea de a fi 
escrocat sau înşelat de aceştia. Nativul este altruist, iar cei apropiați profită de pe urma sa. Trebuie să-şi 
aleagă cu grijă prietenii. Va avea mult de pierdut datorită firii sale dependente de alții şi mai ales 
datorită anturajului său. Trebuie să se bazeze pe munca sa, să dezvolte o activitate de creaţie şi să 
realizeze ceva important prin capacitățile sale proprii; să evite speculațiile şi jocurile de orice fel 
deoarece poate ajunge foarte uşor la faliment. Ar fi bine să se orienteze spre activităţi legate de copii 
deoarece are mult talent pedagogic. De asemenea poate fi un excelent actor sau dramaturg, regizor sau 
scenarist. Are talent pentru sport la nivel de performanţă (mai ales dacă în Casa V apare o zodie de 
Foc). 

Nodul Nord în casa a VI-a: Denotă o persoană complexată, cu un psihic fragil, trăind foarte 
intens stările emoţionale. Va avea numeroase crize şi decepţii, în special la nivel sentimental. Are 
dificultăți în percepția realității şi trăieşte mai mult la nivel imaginar. Poate ajunge la tulburări mentale, 
în cazul unui regim incorect de viață. Este predispusă la boli stranii, sau foarte rare, sănătatea fund 
punctul său cel mai slab pe tot parcursul vieții. Va avea dificultăţi în găsirea unui loc de muncă şi în 
relațiile cu colegii. Are o concepţie de subaltern şi permanent îi va fi teamă de ceva. Trebuie să înveţe 
să lucreze corect şi metodic şi mai ales să privească viaţa într-un mod constructiv şi pozitiv. Îi place să 
se lamenteze şi îi este teamă de orice, , dar mai ales de microbi, viruşi sau boli. Poate petrece mult timp 
în spitale ca pacient sau ca medic. Va avea un loc de muncă retras, ferit de contactul cu publicul. Este 
posibil să-şi plătească multe din datoriile karmice printr-o boală gravă sau un alt gen de suferință. 

Nodul Nord în casa a VII-a: Persoana trebuie să renunţe la egoism şi să-şi transforme 
personalitatea acceptând să facă unele concesii şi să fie tolerantă. Trebuie să urmărească în primul rând 
binele celorlalţi şi abia apoi pe al său personal. Pentru a realiza acest deziderat va trece prin multe crize 
şi evenimente dure, care o vor forța să-şi schimbe comportamentul şi manifestările. Nu se va putea 
realiza de una singură, iar după căsătorie va avea o ascensiune puternică în plan material şi social. Va 
avea puţini prieteni, dar de înaltă ținută morală. Va primi sprijin şi ajutor în momentele critice şi se va 
putea baza pe ei. Trebuie să acorde o importanţă deosebită relației cu partenerul şi să facă totul pentru 
a-l face fericit.. Poate să se afirme în domeniul justiției, în activități politice sau în afaceri. 

Nodul Nord în casa a VIII-a: Persoana trebuie să se vindece de dorinţa de a acumula avere şi 
putere. Pentru aceasta va trece prin scandaluri care îi vor afecta reputația şi va avea mari dificultăți 
financiare. Trebuie să renunţe la teama că îşi va pierde averea şi să înveţe să dăruiască de bunăvoie. În 
cazul în care nu se detaşează de valorile materiale îşi va pierde averea prin diverse întâmplări ciudate 
(incendiu, furt, calamitate naturală). După ce va învăța să dăruiască va deveni beneficiara unei 
importante moşteniri sau va câştiga o mare sumă de bani prin jocul întâmplării. Are o vitalitate bună şi 
o longevitate deosebită. Dacă va învăţa să respecte valorile spirituale şi va renunţa la materialism, va fi 
scutită de boli şi va evita multe accidente. Poate aborda cu succes studiul ocultismului, al fenomenelor 
inexplicabile şi al altor activități care au tangenţă cu secretul. 

Nodul Nord în casa a IX-a: Persoana va avea dificultăți în relațiile sale cu rudele, sau cu 
vecinii, pentru a-şi dezvolta stabilitatea emoţională şi pentru a-şi plăti datoriile karmice față de aceştia. 
Va avea necazuri în călătorii, fiind predispusă unor accidente, dar fără urmări grave. Va trebui să-şi 
perfecționeze echilibrul psihic şi mental în special prin studiul informaţiei spirituale. Persoana 
reprezintă tipul de savant, logic şi rațional, care a negat spiritualitatea pentru că nu a reuşit să o explice 
ştiinţific. Va avea o fire idealistă, vizionară şi poate ajunge un bun filosof, dacă îşi va dezvolta 
cunoaşterea pe baze ştiinţifice, dar îmbinată cu spiritualitatea. Poate atinge un înalt nivel intelectual şi 
poate avea o carieră de succes în învăţământ. 

Nodul Nord în casa a X-a: Persoana trece prin stări de nesiguranță şi oscilație. Este foarte 
emotivă şi va avea numeroase experienţe şi probe dificile pentru a învăţa să se descurce în societate. 
Este tipul de om care fuge de responsabilitatea socială, se cramponează de relațiile de familie şi 
trăieşte pe spinarea familiei până la adânci bătrâneți. Trebuie să înveţe să trăiască pe propriile picioare 
şi să-şi asume responsabilitatea pentru faptele sale. Va trebui să lupte pentru a se realiza profesional şi 
social prin meritul personal şi prin munca proprie. Să evite obținerea de foloase prin relaţii sau 
protecții din partea altora; să ajungă într-o poziție înaltă în plan social şi să-şi asume responsabilități 

importante. Va trece prin perioade dificile şi va rămâne mereu singură în momentele de criză, pentru a 
putea să-şi afirme capacitatea şi personalitatea. 

Nodul Nord în casa a XI-a: Persoana şi-a dezvoltat o mare putere de creație şi a trăit 
numeroase experienţe sentimentale. În prezent trebuie să dăruiască celorlalţi cunoştinţele acumulate, să 
se dedice activităţilor de binefacere, de ajutor şi protecţie pentru cei slabi. Poate fi un promotor al 
reformelor sociale, culturale sau politice, totul fiind pus în slujba idealurilor umaniste. Persoana trebuie 
să-şi corecteze tendința spre autoindulgență, să renunțe la speculaţii şi să se orienteze spre activități 
generoase şi altruiste. Va beneficia de mari satisfacţii numai dacă va fi membră a unui grup social, sau 
dacă îşi va ajuta prietenii. Se poate bizui pe prietenii săi atunci când dă de greu. Trebuie să-şi dezvolte 
originalitatea şi inventivitatea pentru a descoperi noi laturi ale creaţiei. 

Nodul Nord în casa a XII-a: Persoana trebuie să înveţe să renunțe la critica excesivă şi la 
intoleranță. Trebuie să fie mai atentă la imaginea de ansamblu şi să renunțe la firea sa tipicară. Va 
trebui să acorde importanţă trăirilor emoționale şi vieţii spirituale pentru că numai aşa va putea să-şi 
rezolve problemele. Este o viaţă de ispăşire şi suferință, iar scurtarea perioadei de criză depinde de 
dezvoltarea sa spirituală şi de înţelegerea sensurilor subtile ale vieții. Persoana va suporta numeroase 
momente critice, va avea necazuri cu legea, fiind pasibilă de închisoare chiar dacă nu este vinovată. Va 
fi predispusă la boli grave care vor necesita o spitalizare îndelungată. Dacă va studia ştiinţele spirituale 
este posibil să aleagă o viaţă izolată, cel puțin pentru o perioadă. 

Este posibil să se dedice total unei vieţi spirituale, să-şi desăvârşească evoluția şi cunoaşterea 
subtilă. Va avea o încarnare plină de probe, dar care oferă posibilitatea unei evoluții rapide şi o 
lichidare rapidă a Karmei printr-o mare suferință. 


Acest element, cunoscut şi sub denumirea de Luna Neagră reprezintă un punct virtual, 
poziționat în unul dinrtre cele două focare ale eclipsei pe care o descrie luna, în mişcarea sa în jurul 
Pământului. Influenţa sa este foarte importantă, deoarece în alcătuirea horoscoapelor este de 
neconceput explicarea şi detalierea capitolului erotic fără influențele sale. El va fi luat în considerare la 
fel ca şi o planetă, fiind analizat în funcție de poziția sa în case, zodii pui în aspecte cu celelalte 
planete. 

Termenul de Lilith apare în Zohar (cartea de căpătâi a kabalei tradiționale). Conform acestei 
lucrări Lilith a fost prima soţie a lui Adam. Încălcând o pravilă esenţială, a pronunţat numele sacru al 
Divinităţii (Yahweh), fapt care a dus la izgonirea ei din Rai. Lilith a fost retrogradată în sfera 
influențelor negative şi de atunci ea influențează psihicul oamenilor, sancționând drastic toate greşelile 
lor. Manifestarea ei se realizează pe coordonatele subtile ale psihicului şi reuşeşte să modeleze 
comportamentul uman prin impulsurile negative pe care le transmite la nivel erotic. 

Semnificaţia sa generală este legată de manifestările senzualităţii, în special de latura negativă a 
acestora. Poziţia lui Lilith indică o posibilă traumă suferită în viețile anterioare, o engramă care 
afectează acum corpul psihic al persoanei respective, generând o manifestare inconştientă, instinctuală, 
ce afectează exprimarea normală a sexualității. Datorită particularităţii sale negative, mulți astrologi se 
feresc de prezentarea acestor aspecte, deoarece ele sunt greu de suportat şi acceptat de către nativul 
căruia i se alcătuieşte horoscopul. 

În cadrul raporturilor unghiulare cu planetele, se iau în calcul doare cele negative, careul, 
opoziţia şi, uneori, conjuncţia, acestea fiind cele care îşi manifestă puternic influenţa. Aspectele 
pozitive, sextilul şi trigonul, au o influență secundară. 

Influențele Lilith-ului explică unele din manifestările necontrolate din prezent, generate de 
modul în care persoana şi-a manifestat sentimentele în vieţile anterioare. Acest tip de informaţii îşi au 
izvorul în subconştientul persoanei. Greşeala fundamentală, la nivelul afectiv erotic, care este 
exemplificată de manifestarea Lilith-ului, este separarea sexului de componenta spirituală. Când omul 
nu a mai văzut în actul erotic contopirea a două entități spirituale şi s-a limitat doar la o contopire 
fizică, atunci au început marile sale decepții, traume şi drame afective. Aceasta este cheia de rezolvare 
a tuturor manifestărilor negative ale Lilithului. Oricât de dure ar fi influențele Lilith-ului, ele pot fi 
schimbate după ce sunt cunoscute şi analizate, în funcție de decizia şi voinţa persoanei în cauză. 

Interpretarea Lilith-ului în zodii 


Berbec: Indică o sexualitate foarte vie, adesea constituind esența personalității nativului, acesta 
având nevoie să-şi exteriorizeze sentimentele şi instinctele erotice. Persoana se manifestă impulsiv, nu- 
şi controlează forța sexuală. În vieţile anterioare a trăit şi s-a exprimat în special la nivel erotic. În 
prezent îşi manifestă inconstant sentimentele, este foarte capricioasă şi explozivă. Se plictiseşte foarte 
repede într-o relație afectivă de durată şi va căuta mereu ceva nou şi interesant. 

Taur: Indică o senzualitate stabilă, afectivitate mare, dar nativul este genul de persoană care 
poate neglija sentimentele, datorită importanţei excesive pe care o acordă laturii materiale. Persoana 
este geloasă, posesivă şi sufocantă, prin modul în care îşi exteriorizează sentimentele. 

Gemeni: Indică tendinţa de a spiritualiza şi a privi intelectual sentimentele şi viaţa erotică. 
Actul erotic este perceput ca o comuniune între două inteligenţe. Nativul neglijează trăirea afectivă 
analizând relația, într-un mod raţional, logic, teoretic şi estetic. El iubeşte platonic, manifestându-şi 
sentimentele declarativ şi uitând, să le susţină şi prin fapte. Sentimentele sale sunt subordonate rațiunii 
şi intelectului, ceea ce distruge dragostea. 

Rac: Indică o mare voluptate care poate ieşi la iveală încă de la o vârstă foarte fragedă. Nativul 
posedă imaginație, sensibilitate, delicateţe, toate puse în slujba exprimării sentimentelor, amplificând 
sfera trăirilor erotice. Persoana trăieşte adeseori în şi din amintirile fostelor sale iubiri. Are tendințe 
spre adulter şi infidelitate, dacă Luna este rău aspectată. 

Leu: Indică transformarea instinctului erotic în forță artistică nativul având o mare voinţă şi 
tendinţa de a-şi domina partenerul, de ase impune. Îşi manifestă voinţa egoist şi dur, călcând peste 
sentimentele celorlalți. 

Fecioară: Indică refularea stărilor afective, senzualitate disimulată sub o mască aparent calmă, 
dar care ascunde conflicte interioare. Nativul are tendinţa de a-şi înfrâna sau cenzura instinctul erotic, 
sau de a-l manifesta în mod calculat, cerebral. Persoana suferă de un blocaj erotic (impotență, 
frigiditate). În vieţile anterioare a suferit foarte mult în urma decepţiilor sentimentale şi acum încearcă 
să fugă de iubirea celorlalți, refugiindu-se în boli inventate sau reale. A comis multe greşeli în viața 
anterioară, iar acum plăteşte pentru ele, neavând curajul să iubească sau să se lase iubită. 

Balanţă: Indică tendinţe individualiste, rafinament în exprimarea sentimentelor, manifestări 
poetice, artistice, estetice. Nativul are tendința de a transforma erotismul în mijloc de exprimare 
artistică; posibil autor de creaţii artistice de factură erotică. 

Scorpion (domiciliu): În viaţa anterioară persoana a corelat în mod greşit sexul şi 
spiritualitatea. Este posibil să-şi fi folosit forța mentală pentru a-i manipula le cei din jur şi pentru a 
servi scopurilor sale sexuale. În prezent persoana are senzualitate maximă, instincte erotice puternice, 
tendințe spre desfrâu, exces de sex. Posedă o forţă sexuală care îi conferă fecunditate şi abilitate 
artistică şi mentală. Persoana poate avea tendinţe sadice, distructive. Prin educaţie ajunge la stăpânirea 
energiilor subtile ale erotismului şi la spiritualizarea actului erotic. 

Săgetător: Indică exprimarea ponderată a sentimentelor, în concordanţă cu rigorile tradiției şi 
ale educaţiei. Persoana îşi cenzurează exprimarea liberă a sentimentelor, până la anihilarea lor, ceea ce 
poate duce la o înstrăinare faţă de partener. Este tipul de familist care afişează o stare de mulțumire, 
dar care ascunde mari probleme afective datorate estetismului şi formalismului. Aceste manifestări 
ucid senzualitatea şi dragostea, cei doi parteneri ajungând să= comunice între ei doar prin formule 
standard şi exprimări frumoase, dar lipsite de conţinut şi trăire afectivă. 

Capricorn: Indică o sexualitatea manifestată târziu, sau chiar reprimată. Apare o autocenzură a 
sexualității datorată educaţiei părinţilor, care îl face pe nativ să nu ştie să iubească şi să-şi manifeste 
sentimentele. El trăieşte un dureros conflict între instinct, dorință şi educaţia rigidă pe care o are. Îşi 
reprimă instinctele şi sentimentele, riscând să rămână singur. Manifestă blocaj sentimental, frică de 
erotism. Persoana se consideră "omul datoriei”, are o deosebită grijă să nu lipsească nimic familiei 
sale, la nivel material, dar nu ştie să facă un gest simplu şi tandru pentru a le arăta cât de mult îi 
iubeşte. 

Vărsător: Indică exprimare anarhică a sentimentelor şi erotismului, cu încălcarea oricărei 
reguli sau convenţii morale. Persoana promovează o filozofie de viaţă foarte lbertină, militând pentru 
liberalizarea sexuală. Poate ajunge la grave probleme de sănătate datorită exceselor erotice. 

Peşti: Indică o senzualitate secretă, viaţă duplicitară, adulter, erotism trăit la nivel inconştient. 
Nativul are vise şi manifestări stranii, erotice. Apare devitalizarea, datorată entităților neîncarnate, care 
abuzează de mediumnitatea acestor persoane. Persoana are tendinţa se a se sacrifica inutil în dragoste 
şi de a suporta un destin dureros din cauza lipsei de voinţă. 


Interpretarea Lilith-ului în case 


Casa I-a: Indică o personalitate puternică, dar solitară. Nativul acordă prea multă importanță 
erotismului şi priveşte relaţiile sociale judecându-le prin această prismă. Are în mod frecvent crize de 
conştiinţă generate de decepții şi neâmpliniri sexuale. Poate avea unele percepții subtile deosebit de 
puternice deoarece are un trup extrem de senzitiv. 

Casa a I-a: Indică dificultăţi în obţinerea veniturilor. Persoana poate deveni victima unor 
înşelăciuni, poate fi implicată în furturi sau fraude. Va avea multe necazuri datorită banilor câştigaţi 
prin metode incorecte. Poate obţine câştiguri din activităţi care au tangenţă cu erotismul, persoana fiind 
foarte bine dotată la capitolul talente native. 

Casa a III-a: Indică pericole în excursii, călătorii scurte, necazuri în relaţiile cu rudele. 
Persoana are tendința de a privi sentimentele şi erotismul într-un mod estetic, teoretic şi platonic. 
Gândeşte prea mult, este demonstrativă şi abuzează de declaraţii de dragoste care nu au nici o 
acoperire. 

Casa a IV-a: Indică tendinţa de a fi autoritar şi violent, sau de a suporta manifestări în funcție 
de semnele masculine sau feminine aflate în această casă. Persoana are o viață erotică puternic marcată 
de educația primită în familie. Dacă modelul pe care l-a avut sub ochi în perioada adolescenţei este 
unul incorect, persoana îşi va distruge viaţa afectivă şi se va degrada rapid. 

Casa a V-a: Indică gusturi neobişnuite în materie de dragoste. Persona poate suferi de 
impotenţă, frigiditate sau disfuncționalități sexuale. Nativul poate avea un instinct erotic excesiv, 
putând fi foarte egoist în relația cu partenerul, neglijând dorințele celuilalt. Acest lucru duce în 
decursul timpului la numeroase probleme de sănătate şi la neînţelegeri în familie. 

Casa a VI-a: Indică boli ale aparatului genital, sau de natură ciudată. Persoana poate suferi de 
unele disfuncționalități genetice şi va petrece mult timp prin spitale. Nativul va avea necazuri la locul 
de muncă, certuri cu colegii. Îşi poate schimba foarte des ocupaţia sau locul de muncă. 

Casa a VIl-a: Persoana se va simți atrasă de celibat în urma numeroaselor probleme 
sentimentale cauzate de o căsătorie nefericită. Necazurile cauzate de partener vor fi multiple, incluzând 
chiar şi probleme cu legea şi justiția. Persoana are de învăţat o lecţie foarte dură în planul relațiilor 
sentimentale. Este posibil ca actualul partener de viaţă să îi plătească toate datoriile karmice, 
acumulate într-o viață anterioară, când persoana şi-a bătut joc de sentimentele celor care o iubeau. 

Casa a VIII-a: Această poziție a Lilith-ului este una dintre cele mai dificile. Nativul a 
acumulat în viețile anterioare o înaltă cunoaştere ocultă, fapt ce i-a adus unele facilități extrasenzoriale. 
El a folosit aceste capacități în mod egoist, incorect, manipulându-i pe cei din jur cu o abilitate 
extremă. A folosit acest tip de manipulare şi în relațiile sale erotice, victimele neavând practic nici o 
şansă în faţa lui. În prezent va beneficia de aceleaşi capacităţi oculte şi va fi tentat să le folosească în 
acelaşi mod. Trebuie să folosească informaţia spirituală pentru a da un sens pozitiv, constructiv, acestor 
forțe în caz contrar fiind predispus la accidente, boli cu manifestare bruscă, pericol de moarte timpurie. 
Persoana va manifesta sexualitate excesivă şi va avea tendinţe sadice. 

Casa a IX-a: În viaţa anterioară, persoana a comis greşeli la nivel spiritual, înțelegând greşit 
(estetic, teoretic sau intelectual) aspectele erotice. În viaţa actuală persoana va avea o conduită morală 
foarte liberală în relaţiile erotice. Poate fi dominată de vise erotice şi poate ajunge la obsesii şi deviații 
la acest capitol (voyeur-ism). Persoana îşi poate ascunde aventurile erotice sub masca evoluţiei 
spirituale (gen tantra yoga). Este predispusă la accidente în timpul călătoriilor lungi. 

Casa a X-a: Persoana va avea un caracter oscilant, o viaţă grea, cu oscilaţii între succese şi 
căderi. Acest elemente se datorează greşelilor făcute în viețile anterioare când persoana s-a folosit de 
erotism pentru a-şi asigura ascensiunea socială. În prezent va fi tentată să facă unele compromisuri 
grave, dar nu va reuşi să-şi păstreze rangul social la care visează. Va fi tentată să se realizeze în 
profesie prin erotism. 

Casa a XI-a: Persoana a greşit în viețile anterioare implicându-se în relații erotice incorecte, 
profitând de infidelitatea soţiei unui prieten. În prezent manifestă aceleaşi tendinţe, fiind foarte liberală 
în concepțiile sale erotice. Persoana are tendinţe spre solitudine din dorinţa de a-şi păstra independența 
şi de a nu fi obligat să-şi asume responsabilitatea afectivă într-o relație de monogamie. Nu va avea 
niciodată prieteni adevărați. 

Casa a XII-a: În vieţile anterioare persoana a avut o concepţie greşită despre relaţiile erotice. 
Ori s-a claustrat într-o viață ascetică motivată de dorinţa de a evolua spiritual (mânăstire), ori şi-a 
satisfăcut toate poftele sexuale fără a ţine cont de morală. De obicei ambele variante de manifestare, 
exemplificate mai sus, au fost probate în aceeaşi viață. Persoana are tendinţa de a-şi trăi direct şi 
deschis viaţa erotică şi de cele mai multe ori ajunge la o viaţă erotică duplicitară, la o iubire inegală, 
încercând să iubească în secret. Persoana îşi poate atrage duşmani cu puteri oculte, ajungând deseori la 
viciu sau autodistrugere. Poziţia poate indica ispăşirea păcatelor erotice din vieţile anterioare printr-o 
boală cronică, de factură karmică. 


Lilith-ul în aspect cu planetele 


Relația Lilith-ului cu planetele este foarte aparte. Prin aspectele formate se generează un blocaj 
ce afectează domeniul de viață patronat de planeta respectivă. Aspectul format de Lilith cu planetele 
din tema natală ilustrează atitudinea subconştientă a unei persoane față de dragoste şi sex. Aceasta 
poate ajuta la stabilirea unor diagnostice precise ale afecţiunilor psiho-somatice. În tema unui bărbat, 
Lilith va releva aspectele secrete ale sexualităţii lui, dorinţele sale nesatisfăcute şi problemele care pot 
apărea în relaţia cu partenera de viaţă. În tema unei femei influenţa Lunii negre indică partea 
întunecată a feminităţii sale, aflată în contradicție cu idealul său conştient, simbolizat de poziţia Lunii. 

Pentru a studia raportul existent într-o relație de tip părinte-copil, se vor analiza aspectele 
Lilith-ului cu Soarele şi Luna. Pentru detalii privind manifestarea afectivă a unei persoane se vor 
analiza aspectele cu Venus şi Marte. Pentru a explora eventualele traume ce afectează echilibrul psihic 
vom analiza aspectele Lilith-ului cu Mercur, Saturn, Uranus, Neptun şi Pluton. 

Datorită naturii dure şi delicate a Lilith-ului recomandăm analizarea numai a aspectelor 
disonante (careu, opoziţie, conjuncţie), pe care aceasta le face cu planetele. Aspectele pozitive au o 
influență minoră şi pot fi ignorate. 

Aspectele pe care le face Lilith-ul cu planetele trebuie analizate cu atenţie, respectând toleranța 
medie de 5 grade pentru careu şi conjunctie şi de 7-8 grade pentru opoziţie. 

În cazul în care, în aceeaşi casă cu Lilith-ul se găseşte una din planetele benefice (Soare, Venus, 
Jupiter), puterea de manifestare a acestuia este mult diminuată. Dacă în acea casă se află Marte, Saturn 
sau Uranus atunci puterea de manifestare a Lilith-ului se amplifică, devenind amenințătoare. 


Soarele în aspect rău cu Lilith (pentru ambele sexe): Indică respingerea tatălui şi a tot ceea ce 
vine din partea lui, imaturitate şi incapacitate de a înfrunta dificultăţile afective şi sentimentale, 
tendința de a avea raporturi erotice gândite şi planificate din timp, persoanei îi lipseşte spontaneitatea 
şi volubilitatea. 

Soarele în aspect rău cu Lilith (tema masculină): Persoana are o relație foarte proastă cu tatăl 
său. Aspectul indică tendința de a-şi înşela prietenii cu soțiile sau cu iubitele. Nativul poate avea 
pasiuni tulburătoare legate de femei fatale, seducătoare, misterioase. Este atras de lux, are tendințe spre 
perversități, manifestări ce pot duce la ruină şi pierzanie. 

Soarele în aspect rău cu Lilith (tema feminină): Indică lipsa unui model inconştient, a 
imaginii bărbatului ideal, ura faţă de bărbaţi în general, atitudinea de femeie superioară, pasională şi cu 
sentimente sublime dar reci. 

Luna în aspect rău cu Lilith (pentru ambele sexe): Indică respingerea mamei şi a tot ceea ce 
vine din partea ei, conflict cu mama, imaginaţie bolnăvicioasă, impulsul de a mărturisi totul, simţ 
exagerat al vinovăţiei şi nevoia de a se pedepsi. 

Luna în aspect rău cu Lilith (tema masculină): Indică lipsa modelului inconştient al femeii 
iubite, blocaj psihic datorată mamei, teamă bolnăvicioasă de femei, mergând de la misoginism până la 
impotenţă şi tendințe homosexuale. 

Luna în aspect rău cu Lilith (tema feminină): Indică lipsa identificării cu imaginea maternă, 
contestarea propriei condiţii de femeie, autodegradare, perturbări endocrine, nimfomanie, sterilitate, 
avorturi. 

Mercur în aspect rău cu Lilith (pentru ambele sexe): Indică o gândire ciudată, stranie, 
cerebralitate excesivă, neliniştitoare, sensibilitate nesănătoasă, însoțită de refuzul de a-i înţelege pe cei 
din jur şi de a comunica. Posibil blocaj mental sau lipsă a echilibrului nervos. Persoana poate avea 
înclinații spre perversiuni sexuale. 

Venus în aspect rău cu Lilith (pentru ambele sexe): Indică refuzul conştient de a iubi, blocaj 
afectiv, sentimental şi sexual. 

Venus în aspect rău cu Lilith (tema masculină): Indică refuzul femeii, tendinţa posibilă spre 
homosexualitate, uneori impotenţă şi chiar inhibiţie; refuzul inconştient de a iubi. 

Venus în aspect rău cu Lilith (tema feminină): Indică refuzul propriei condiții feminine, 
frigiditate, inhibitie; refuzul inconştient de a iubi. 

Marte în aspect rău cu Lilith (pentru ambele sexe): Indică disfuncționalități ale tiroidei, 
insuficientă forță a voinţei, predispoziţie pentru accidente. 

Marte în aspect rău cu Lilith (tema masculină): Indică refuzul inconştient de a fi viril, 
impotenţă, blocaj sexual. 

Marte în aspect rău cu Lilith (tema feminină): Indică ostilitate faţă de bărbaţi şi tendinţa de a- 
i castra şi de a-i chinui. 

Jupiter în aspect rău cu Lilith (pentru ambele sexe): Indică instabilitate psihică, inconştienţă 
în exprimare, tendinţe anarhice şi comportament contradictoriu, dispepsie. 

Saturn în aspect rău cu Lilith (pentru ambele sexe): Indică o tendinţă inconştientă spre izolare 
şi autodistrugere, crize psihice, depresii nervoase, sentimente de frustrare, scrupule excesive, probleme 
cu articulațiile şi cu abdomenul. 

Uranus în aspect rău cu Lilith (pentru ambele sexe): Indică lipsa simțului oportunității, 
nativul având reacţii exagerate la emoţii, adesea depăşind limitele normale, fiind impulsiv, capricios, 
cu explozii agresive de o mare violență. 

Neptun în aspect rău cu Lilith (pentru ambele sexe): Indică o fantezie exaltată cu tendinţe de 
delir al imaginaţiei, neclaritate în gândire, confuzie mentală, mergând până la pierderea conştienţei sau 
chiar schizofrenie. Viaţă dezordonată, imoralitate; există pericolul folosirii drogurilor de orice natură. 

Pluton în aspect rău cu Lilith (pentru ambele sexe): Generează tendință spre minciună, 
simulare, trădare; tendinţe sadice, distructive şi autodistructive, persoanei lipsindu-i sentimentul 
vinovăției. 

Acestea reprezintă tendinţe la nivel subconştient, deci nativul le manifestă fără a fi conştient de 
ceea ce face; ele pot fi corectate însă, prin intermediul voinţei fiecăruia, neconstituind un destin 
implacabil, ci doar elemente care trebuie depăşite. 


Planetele retrograde 


Elementele principale ale unui horoscop karmic sunt nodurile lunare şi planetele 
retrograde. Interpretarea nodurilor lunare în zodii şi case ilustrează principala greşeală şi 
domeniul de viață în care persoana a greşit grav în viața anterioară. Poziţiile planetelor 
retrograde oferind date amănunțite şi nuanțări clare asupra tipurilor de greşeli comise, asupra 
persoanelor ce au fost afectate, şi prevestesc ce fel de consecințe va suporta persoana pentru a- 
şi plăti greşelile făcute. 

Exemplul clasic pentru explicarea planetelor retrograde este cel al trenurilor cu viteze 
diferite: cel cu viteză mai mică fiind depăşit de cel mai rapid, pare să meargă înapoi deşi 
continuă să înainteze. În mișcarea lor aparentă (astrologia studiază mişcarea aparentă a 
planetelor, nu cea reală, care este de domeniul astronomiei), aşadar văzute de pe Pământ, 
planetele par uneori că se deplasează înapoi poziţie indicată în tabelele de efemeride cu un R. 

Mişcarea retrogradă nu apare niciodată în traiectoria Soarelui şi a lunii astfel încât doar 
celelalte 8 planete pot avea o astfel de evoluție. Cel mai des sunt retrograde planetele lente: 
Jupiter este retrograd aproximativ 4 luni pe an, Saturn 4 luni şi jumătate, Uranus 5 luni, Neptun 
6 luni, pluton 6 luni şi jumătate. 

Greşelile evidenţiate de planetele retrograde pot fi grupate în funcţie de natura lor. Pot 
exista: greşeli personale care au generat apartenenţa la un clan, familie, sau prin complicitate la 
un anumit mod de viață; greşeli raționale, generate de atitudinea avută de nativ faţă de alte 
persoane şi de faptele comise în relațiile sale sociale. 

Greşelile care ilustrează o karmă individuală sunt indicate de poziția planetelor Mercur, 
Venus şi Marte, aflate în mişcare retrogradă. Karma relaţională este indicată de poziția 
retrogradă a lui Jupiter şi Saturn, iar karma de grup este reflectată de poziția retrogradă a 
planetelor Uranus, Neptun şi Pluton. 

Începând cu Uranus, semnificaţia retrogradelor e asociată mai mult armelor colective şi 
mai puţin celor individuale. În cazul planetelor rapide mişcarea retrogradă durează mai puţin, 
efectul însă se resimte din plin asupra destinului individului. De obicei acest efect încetează 
după un anumit număr de ani (egal cu numărul de zile în care în tabelele de efemeride ale 
anului de naştere, planeta rămîne în mişcare retrogradă). Anul în care planeta îşi reia mişcarea 
normală este deosebit de important pentru persoana respectivă în sensul că la această vârstă se 
întâmplă ceva care schimbă, de obicei, comportamentul subiectului. Domeniul de viață în care 
apare planeta retrogradă este cel în care apar cele mai multe dificultăți în găsirea propriului 
echilibru. 

Dacă planeta este bine aspectată, datoria karmică simbolizată de poziția retrogradă 
poate fi rezolvată mai uşor. Dacă spectrele planetei sunt nearmonioase, dificultățile întâmpinate 
în lichidarea karmei sunt numeroase, poate chiar dureroase. 


Aspecte generale 


Mercur retrograd: Este semnul unor vieţi precedente trăite în mod haotic, fără nici un 
fel de sens, lipsite de organizare şi de autopdisciplină. În actuala viaţă subiectul trebuie să 
deprindă sensul ordinii şi al disciplinei, să-şi impună să acționeze pe baza unui scop precis, 
bine stabilit şi să urmeze o linie de conduită metodică şi corectă. Ceea ce nu este câtuşi de puțin 
simplu: Mercur retrograd indică dificultăţi de comunicare, ori tendinţa este de a trăi propria 
viață într-un stil "aerian", aproape deloc practic. Nervoşi, instabili, cei cu această poziție 
planetară simt nevoia să se mişte neîncetat dintr-un loc în altul, să se agite; şi pentru că sunt 
spirite critice găsesc imediat defectele şi se neliniştesc cu uşurinţă în fața celor mai 
neînsemnate detalii. Din fericire efectele acestea încetează odată cu trecerea vârstei. Acest lucru 
se manifestă la copiii care generează probleme părinţilor, educatorilor, profesorilor, copii care, 
totuşi, de la o anumită vârstă, fără motive aparente, se schimbă în bine. Pe baza direcțiilor 
secundare (un an de viaţă - o zi) se poate calcula cât timp durează aceste probleme. 

Au avut mercur retrograd: Dante Alighieri, Nostradamus, Chopin, Ravel, Antoine de 
Saint Exupery. 

Venus retrograd: Este indiciul unor vieţi precedente dificile din punct de vedere afectiv. 
Persoana nu a ştiut, ori nu a vrut să iubească, sau nu a fost iubită. Ea nu a înţeles iubirea în 
adevăratul ei sens şi prin propriul comportament i-a făcut să sufere pe cei care o iubeau. În 
viața actuală va trebui să înveţe să iubească în mod dezinteresat, să respecte exigenţele altora şi 
să accepte gândul că a iubi înseamnă în primul rând a dărui, a crea, a fi şi abia apoi a deveni. 
De cele mai multe ori persoanele cu Venus retrograd fac parte din categoria intransigenților în 
iubire, a celor care-şi bazează viața sentimentală pe intoleranță şi duritate, care au un 
comportament contradictoriu în relaţiile cu ființa iubită. Evident neconcordanța dintre 
modalitatea de exprimare, de manifestare a propriei iubiri şi obiectivul urmărit, duce la 
conflicte ori dificultăţi în relațiile cu semenii, mai ales în viaţa de cuplu, unde amintirea 
suferințelor din alte vieți face ca subiectul să nu se poată dărui în întregime, să suspecteze 
veşnic persoana iubită de egoism sau interese ascunse, chiar şi atunci când nu are motive să o 
facă. (E posibil ca primele experienţe sentimentale să resimtă această povară karmică). 

În locul veşnicelor bănuieli, al jocului de-a cine e mai puternic şi cine are dreptate, care 
în final poate duce la refuzul iubirii în sine, deci şi al posibilităților de a fi fericiţi, cei din Venus 
retrograd ar trebui să se întrebe dacă nu cumva dificultăţile ce apar în relațiile cu persoanele de 
sex opus sunt de fapt rezultatele lipsei de siguranță interioară. (La bărbaţi poate apare 

convingerea că prietenii oferă mai multă siguranță, mai multă sinceritate de cât femeile, de aici 

predilecția pentru prieteni bărbaţi şi sacrificarea propriei vieți sentimentale). Singurătatea 

afectivă de care suferă Venus retrograd indiferent dacă este vorba de femeie sau bărbat, 
căutarea disperată a unei fericiri ce pare de neatins, nu reprezintă altceva decât blocarea, 
frânarea inconştientă a drumului spre fericire, din lipsa forţei interioare necesare. 

Au avut Venus retrograd: De Gaulle, Chaplin, Hitler şi Ceauşescu. 

Marte retrograd: Horoscoapele cu Marte retrograd trebuie examinate cu atenție pentru a putea 
preciza în ce sens persoana îşi poate orienta propria energie. Pentru că e vorba de ţinerea sub control şi 
dirijarea conştientă a energiei vitale. În vieţile precedente această entitate şi-a folosit cât se poate de 
prost energia, iar acum o risipeşte, uneori chiar în mod brutal, deoarece nu se poate adapta situaţiilor în 
care o pune viața. Crede în mod inconştient că trebuie să facă faţă condițiilor de viaţă de altădată, când 
a fost atacată, amenințată, când a fost în pericol; de aceea exteriorizează tendinţele negative ale lui 
Marte: violenţă, furii, impulsivitate, reacții necontrolate, senzualitate agresivă etc. De asemenea se 
poate observa o pronunţată tendinţă de accidente. 

Au avut Marte retrograd: Nostradamus, Byron, Kippling, Freud. 

Jupiter retrograd: În vieţile precedente subiectul nu a putut să beneficieze de atributele 
“micului soare, planetei expansiunii”: simţ practic, credință (dar şi încredere şi optimism), bogăție, 
fericire. A trăit uneori în lipsuri, ori în risipă (consumând mai mult decât era necesar în dauna altora 
care aveau nevoie). Sau, din prea mult optimism şi prea multă încredere în sine e posibil să fi refuzat 
să facă sacrificiile necesare propriei evoluții spirituale şi, în consecință, şi-a ratat propriul program. 
Atunci când este prost aspectat, chiar fără să fie retrograd, Jupiter indică excese tipice naturii planetei 
(Casa şi Semnul în care se află planeta dezvăluie sectorul de viață în care s-au manifestat aceste 
excese). 

În actuala viaţă vor reveni persoanele, locurile şi problemele de altădată cu aceeași intensitate, 
tocmai pentru ca persoana să înţeleagă unde şi cu ce a greşit. Abia după ce greşeala respectivă va fi 
înlăturată, drumul evolutiv va putea fi continuat. Cum Jupiter e prin excelență generos, indică şi 
punctul în care bagajul karmic poate fi eliminat cu cea mai mare uşurinţă, sectorul de viață în care ne 
putem elibera fără eforturi deosebite de propriile noastre tare. Oricum, acolo unde apare retrograd, 
totul este luat de la capăt pentru că drumul nostru evolutiv spre alte dimensiuni trebuie continuat. 
Simbol al înţelepciunii, al credinţei şi al încrederii în Dumnezeu (şi în consecinţă în noi înşine), Jupiter 
aduce o rază de lumină, de bucurie cosmică în Semnul şi în Casa în care se găseşte în Tema natală. El 
concretizează forțele spirituale care acționează ca mesageri, ca intermediari, între planul terestru şi 
celelalte lumi. El leagă ființa umană de cosmos. 

Au avut Jupiter retrograd: Nostradamus, Dürer, Flaubert, D'Annunzio, Apollinaire, Rudolf 
Steiner, Picasso, Spinoza, Galilei şi Ravel. 

Saturn retrograd: Indică repetenţie la o anumită lecție de viaţă şi nu oricum, ci în mai multe 
vieți la rând. Entitatea refuză să evolueze într-un sector de viață. Are de obicei foarte multe vieţi în 
urma sa. Este un suflet bătrân, care a acumulat experienţă şi înțelepciune, ştie instinctiv, înțelege ceea 
ce alții nici măcar nu bănuiesc, a experimentat deja prețul superficialității şi al irosirii inutile, de aceea 
acum îşi ia viaţa în serios. Uneori pare rigidă, închistată, deşi, de fapt, are doar capacitatea de a-şi 
concentra forțele, energia, pentru a-şi atinge ținta. S-a oprit însă pe spirala evoluției într-un punct din 
care n-a mai progresat şi de mai multe vieți i se întâmplă tot aşa: îşi propune să depăşească acest punct, 
dar nu o face. Lecţia pe care trebuie să o aprofundeze, ca orice lecţia a lui Saturn, e dureroasă, 
restrictivă, severă; a “chiulit” de la aceasta lecţie şi probabil va face acelaşi lucru şi acum, de aceea se 
va izbi de aceleaşi situaţii, poate chiar cu aceleaşi persoane şi aceleaşi scenarii de altădată, şi va suferi 
iarăşi. Îşi va simți sufletul iarăşi încătuşat, blocat, fără posibilităţi de scăpare, pentru că momentele şi 
situaţiile pe care nu are curajul să le înfrunte cu luciditate (ba chiar vrea să le evite din nou) reprezintă 
tocmai principala sa povară karmică de care trebuie să se elibereze imediat. N-ar trebui să evite aceste 
momente, ar trebui să le înfrunte. 

Când Saturn se află în Semne sau Case de Apă (Rac, Scorpion, Peşti, IV, VIII, XII), problemele 
care apar, indiferent care ar fi forma lor concretă de manifestare, ţin de sfera emoţiilor, sentimentelor 
(planul astral). Când Saturn este în Semne sau Case de Pământ (Taur, Fecioară, Capricorn, II, VI, X), 
acolo unde primează rezultatele concrete (planul fizic), problemele sunt generate de domeniul material, 
ale cărui restricții nu sunt câtuşi de puţin întâmplătoare. Când este în Semne, Case de Aer (Gemeni, 

Balanță, Vărsător, II, VII, XI), într-o formă sau alta, va apare o problemă de comunicare legată de 
schimbul de idei c8u alte persoane. Când Saturn este în Semne şi Case de Foc (Berbec, Leu, Săgetător, 
I, V, IX), focul fiind cel mai instinctiv dintre elemente, asociat cu intuiţia, apare problema controlării 
propriei energii (spirituale) şi a sensului în care este orientată această energie. 

Efectele unui Saturn retrograd (mai ales dacă este prost aspectat) ori ale tranzitelor Planetei, 
sunt resimţite uneori deosebit de dureros. În acelaşi timp însă, această Planetă, ca stăpână a 
Capricornului, generează răbdarea, perseverenţa, capacitatea de luptă pentru a învinge toate 
obstacolele şi a ajunge la liman. Putem să vedem în Saturn un aducător de suferințe, singurătăți, 
limitări, dar în esenţă el vrea să ne ajute să evoluăm. 

Au avut Saturn retrograd: C. G. Jung, Jules Verne, Rubens, Beethoven, Flaubert, Michelangelo, 
Proust, Wagner, Picasso, Steiner, Galilei. 

Uranus retrograd: Vechii prieteni din viețile anterioare revin în această viață; la fel şi vechile 
talente, mai ales în problemele tehnice, concrete. Nesupus, neliniştit, nativul se revoltă veşnic, la orice 
formă de constrângere, autoritate, ierarhie, la orice limitare venită din afară. Karma sa este de a deveni 
o încarnare vie a libertății individuale şi colective, dar... Planeta simbolizează libertatea, e drept, 
spațiul infinit divin (la dimensiuni umane, spațiul interior) şi tocmai aici apar dificultățile. Libertatea 
mult râvnită, spaţiul fără sfârşit vor fi câştigate într-o bună zi, dar, concret, pentru a ajunge acolo, în ce 
măsură suntem cu adevărat liberi într-adevăr în interior? Pretinzând propria noastră libertate, ştim s-o 
respectăm pe a altora? 

Sunt suficiente propria îndrăzneală, propria originalitate, pentru a le reproşa altora ceea ce nu 
ne convine la ei, mai ales dacă e vorba de libertate? Şi dacă alții nu înţeleg, din vina cui apar aceste 
neânţelegeri? 

Au avut Uranus retrograd: Kipling, Sf. Francisc D” Assisi, Nietzche, Durer, Sain-Exupery, Dali, 
Hitler, Franklin, Le Verrier, Marie Curie. 

Neptun retrograd: Dacă Venus simbolizează iubirea concretă, direcționată precis, Neptun 
simbolizează sentimentele colective şi iubirea nedefinită, pentru tot ceea ce există. El trebuie să aducă 
definirea Eului, a sentimentului de iubire universală şi manifestarea iertării. Detaşarea de lucrurile 
lumii materiale, chiar dacă se face uneori deosebit de dureros, are un efect eliberator. Sufletul renunță 
la tot ceea ce credea în alte vieți că ar fi valoare. Aceste vechi valori continuă să-l însoțească o vreme 
pe nativ şi în actuala viaţă, de aceea uitarea apare ca o binefacere. Nu se uită cu uşurinţă şi mulţi 
neptunieni retrograzi (în special atunci când planeta este prost aspectată), pentru a uita recurg la 
“stimuli” tipici: alcool, droguri, sex, misticism. Uneori, amintirea şederii în alte lumi este deosebit de 
puternică, de aici dorința de a evada din această lume a imperfecțiunilor. Dar perfecțiunea este doar a 
divinității, nu a pământenilor! Viaţa trebuie acceptată, înțeleasă, iubită şi dacă vor veni iertarea şi 
uitarea, ne vor ajuta să menţinem distanţele juste față de lucrurile proprii lumii materiale, pentru a ne 
elibera de ele. 

Anumiți autori (printre care şi Edgar Cayce) consideră că Neptun retrograd, în poziţie puternică 
în horoscop, dă indiciul unei vieți în Atlantida. Mai mult, susţin că la acest sfârşit de secol atlanţii se 
reîncarnează în masă. Având în vedere faptul că Neptun se află în mişcare retrogradă timp de 6 luni pe 
an, putem concluziona că jumătate din populația Pământului a trăit în Atlantida. 

Au avut Neptun retrograd: Gerard de Nerval, Maeterlinck, Dürer, Oscar Wilde, Leonardo da 
Vinci, Michelangelo, Churchill. 

Pluton retrograd: Are semnificație esențialmente karmică. E confirmarea reîntâlnirii în 
prezent cu persoane, circumstanţe, locuri, întâlnite în viața anterioară. Persoana ştie, percepe, multe 
lucruri pe care nu şi le poate exprima. Viaţa sa e caracterizată de schimbări dureroase şi radicale. Poate 
avea stări de moarte clinică. Uneori se simte pierdută într-un deşert, din care are senzația că nu va mai 
ieşi niciodată. Poate suferi pierderea unor persoane şi lucruri dragi. Toate acestea au un singur scop: 
saltul spiritual. Şi într-adevăr dispune de forțe excepționale pentru a depăşi totul, pentru a ieşi la 
lumină, pentru a descoperi într-o bună zi că de fapt suferințele sale au trecut. Perioadele de singurătate 
la care poate fi supusă, în ciuda aparenţelor, vor avea un efect benefic, rolul lor fiind acela de a adapta 
entitatea unor noi exigenţe spirituale. Toate acestea sunt o confirmare a poverilor karmice, dar orice 
obstacol poate fi depăşit. Uneori, chiar spre surprinderea tuturor. 

Au avut Pluton retrograd: Utrillo, Durer, Rafael, Churchill, Debussy, Jaques Prevert, Kipling, 
Spinoza, Racine. 

5. MERCUR RETROGRAD 


Mercur ( ) joacă un rol esenţial în toate formele de comunicare. Simbolul său este format din 
cercul spiritului poziționat între semicercul sufletului şi crucea fizicului. Mercur indică revărsarea 
elementului sufletesc în componenţa spirituală a omului, pentru a da o formă nouă fizicului şi materiei. 
Acesta este drumul informației, care izvorăşte dintr-un plan superior şi coboară până la planul materiei. 
Prin intermediul lui Mercur putem trăi experienţele sufletului, putem să ne exprimăm trăirile spirituale 
şi putem răspunde nevoilor esenţiale ale corpului fizic. Cel care ajunge să trăiască toate cele trei 
variante de manifestare ale acestei planete (sufletesc, spiritual şi fizic) devine un om întreg. Din păcate 
majoritatea oamenilor se opresc doar asupra uneia dintre cele trei posibilităţi de comunicare oferite de 
Mercur. Triada Spirit-Suflet-Materie face ca Mercur să fie cea mai importantă Planetă pentru felul cum 
omul simte şi înțelege experienţa vieţii sale. 

Mercur retrograd indică un blocaj la nivel de comunicare manifestat în mai multe moduri: 
exprimare greoaie, dezorganizată, bârfă, calomnie, minciună, insultă, etc. O persoană care are această 
Planetă retrogradă în Tema sa natală se va orienta spre o formă de comunicare care poate include 
muzica, studiul istoriei, literatura, etc. Această persoană va beneficia de multă răbdare şi perseverenţă 
şi va reveni obsedant asupra problemelor pe care nu le-a înțeles în totalitate, căutând să le descopere 
toate faţetele şi subtilitățile. Pentru a ieşi de sub influenţa negativă a acestei Planete retrograde, 
persoana trebuie să renunţe la modul de viaţă haotic, să nu se mai lase în voia soartei, ci să-şi 
proiecteze atent coordonatele vieţii personale, cu cât mai multe puncte de reper. Are nevoie de o 
activitate care să o solicite din plin la nivel de comunicare, pentru a avea cât mai multe şanse de a 
scăpa de creanțele pe care le are la acest nivel. Trebuie să muncească din greu, să se perfecționeze 
pentru a dovedi celorlalţi nivelul informațional pe care îl stăpâneşte. Nu trebuie să evite comunicarea şi 
să se izoleze de ceilalţi, deoarece acest lucru îi blochează şansele de a-şi depăşi greşelile. 

Persoanele care au Mercur retrograd, au dificultăţi în a sesiza coordonatele de loc şi de timp în 
care îşi desfăşoară viaţa, precum şi greutăți în a descifra relația între cauză şi efect. Una din greşelile 
lor frecvente este preocuparea pentru problemele majore ale Universului, în detrimentul studierii 
banalelor situaţii ale vieţii de zi cu zi. Ele suferă de lipsă de activitate la nivelul vieţii personale. 
Persoana trebuie să înveţe să se concentreze pe coordonatele “acum şi aici”, pe realitatea prezentă şi 
imediată şi să renunţe la rătăcirea printre teoreme savante şi abstracte. Trebuie să-şi formeze un punct 
de referință puternic ancorat în realitate şi apoi să comunice cu ceilalți. 


Interpretarea lui Mercur retrograd în Zodii 


Mercur retrograd în Berbec: Persoana posedă o mare sete de cunoaştere şi doreşte să-şi 
depăşească performanțele modeste din viețile anterioare. Se comportă ca un copil dornic să-i 
impresioneze pe ceilalți. Judecata sa este deseori simplistă, datorită gândirii sale impulsive. Este 
deseori în contratimp față de cei din jurul său. Este o bună oratoare, dar nu are răbdare şi răspunde prea 
uşor la provocări. Persoana greşeşte în comunicarea cu ceilalți datorită impulsivității sale. Nu are 
răbdare să-şi ducă la finalizare acţiunile începute. Trebuie să fie foarte ordonată şi organizată, să-şi 
controleze pornirile instinctuale şi să fie constantă în scopurile urmărite. Nu are voie să sară de la un 
lucru la altul decât după ce l-a finalizat. 

Mercur retrograd în Taur: Persoana gândeşte lent, prudent şi îşi verifică rezultatele după 
finalizarea fiecărei operațiuni, pentru a fi sigură ca a procedat bine. Deseori se cramponează de câte o 
idee care devine chiar obsesie. Îşi manifestă sentimentele prin limbaj şi nu este atentă la comunicarea 
mentală, subtilă. Se exprimă declarativ, acționează orgolios şi egoist. Doreşte să-şi perfecționeze 
mentalul şi intelectul muncind foarte mult în acest sens. Persoana evită lucrurile uşoare şi preferă căile 
drepte, sigure şi stabile. Grijile în privinţa banilor şi teama de viitor sunt simboluri karmice ale 
problemelor pe care le-a avut în trecut. Studiază cu atenție toate variantele care ar putea să o pună în 
pericol. De multe ori îşi vorbeşte cu voce tare, pentru a auzi din tonul vocii sale că totul este în regulă. 
În trecut nu a acceptat idei şi concepţii noi şi nu a vrut să-şi lărgească orizontul cunoaşterii. Şi în 

prezent îi este temă de schimbări şi de noutăți. Poate avea dificultăţi de concentrare şi va întâmpina 
multe necazuri datorită concepțiilor sale materialiste. Pentru a-şi elimina carențele trebuie să accepte 
noul în viaţa sa şi să se orienteze pregnant spre valorile spirituale. 

Mercur retrograd în Gemeni: Persoana este dotată cu o mare adaptabilitate, are tendințe 
dualiste şi o oarecare doză de ipocrizie. Se adaptează mediului în care trăieşte. Poate comunica destul 
de bine, chiar dacă gândurile sale par incoerente. Deşi are dificultăți în a-şi asambla şi ordona ideile, 
reuşeşte să sesizeze instantaneu esența problemei. Poate avea talente literare, poetice sau muzicale. 
Caută mereu metode de a testa capacitățile gândirii sale. Poate avea probleme datorită unei legături 
karmice cu o rudă apropiată (frate, soră). Karma pe care trebuie să o depăşească şi-a acumulat-o prin 
greşeli relaționale. Este posibil să fi practicat manipularea pe scară largă şi să fi folosit informaţia în 
scop egoist sau distructiv. Trebuie să înveţe să prezinte realitatea şi să nu o denatureze. Cel mai mare 
atu al său este înclinația naturală pentru studiu, chiar dacă are un randament minim faţă de ceilalți. 

Mercur retrograd în Rac: Persoana este hipersensibilă şi percepe foarte intens gândurile şi 
ideile celorlalți. Este adânc înrădăcinată în experienţele sale trecute şi continuă să-şi retrăiască 
copilăria. Din acest motiv, educaţia sa joacă un rol foarte important, pentru că experienţele neplăcute 
ale copilăriei o pot traumatiza pentru toată viaţa. Îi este dificil să înmormânteze trecutul şi să îşi 
proiecteze un viitor clar. Îşi poate amplifica stările afective şi poate ajunge la dezechilibre nervoase 
fără să-şi dea seama. Trebuie să fie mereu atentă la echilibrul său emoţional şi să nu se lase dominată 
de stările negative, depresive. Refuză să se maturizeze şi vrea să fie ocrotită ca un copil. Are o relație 
foarte bună cu copiii şi aceasta este cea mai mare calitate a sa. Persoana a greşit în trecut în 
manifestarea sentimentelor şi mai ales la nivelul comunicării lor. Trebuie să insiste pentru a obţine o 
comunicare eficientă şi exactă a stărilor emoţionale şi afective. 

Mercur retrograd în Leu: Nativul are tendinţa de a exagera, este mândru, orgolios, egoist şi 
gelos pe realizările celorlalți. Se simte atras de putere şi doreşte să se afirme. Are tendința de a-şi 
păstra gândurile doar pentru el. Gândeşte haotic, limitat de reguli stricte şi idei superficiale. Persoana 
se simte frustrată şi îi este greu să exprime ceea ce ştie. Cea mai mare calitate a sa este capacitatea de a 
vedea lucrurile în toată complexitatea lor. Poate avea exprimări brutale, care nu admit replică. Trebuie 
să înțeleagă adevărata valoare a voinței şi să o folosească în practică. Este necesar să țină cont de 
părerile celorlalți şi să nu-şi impună ideile proprii. Toleranţa şi coordonarea sunt elementele pe care 
trebuie să-şi fundamenteze modul de a gândi şi de a acționa. 

Mercur retrograd în Fecioară: Persoana suferă de nervozitate, deoarece nu reuşeşte să facă 
ceea ce îşi programează. Are idealuri şi proiecte îndrăznețe, dar îi lipseşte curajul de a le pune în 
practică. Pentru că ea nu reuşeşte să-şi concretizeze acțiunile, nu-i lasă nici pe ceilalți să facă nimic şi 
îi critică cu mare agresivitate. Are o fire rece, distantă şi acționează după metode învechite. În vieţile 
anterioare a trecut prin experiențe dure care i-au modelat un anumit mod de a gândi. A reuşit să 
perceapă diferenţa între imaginea ideală şi cea reală a vieții, formându-şi un mod de apreciere foarte 
tehnic, bazat pe statistică şi pe analiza detaliilor. Nu are prea mulți prieteni, dar cei care îi sunt în 
preajmă vor fi aleşi cu multă atenție, după anumite criterii. 

Mercur retrograd în Balanţă: Persoana este nehotărâtă, oscilează de la o stare la alta şi 
reuşeşte să producă confuzie în jurul său. Poate manifesta dorinţa de a minţi, mai ales dacă Mercur este 
prost aspectat. Este o fire dualistă care îşi ascunde prin tact şi diplomaţie adevăratele intenţii. Evită să 
spună ceea ce gândeşte pentru a păstra buna înţelegere şi a nu supăra pe nimeni. Nu are curajul să ia 
decizii şi să-şi afirme părerile proprii. 

Mercur retrograd în Scorpion: Persoana posedă percepții subtile foarte bine dezvoltate şi 
cunoaşte foarte bine sfera emoțională şi psihică. Este dinamică, incisivă şi radicală în manifestări. Are 
tendința de a critica excesiv şi continuu. Această stare de nemulțumire provine din dorința de 
perfecționare şi de atingere a idealului. Persoana este conştientă de greşelile pe care le face şi de multe 
ori adoptă metode extremiste şi dure pentru a-şi impune hotărârile. Este puternic atrasă de activitatea 
de cercetare, cu predilecție de domeniul psihologiei, de ceea ce este spiritual, secret şi misterios. De 
asemenea se poate dedica unor activități de investigație, control şi sancționare a celor care încalcă 
legile. Persoana este dotată cu intuiţie şi capacitate deductivă, dar nu are răbdare să îşi pună în valoare 
aceste calități, acționând prematur, impulsiv şi radical. Datorită temperamentului său are deseori 
conflicte sau certuri cu cei din jur. Nu acceptă sfaturi şi acționează numai cum vrea ea. Este conştientă 
de capacitățile pe care le are, dar nu ştie să respecte regulile şi nici să se menţină în limitele normale. 

Vrea prea mult şi prea repede, iar acest lucru duce de obicei la dezastru şi chiar la autodistrugere. 
Gândeşte profund, dar nu prea ştie să aibă răbdare. Se simte atrasă de latura spirituală, mentală a 
erotismului şi se poate manifesta aparent rece față de partenerul de viaţă. 

În trecut a avut experienţe triste şi neplăcute la nivel emoţional şi erotic, în special datorită 
modului impulsiv de a comunica. Îşi poate rezolva carenţele dacă se va orienta spre studiul elementelor 
spirituale. Trebuie să manifeste mai multă înțelegere şi toleranță față de cei din jurul său şi să se 
gândească la consecințele faptelor sale, înainte de a acționa. 

Mercur retrograd în Săgetător: Persoana a abordat greşit valorile spirituale şi a căzut în 
capcana estetismului şi a teoriei abstracte. Este posibil să fi acţionat în altă viaţă în postura de 
cercetător şi să nu fi găsit adevărata spiritualitate. Are dificultăţi în a disemina elementele esențiale de 
cele secundare. Se concentrează greu asupra unui obiectiv precis şi pierde mult timp cu elemente 
colaterale, care îi distrag atenţia. Are dificultăți în a percepe corect realitatea şi nu reuşeşte să 
descopere adevăratele probleme. Trebuie să se orienteze spre o gândire stabilă, precisă şi bine ancorată 
în realitatea fizică şi să-şi urmărească cu perseverență obiectivul stabilit. Persoana este un mesager 
spiritual pentru toți cei pe care îi întâlneşte. 

Mercur retrograd în Capricorn: Nativul este un gânditor profund şi grav. Are capacitatea de 
a înțelege la nivel profund propriile greşeli, sesizând originea şi esenţa lor. De la cea mai mică vârstă 
face totul după cele mai înalte standarde. Se exprimă dificil pentru că face eforturi pentru a aduce în 
prim-plan sensul adevărat al lucrurilor pe care le spune. Nu îi place să spună decât lucruri adevărate 
sau sigure. Nativului îi lipseşte spontaneitatea pentru că se simte copleşit de responsabilități. Este 
practic şi pragmatic, ştiind cum să-şi atingă scopurile. Are dificultăți în relația sa cu ceilalți, pentru că 
aceştia tind să-şi piardă răbdarea în faţa a tot ceea ce el încearcă să construiască. Posedă o educaţie 
rigidă şi nu acceptă comunicarea decât până la un punct. Refuză să abordeze anumite subiecte. Trebuie 
să renunţe la asumarea unor responsabilităţi excesive, să încerce să gândească rațional, cât mai puţin şi 
să simtă cât mai mult la nivel intuitiv. 

Mercur retrograd în Vărsător: Este una din pozițiile cele mai bune pentru Mercur retrograd. 
Chiar dacă pare să nu posede simţul normalului, nativul oferă celorlalți puncte de vedere originale şi 
curajoase. Într-o conversaţie el poate să abordeze o gamă largă de subiecte. Pare să nu ştie să îşi 
prezinte argumentele, dar are un mod foarte personal de a şi le expune. Deseori îşi aminteşte detalii 
dintr-o viață trecută, detalii care îi sunt necesare în această viață în momentul când ceilalți nu-l înțeleg. 
Are un mental puternic, o inteligență deosebită, dar exagerează şi vrea să convingă cu orice preţ, motiv 
pentru care, de obicei, dă greş în ceea ce face. Abuzează de vorbe şi are un randament minim deşi se 
agită foarte mult. Trebuie să acţioneze mai organizat şi să fie mult mai practic. 

Mercur retrograd în Peşti: Persoanei îi este teamă să comunice cu ceilalți, deoarece are 
perceptii subtile foarte intense, pe care cei din jur nu le sesizează. Îi este frică să nu fie considerată 
anormală sau bolnavă şi atunci recurge la disimulare şi minciună pentru a se proteja. Trăieşte 
dezorganizat, haotic şi nu ştie să acţioneze pragmatic şi clar. Persoana poate să aibă o stare de confuzie 
la nivel mental. Se gândeşte că este pierdută, fără nici o şansă de scăpare. În această viaţă îi apar 
situații similare cu cele din vieţile anterioare, care îi permit să-şi rectifice greşelile din acele vieți. 
Persoana va descoperi că poate să găsească soluţiile, dacă devine conştientă de problemele sale. Se 
pierde în fantastic, imaginar, şi poate să piardă orice contact cu realitatea. Ştie şi înțelege lucrurile care 
se situează dincolo de cuvinte, dar când încearcă să le exprime verbal nu prea reuşeşte. Nu se simte 
demnă de a fi acceptată de ceilalți şi se întreabă dacă valorile apărate de societate au în sine vreo 
valoare reală. 


INTERPRETAREA LUI MERCUR RETROGRAD ÎN CASE 


Mercur retrograd în Casa I: Persoana are dificultăți în comunicare. Gândirea sa este 
focalizată pe atingerea unui progres personal. Nativul este nerăbdător să ajungă direct la concluzii, 
ceea ce mai târziu îl obligă la nişte corecţii. În această viaţă el trebuie să revadă aspecte elementare ale 
comportamentului său. Nu ştie cum să-şi adune gândurile pentru a le exprima coerent în lume. Are 
dificultăți în a-şi separa ideile proprii de ale celorlalți. Ca un copil, el are nevoie de atenţie, dar nu ştie 
ce să facă atunci când o obţine. Karma sa este de a se întoarce mereu în interior, pentru a se regăsi cu 

adevărat. El nu trebuie să preia ideile altora, ci trebuie să-şi definească un mod propriu de a vedea 
lucrurile. 

Mercur retrograd în Casa a Il-a: Persoana greşeşte pentru că încearcă să folosească 
comunicarea pentru a obţine avantaje materiale. Persoana este dominată de trecutul său şi poate să fie 
obsedată de greşelile pe care le-a făcut. Acordă multă atenţie banilor şi poate să fie avară, dar şi 
risipitoare în acelaşi timp. Are deseori tendinţa de a se repeta şi sfârşeşte prin a-şi plictisi anturajul. 
Trebuie să descopere adevăratele valori şi să încerce să comunice cât mai sincer, fără să implice 
factorul material. 

Mercur retrograd în Casa a III-a: Persoana este extrem de activă la nivel mental şi 
focalizează multă energie pentru a se face înțeleasă de către ceilalți. Se simte inhibată dacă observă că 
ceilalți o înțeleg greu. Cele mai mari dificultăţi le are când încearcă să îşi pună gândurile pe aceeaşi 
lungime de undă cu ceilalți şi să-i înţeleagă. Karma persoanei este legată de nivelul relațional. Ea vrea 
să producă o impresie foarte bună celor cu care vine în contact. Are mari dificultăți în a se exprima 
liber. Se încurcă deseori în exprimare, căutând mereu cuvântul corect, sau ajunge chiar să se bâlbâie. 
Aceste carenţe provin din greşelile făcute în viețile anterioare, când a minţit destul de mult, sau a evitat 
să spună adevărul. 

Mercur retrograd în Casa a IV-a: Persoana suferă de un blocaj în comunicare, nu reuşeşte să- 
şi controleze stările emoționale, fapt ce îi afectează modul de exprimare. Nu vrea să comunice cu 
oricine, ba chiar evită să intre în contact cu persoane pe care nu le cunoaşte suficient. În copilărie a fost 
traumatizată de certurile şi manifestările dure din familia sa. Acest lucru îi marchează profund modul 
de a comunica şi o face extrem de prudentă, mergând până la a refuza comunicarea. Persoana îşi 
păstrează tendința de a se manifesta infantil şi se plânge că viaţa este prea dură pentru ea. Mercur 
retrograd în Casa a 4-a este o poziţie dificilă pentru că denotă o mulțime de amintiri emoționale, care, 
în funcție de natura lor, vor ajuta sau vor bloca procesul de comunicare. 

Mercur retrograd în Casa a V-a: Persoana are dificultăți în comunicare, deoarece nu reuşeşte 
să-şi focalizeze energia mentală. Pierde prea mult timp cu distracţiile, cu lucrurile minore şi nu mai are 
când să se ocupe de rezolvarea problemelor sale. Persoana trebuie să înveţe să fie creativă pe plan 
mental şi apoi să-şi pună în practică proiectele. Este tentată să-şi disperseze energia în mai multe 
proiecte simultane şi cu greu reuşeşte să finalizeze măcar unul. Îi este foarte uşor să se gândească la 
creativitate sau să le spună altora ce i-ar place să creeze, dar îi este greu să-şi ducă proiectele până la 
capăt. 

Nativul se gândeşte mereu că ar trebui să facă mai mult, iar aceasta îl face să-şi proiecteze 
acţiunile în viitor. În acelaşi timp tendinţele date de procesul retrogradării îl fac să simtă cât de puţin a 
realizat în trecut în domeniul respectiv. Trebuie însă să înțeleagă cum să-şi organizeze şi să îşi creeze 
prezentul pe baza a ceea ce a conştientizat în trecut. 

Mercur retrograd în Casa a Vl-a: Persoana este un foarte bun observator şi 
analizator. Îi este mult mai uşor să organizeze, să planifice şi să verifice, decât să se implice într-o 
muncă directă în contact cu oamenii. Are tendința de a trăi o viață plină de restricții, pe care şi-o 
impune singură. Deseori acceptă responsabilități pe care n-ar trebui să le accepte şi refuză ceea ce n-ar 
trebui să refuze. Este un muncitor perfect în toate domeniile unde trebuie să respecte o procedură 
dinainte stabilită. Trebuie să înveţe toleranța față de oameni, astfel încât tendința sa exagerată de 
perfecţiune şi ordine să nu genereze o atitudine negativă față de aceştia. Greşelile sale sunt datorate 
modului exagerat şi perfecționist de a vedea lucrurile, fapt care îl pune pe nativ în conflict cu colegii. 
Optica perfecționistă şi neputința de a o concretiza în practică pot să-i provoace persoanei unele 
dereglări nervoase. Persoana trebuie să fie foarte prudentă, deoarece are o pronunţată sensibilitate la 
nivel psihic şi mental şi poate să clacheze foarte uşor. 

Mercur retrograd în Casa a VIl-a: Persoana trece prin experienţe frustrante în 
privinţa căsătoriei şi în relaţia cu familia. Încearcă deseori să pună de acord ideile tuturor celor care o 
înconjoară şi constată că nu îi mai rămâne timp să se ocupe şi de problemele sale, fapt care o 
nemulțumeşte profund. Este extrem de indecisă şi are tendinţa de a se sprijini pe alţii pentru că nu este 
sigură dacă deciziile sale sunt bune sau nu. Uneori poate acționa ca mediator între două părți aflate în 
conflict şi obține rezultate foarte bune. Persoana îşi focalizează ideile în funcție de necesităţile 
anturajului său. Aceasta îi dă un mod de a se exprima destul de ascuns, dar îi creşte capacitatea de a-i 
înțelege pe ceilalți. Se gândeşte de multe ori la trecut, reevaluând ideile pe care alții le-au apreciat ca 

foarte bune, găsindu-le numeroase neajunsuri. Persoana are nevoie de ajutorul partenerului de viață 
pentru a-şi depăşi dificultăţile de comunicare. Dacă are un partener cu care se înţelege şi care îi acordă 
sprijinul său, atunci îşi va rezolva cu uşurinţă problemele. 

Mercur retrograd în Casa a VIII-a: Nativul este puternic energizat de influența 
plutoniană. Persoana este foarte profundă în gândire, iar procesele sale mentale merg până la esența 
problemelor vieţii. Ea caută cu disperare să găsească cea mai bună soluţie, să rezolve totul prin metode 
radicale şi totale. Vrea să depăşească nivelul superficial sau obişnuit şi încearcă să ajungă la nivelul cel 
mai profund posibil. 

Nativul este un neînțeles care refuză comunicarea cu cei din jurul său, deoarece îi consideră 
superficiali. El vrea să rezolve numai problemele grave şi nu îşi pierde vremea cu mărunţişuri. Uneori 
poate deveni foarte dur şi violent, sancționând brutal superficialitatea şi banalitatea celor din jurul său. 
Deseori se orientează spre o muncă de cercetare în domeniul spiritual şi aici trebuie să-şi analizeze 
atent acțiunile, deoarece posibilitatea de a greşi ireparabil este foarte mare. 

Mercur retrograd în Casa a IX-a: Persoana are probleme mari în delimitarea propriei 
imaginaţii de realitate. Are percepții intense în starea de vis. Deşi posedă o capacitate intelectuală 
foarte mare, este înclinată spre latura estetică şi abstractă a lucrurilor. Persoana nu reuşeşte să se facă 
înțeleasă, deoarece vehiculează teoreme şi idei utopice, nerealiste. O altă greşeală pe care o poate face 
este înțelegerea greşită a fenomenului religios. Persoana poate deveni o susținătoare ferventă a unui 
curent religios, sau membră a unei secte ce îşi propune un obiectiv idealist, foarte înălțător, dar 
imposibil de realizat. 

Mercur retrograd în Casa a X-a: Entitatea simte nevoia să-i impresioneze pe ceilalți, 
dar modul său de a comunica este inhibat din cauza prudenţei excesive. Nu vrea să rişte nimic şi 
deseori acţionează lăsând impresia unei persoane vârstnice, chiar dacă se află la o vârstă tânără. În 
numeroase cazuri, poate părea bătrână în raport cu vârsta sa reală, mai ales în prima parte a vieții sale. 
Mai târziu, ea îşi trece anii tinereții, pentru a-şi construi acţiunile viitoare. Ceea ce face în această viața 
are drept scop să-i dezvolte sentimentul competenţei sale mentale, pentru a putea fi sigură pe sine. 
Persoana poate face carieră în domeniul comunicării bazându-se pe abilitatea sa mentală, dar se simte 
atrasă de latura negativă a acesteia. 

Mercur retrograd în Casa a XI-a: Persoana posedă o inteligență deosebită, dar nu are 
încredere în calitățile sale. Este dominată de dorința de a ajuta şi a găsi soluţii pentru suferința celor 
din jur. Doreşte să-şi păstreze libertatea absolută de gândire şi mişcare, deşi de obicei acţionează în 
cadrul unui grup social sau al unei asociații. Evită să-şi expună ideile în public şi apelează la cei 
apropiați pentru a le prezenta şi a le pune în practică. 

Este un om foarte inteligent, care greşeşte pentru că este idealist şi pentru că nu are curajul de 
a-şi susține ideile prin forțe proprii. Evită să intre în contact cu anumiţi oameni, deoarece este enervat 
de rigiditatea lor mentală. Se indignează uşor de întârzierea reformelor sociale, dar ignoră total 
reformele pe care ar trebui să le facă la nivel interior... Persoana compară ideile din trecut cu realitatea 
prezentului şi cu visele viitorului, pentru a încerca să înțeleagă care este drumul pe care trebuie să 
meargă. 

Mercur retrograd în Casa a XII-a: Persoana este dominată de elementul spiritual şi aleargă 
după evoluţie. De obicei încearcă mai multe căi, dar alege ceea ce este greșit. Îşi orientează gândurile 
asupra propriei persoane, pentru a putea înțelege ce este ea cu adevărat. Se refugiază într-o lume 
interioară şi devine o singuratică, izolându-se de viaţa exterioară, fizică. Gândeşte continuu analizând 
conversațiile pe care le-a avut în urmă cu câteva zile sau săptămâni. Îi lipseşte deseori orientarea 
corectă în timp şi spaţiu. Persoana tinde să experimenteze tot ceea ce îi vine în minte şi, în timp, devine 
exact ceea ce a gândit. Este aproape întotdeauna o persoană neînţeleasă, pentru că se exprimă neclar şi 
confuz. Pentru a-şi rezolva problemele, persoana trebuie să se înțeleagă pe sine până la cele mai 
profunde nivele. O asemenea persoană este un cercetător perfect al trecutului şi poate deveni un 
excelent ocultist dacă îşi dirijează energia mentală spre cunoaşterea universală. 


6. VENUS RETROGRAD 

Venus ( ), planeta iubirii, frumuseții şi armoniei, este simbolizată prin cercul spiritului 
poziționat peste crucea materiei. Prin intermediul lui Venus, frumuseţea, armonia şi iubirea spirituală 
îşi găsesc drumul spre manifestarea corectă în materie. 

Când Venus este retrograd situaţia se inversează şi manifestarea spiritului depinde de aspectele 
fizice. Omul al cărui aspect material al vieții este în dezacord cu experienţele din viețile trecute ajunge 
deseori să nege tot ceea ce există în realitate. În cazul lui Venus retrograd, forma sau aspectul material 
al vieţii este dominant în viaţa persoanei, pentru că entitatea trebuie să înțeleagă karma sa din vieţile 
anterioare, cristalizată în materie. 

Entitatea trebuie să facă un puternic efort de voință pentru a depăşi blocajele pe care le 
generează Venus retrograd. Această poziţie determină reacții puternice ale persoanei, ea evaluând 
fiecare eveniment, situație şi relație, în funcţie de iubirea care i se dăruieşte sau care îi este refuzată. 
Efectul general al retrogradării lui Venus este resimțit în latura personală a vieţii, care nu este hrănită 
de către suflet. 

Personalitatea lui Venus retrograd este net diferită de cea a lui Venus direct. Persoana are 
tendința de a interioriza problemele şi a le rezolva în sine însăşi, acolo unde Venus direct le-ar rezolva 
în lumea exterioară. Deseori Venus retrograd exagerează imperfecțiunile iubirii sau ale relaţiilor 
amoroase. Foarte conştientă de sine, persoana se întreabă de ce îi acordă alții atâta atenție, cât nu-şi 
acordă ea sieşi. Poate să iubească profund şi să nu ştie acest lucru decât după ce relaţia s-a sfârşit. 
Posedă în ea mai multe moduri de comportament, care toate au acelaşi punct comun: persoana refuză 
exact lucrurile de care are mare nevoie. Are întotdeauna dificultăți în relaţiile cu sexul opus, pentru că 
tinde inconştient să îşi programeze dinainte relaţiile sale viitoare în aşa fel încât ele să se adapteze la 
scheme mai vechi de comportament. 

Această poziţie tinde să însingureze entitatea în timpul vieţii, pentru că ea se privează de 
fericire, făcând prea multe eforturi ca s-o obțină. 

Când Venus este retrograd, entitatea nu ştie să iubească, sau să accepte iubirea care i se oferă. 
Acest lucru este generat de experienţele neplăcute pe care le-a avut în vieţile anterioare. A suferit atât 
de mult, încât acum îi este temă să-şi exprime bogăţia iubirii sale de teamă să nu fie din nou rănită. În 
această viață are multe greutăţi privind modul de a începe o relaţie cu sexul opus. Persoana încearcă să 
trăiască în prezent, dar îi revine mereu în minte amintirea unei iubiri pe care a trăit-o în trecut şi de 
care încearcă să scape. 

În horoscoapele masculine, Venus retrograd poate fi un indiciu al homosexualității. Acest 
aspect se manifestă foarte divers: de la omul care îşi afirmă deschis preferința pentru homosexualitate, 
căutând să capteze şi atenţia altora, până la bărbatul căsătorit, căruia nu-i place să vorbească despre 
aceasta, dar care încearcă cu orice ocazie să evite femeia. Acest tip de bărbat se învârteşte toată viaţa în 
preajma prietenilor săi bărbaţi, la umbra asociațiilor, cluburilor, petrecerilor. 

Venus retrograd poate indica o greşeală manifestată prin iubire posesivă, din interes, sau din 
gelozie nefondată. În prezent persoana trebuie să înțeleagă corect o relaţie afectivă şi să nu repete 
greşelile. Poziţia presupune trecerea prin multe experienţe sentimentale cu final nefericit. Venus 
retrograd se vindecă pe parcursul mai multor vieți, persoana fiind nevoită să suporte în prezent 
consecințele greşelilor făcute în trecut. 

Problema persoanelor cu Venus retrograd constă în manifestarea cu multă dificultate a 
propriilor sentimente. Ele nu concep faptul că a iubi înseamnă a dărui. Venus retrograd condiţionează 
iubirea de respectarea propriei voințe (cum decide ea, ce decide ea...). O asemenea persoană nu te prea 
convinge că te iubeşte, iar prin fapte îți demonstrează chiar contrariul. 

Venus retrograd poate indica o persoană care petrece foarte mult timp în singurătate. Dacă nu-şi 
depăşeşte carenţele manifestate în modul de a iubi, persoana nu are nici o şansă să fie fericită în viața 
respectivă. De corectarea manifestărilor emoţionale poate depinde întreaga sa viaţă. Pentru a-şi rezolva 
problemele, persoana trebuie să-şi schimbe optica asupra dragostei printr-un mare efort de voinţă. 
Trebuie să nu mai pună partenerului nici un fel de condiţii şi să-şi dăruiască total sentimentele. 


INTERPRETAREA LUI VENUS RETROGRAD ÎN ZODII 


Venus retrograd în Berbec: Persoana a înţeles greşit iubirea. Şi-a manifestat sentimentele la o 
intensitate uriaşă, dar pe termen scurt. Ea oscilează în manifestarea sentimentelor şi deseori nu ştie să 

ia decizii corecte la acest capitol. Este impulsivă şi agresivă, copleşindu-şi partenerul cu afectivitatea 
sa, dar este foarte capricioasă şi schimbătoare. Nu o interesează dacă este iubită — vrea doar să 
iubească şi mai ales vrea ca acest lucru să fie evident pentru cei din jur. Se plictiseşte într-o iubire 
liniştită şi îşi redirecţionează foarte repede sentimentele. De obicei caută o iubire spectaculoasă, care să 
o situeze în centrul atenției. 

Venus retrograd în Taur: Nativul este posesiv, gelos, interesat material. Se ţine ca un scai de 
partener. lubirea sa este posesivă până la şantaj. Este necesar să înveţe să respecte libertatea celuilalt. 
Persoana vrea să se asigure că este iubită şi manifestă o iubire posesivă, sufocantă, din cauză că îi este 
frică să nu rămână singură. 

Venus retrograd în Gemeni: Indică o persoană care iubeşte platonic şi care greşeşte pentru că 
nu îşi asumă responsabilitatea pentru sentimentele pe care le are. Uneori se poate manifesta ca un 
seducător care abandonează rapid persoana pe care a sedus-o. Persoana îşi manifestă sentimentele în 
mod raţional, calculând cea mai bună variantă. Este foarte oscilantă, nehotărâtă şi nu are curajul să ia 
decizii în ceea ce priveşte viața sentimentală. Nu acceptă să-şi modifice stilul de viaţă şi nici nu vrea să 
colaboreze cu partenerul. Permanent testează sentimentele celuilalt şi nu acţionează decât dacă este 
sigură de reuşită. Este pretențioasă, superficială şi îşi manifestă estetic iubirea. Deseori face analize şi 
evaluări asupra vieții sale intime. Percepe sentimentul de iubire la nivel intelectual şi are nevoie mai 
mult de un partener de conversaţie, nu neapărat de un soț. De multe ori trece prin experiențe 
sentimentale neplăcute, pentru că nu are curajul să-şi asume responsabilitatea sentimentelor. 

Venus retrograd în Rac: Persoana posedă un puternic magnetism, ceea ce atrage atenția 
persoanelor de sex opus. Reuşeşte să simtă cu mare acuratețe stările celorlalți. Poate fi infidelă, nu 
aleargă după tentaţii, dar când îi ies în cale nu prea reuşeşte să le evite. Persoana trebuie să înveţe să-şi 
controleze sentimentele şi să îşi asume o conduită mult mai corectă în relația cu partenerul de viaţă. 
Posedă o mare bogăție sufletească şi este predispusă la a o dărui prea multor persoane. Creează 
impresia că iubeşte necondiționat şi că îşi dăruieşte total sentimentele, dar acest lucru îl face cu mai 
multe persoane simultan. Nu ştie să-şi asume responsabilitatea propriilor sentimente, iubeşte mai multe 
persoane, dar în final, riscă să rămână singură. Persoana îşi manifestă sentimentele cu multă 
imaginaţie, dar este foarte oscilantă, capricioasă şi nesigură pe sine. Îşi demonstrează sentimentele cu 
gingăşie şi discreție fiind foarte tandră şi fină în gesturile sale. Consideră de la sine înţeles sentimentul 
de iubire şi crede că şi partenerul este la fel de subtil şi sensibil ca şi ea. Uneori acest lucru nu este 
înțeles de către celălalt şi gesturile sale ajung să fie interpretate greşit. Pentru a fi fericită, are nevoie de 
un partener tot atât de inteligent şi sensibil ca şi ea, capabil să o înțeleagă şi mai ales să îi simtă rapid 
stările afective. 

Venus retrograd în Leu: În trecut, persoana şi-a manifestat greşit sentimentele, terorizându-şi 
partenerul de viață. A acționat despotic, dictatorial, violent, impunându-şi propriile dorinţe. Nu i-a 
păsat deloc ce simte sau ce doreşte partenerul de viaţă şi a făcut totul în mod egoist. Posibil că acest 
lucru a generat un divorț, sau mai rău, o crimă pasională. Persoana are şi în prezent tendința de a se 
comporta la fel de dur şi violent. Pentru a-şi învăţa lecţia trebuie să înveţe toleranța, să respecte 
dorinţele celuilalt, să nu mai iubească doar după propriile sale reguli. Trebuie să nu mai dicteze şi să 
nu-şi mai impună dominaţia asupra partenerului de viaţă. Nativul doreşte să aibă lângă el o persoană 
pentru care să fie invidiat, căreia să îi ofere totul, în afară de sentimente. Acest mod de manifestare a 
sentimentelor este foarte greu de înţeles. El ține la celălalt, dar nu îi acordă timp, fiind prea ocupat. 
Pentru el e important să-şi demonstreze talentele, cere să fie adulat şi visează la o iubire gen stăpân- 
sclav. Trebuie să nu-şi mai impună voinţa, să nu-şi mai domine partenerul şi să înveţe să iubească de la 
egal la egal. 

Venus retrograd în Fecioară: Această poziţie indică o iubire de tip cicălitor, manifestată prin 
reproşuri continue, care uneori pot fi încadrate ca manie, sau obsesie. Persoana este o perfecţionistă şi 
doreşte ca în relația sa de iubire totul să fie la superlativ, fapt pentru care îi atrage partenerului atenția 
pentru fiecare greşeală comisă sau posibilă. Este extrem de exigentă şi nu tolerează nici cea mai mică 
abatere. Persoana este terorizată de posibilitatea de a rămâne singură, de a fi văduvă sau părăsită. 
Gândeşte permanent şi preferă să refuze dragostea, decât să ajungă să fie părăsită. Când acceptă pe 
cineva lângă ea, îl îndepărtează prin critică şi cicăleală. Uneori îşi prețuieşte munca mai mult decât 
dragostea. Faptul că trece prin experienţe triste se datorează numai ideilor sale şi modului greşit de a-şi 

manifesta sentimentele. Trebuie să înveţe că nu totul este perfect şi trebuie să-şi iubească partenerul 
aşa cum este el în realitate, fără să încerce să-l schimbe. 

Venus retrograd în Balanţă: Persoana acordă multă importanţă frumosului, esteticului şi îşi 
manifestă sentimentele rafinat, artistic, subtil. Percepe sentimentul de iubire la nivel intelectual, având 
nevoie mai mult de un partener de conversație. De multe ori relaţia sa de dragoste se rupe datorită 
stilului său oscilant. Nu are curajul să-şi asume responsabilitatea sentimentelor, iar în situaţii critice se 
sperie şi fuge. Îi este greu să iubească o persoană. De multe ori se îndrăgosteşte de opere de artă, de 
creaţii artistice. Îi este frică să-şi manifeste direct şi deschis sentimentele şi de multe ori se ascunde, 
evitând să dea un răspuns clar sau să ia o decizie. Vrea să iubească, dar nu vrea să-şi asume obligaţiile 
şi responsabilitățile ce decurg de aici. Ține foarte mult la părerile lumii şi vrea să treacă în ochii 
societății drept o mare iubitoare de frumos. Trebuie să renunţe la compromisuri, să fie sinceră şi să-şi 
asume responsabilitățile care îi revin în dragoste, dacă vrea să fie fericită. 

Venus retrograd în Scorpion: Persoana iubeşte într-un mod pătimaș, chiar violent. Îşi 
manifestă sentimentele cu intensitate maximă, dar într-un mod capricios. Poate să fie foarte extremistă 
în sentimente cerând ori totul, ori nimic. Nativul este dur, radical, exigent, nemulțumit şi veşnic gata de 
ceartă. Este dotat cu intuiție şi îşi simte foarte bine partenerul. Posedă un impuls erotic excesiv şi 
trebuie să înveţe să respecte limitele. Nativul poate fi un campion al infidelității, pentru că nu se simte 
mulțumit dacă iubeşte doar o singură persoană. Chiar dacă îşi iubeşte pătimaş partenerul de viață, nu 
reuşeşte să se abţină de la noi experienţe. Îşi face un program personal, pe care nu-l discută cu nimeni. 
Stabileşte reguli clare şi acceptă să fie iubit doar în condiţiile lui. Îi place să-şi găsească partenerul 
aşteptându-l şi îl chinuie tocmai pentru că îl iubeşte prea mult. Pentru a-şi rezolva problemele trebuie 
să-şi țină sub control sentimentele, să-şi cenzureze impulsul sexual şi să îşi iubească cât mai blând 
partenerul. 

Venus retrograd în Săgetător: Persoana iubeşte filozofic, estetic, declarativ, dar nu se 
gândeşte la consecinţe. Trăieşte o stare de confuzie la nivel sentimental, este agitată continuu şi uneori 
acţionează imprudent. În general îşi manifestă sentimentele mai mult de “ochii lumii”. Îi place lupta, 
concurenţa şi vrea să demonstreze că poate să cucerească pe oricine. Uneori se prinde în mrejele 
dragostei în urma unui pariu stupid. Îşi manifestă sentimentele cu inconştienţa unui copil şi uneori este 
foarte naiv atunci când iubeşte. Visează o iubire ideală, romantică, de modă veche. Când se trezeşte 
față în faţă cu realitatea încearcă să fugă de responsabilităţi. În urma experienţelor sentimentale triste 
se poate refugia în mediul religios, sau, dacă este genul sportiv, se aruncă într-o aventură gen 
“Legiunea Străină”. 

Venus retrograd în Capricorn: Persoana greşeşte punând factorul material mai presus de 
sentimente. Posibilă căsătorie făcută din interes, pentru bani, sau pentru privilegiile pe care i le poate 
oferi partenerul. Persoana suferă de un blocaj cauzat de educaţia primită de la părinţi. Îşi cenzurează 
fiecare gest tandru, îşi manifestă sentimentele în mod serios, rece şi distant. Trebuie să ghiceşti că te 
iubeşte, pentru că persoana nu ţi-o spune niciodată. Îşi ascunde până şi suferinţa în dragoste. Îşi 
impune o autocenzură drastică, iar dacă este nefericită se refugiază în profesie. Persoana are un blocaj 
la nivel afectiv, datorat unei educaţii greşite. Rolul acestei educaţii este de a oferi persoanei conexiuni 
corecte cu lumea reală, naturală. Dacă în copilărie nu se acordă importanţă artei, persoana va avea un 
mare gol la nivel interior şi nu va fi capabilă să trăiască şi să-şi manifeste corect sentimentele. Prin 
acțiunea directă asupra corpului eteric şi astral, muzica şi pictura sunt elementele care ajută sufletul 
copilului să se dezvolte. Pentru o persoană care are această poziție a lui Venus în tema sa natală este 
necesar să refacă urgent legătura cu natura şi să înveţe să privească viaţa cu bucuria unui copil. 

Venus retrograd în Vărsător: Persoana îşi manifestă idealist sentimentele. Este foarte 
superficială, originală, excentrică şi capricioasă, acţionând deseori în mod neaşteptat şi imprudent. Este 
foarte independentă şi nu acceptă restricții sau limitări în viaţa sa. Este foarte liberală şi anarhică în 
viața sentimentală şi în relaţiile sexuale. Lasă impresia unei persoane imorale. Datorită modului ciudat 
în care îşi manifestă sentimentele, îşi poate distruge sănătatea. Uneori nativul este un idealist care vrea 
să iubească spiritual, nu respectă nici o regulă şi nu îşi asumă responsabilități. Apreciază mai mult 
prietenia, camaraderia şi mai puţin o relaţie de dragoste. Această poziţie poate indica deviații şi obsesii 
erotice, atracție spre homosexualitate, cu consecinţa sigură a autodistrugerii. Nativul trebuie să separe 
iubirea spirituală de dragostea fizică, pentru a evita unele tehnici sexual-spirituale care îi pot provoca 

boli venerice. Trebuie ca persoana să înțeleagă frumuseţea unei iubiri normale şi să nu mai alerge după 
o iubire neobişnuită, prin care să iasă în evidenţă. 

Venus retrograd în Peşti: Persoana trăieşte o viață sentimentală tumultoasă, dar suferă din 
cauza decepţiilor. Ea iubeşte într-un mod straniu, ca şi cum ar trebui să îşi fure dreptul la dragoste. Îşi 
face numeroase reproşuri, este complexată la nivel erotic şi duce o viață permanent plină de 
ascunzişuri şi sacrificii. Persoana nu reuşeşte să îşi coordoneze acţiunile cu trăirile emoţionale şi 
ajunge la momentul nepotrivit în locul cel mai contraindicat. Îşi manifestă ciudat sentimentele. Nu e 
sigură că îşi iubeşte partenerul, deseori îşi închipuie că îl iubeşte, iar câteodată chiar uită că îl iubeşte. 
Poate amesteca în manifestarea sentimentelor elemente spirituale greşit înțelese. Are tendinţa de a iubi 
ilegal (partenerul este căsătorit cu altcineva). Este foarte ataşată de partener fiind în stare să facă orice 
pentru el, de la spionaj la prostituție. Persoana nu are curaj, alege căi mult prea sofisticate pentru a-şi 
demonstra iubirea şi este deseori greşit înțeleasă. Ar fi bine să aleagă o metodă mai normală de a-şi 
exprima sentimentele, adaptată personalităţii celui pe care îl iubeşte. 


INTERPRETAREA LUI VENUS ÎN CASE 


Venus retrograd în Casa I: Persoana este dotată cu un fizic frumos, dar cu o inimă de gheaţă. 
Îşi manifestă iubirea în mod demonstrativ, cu multă patimă şi ardoare, dar pentru scurt timp. Îşi 
domină partenerul sufocându-l şi tratându-l cu desconsiderare. Persoana este superficială, vrea să 
demonstreze celorlalți că ea poate iubi, dar numai când are chef. Îi place mai mult perioada de cucerire 
a partenerului decât convieţuirea monotonă alături de el. Greşeala persoanei provine din modul greşit 
în care concepe iubirea. Deseori consideră iubirea ca pe un sport şi urmăreşte doar să aibă o listă cât 
mai mare de cuceriri şi succese. Nu ştie să fie constantă în sentimente şi se plictiseşte repede, trecând 
la următoarea experiență. După câteva experienţe nefericite persoana se supără pe toţi reprezentanții 
sexului opus şi încearcă să se răzbune cucerindu-i şi ulterior bătându-şi joc de ei. 

Venus retrograd în Casa a Il-a: Persoana condiționează manifestarea sentimentelor de 
avantaje materiale. Este puternic interesată de aspectul financiar al relaţiilor sale sentimentale, din 
dorinţa de a se simți în siguranță. Este foarte timidă, fricoasă şi probabil a avut o copilărie plină de 
privaţiuni materiale. În prezent vrea să facă o partidă cât mai bună şi îşi alege un partener de viaţă 
bogat, care să-i poată oferi tot ceea ce i-a lipsit în copilărie. Dacă ansamblul temei indică circumstanţe 
agravante, persoana poate ajunge chiar la prostituție. 

Venus retrograd în Casa a II-a: Persoanei îi este frică să iubească, deoarece 
responsabilităţile dragostei o sperie. De multe ori declară că-şi iubeşte partenerul de viață, când în 
realitate este vorba doar de o relaţie de prietenie, sau de teamă de singurătate. Îşi manifestă superficial 
sentimentele, uzează de declaraţii impresionante, foloseşte un limbaj elevat, dar în realitate nu are 
curajul să iubească cu adevărat. Dăruieşte ori prea puţină dragoste față de cât primeşte, ori se 
încăpăţânează să iubească o persoană care o respinge. Percepe dragostea ca pe o relaţie amicală între 
două inteligenţe şi uneori are un blocaj care îi afectează viaţa sexuală. De obicei se creează un 
dezacord între ceea ce spune şi ceea ce face persoana. 

Venus retrograd în Casa a IV-a: Persoana are trăiri foarte intense la nivel emoțional. Modul 
de a-şi manifesta sentimentele este determinat de relația pe care a avut-o în copilărie cu părinții săi. 
Fiind foarte sensibilă, s-a ataşat prea mult de unul din părinți, iar acum încearcă să-şi caute un partener 
de viață care să corespundă imaginii ideale a părintelui său de sex opus. Persoana nu ştie să-şi 
controleze trăirile emoţionale şi riscă să devină o exaltată. Uneori îşi alege partenerul de viață în 
funcţie de originea şi rangul acestuia. Are pretenţia ca celălalt să-i simtă stările şi evită să-i spună 
direct ceea ce nu-i convine. Îi cere celuilalt să o înțeleagă fără cuvinte. Îşi trăieşte viața sentimentală la 
nivel subtil şi are pretenţia să i se facă declarații de dragoste la nivel mental. 

Venus retrograd în Casa a V-a: Indică o manifestare pătimaşă a sentimentelor, persoana 
dorind să-şi trăiască viaţa sentimentală din plin. De multe ori iubeşte doar pentru a se distra sau pentru 
a experimenta, fapt ce provoacă multe necazuri în relația cu cei din jur. Are un mod de viață 
iresponsabil, imprevizibil şi foarte riscant. Nu ştie să-şi stabilizeze sentimentele şi le manifestă cu o 
mare doză de exaltare. Îi place să-şi domine partenerul şi poate ajunge chiar la deviații sexuale dacă şi 
alte aspecte din tema sa natală indică acest lucru. 


31 


Posedă abilitatea de a-şi exprima sentimentele prin creații artistice. Persoana poate avea 
dificultăți în a avea copii, iar dacă totuşi îi va avea, nu va şti să-i iubească. Posibile necazuri generate 
de relația cu copiii. Înclinație spre adulter, posibile necazuri cauzate de o viață amoroasă excentrică şi 
scandaloasă. 

Venus retrograd în Casa a VI-a: Persoana a refuzat să iubească în vieţile anterioare, iar acum 
va avea numeroase probleme în găsirea unui partener de viață. Nu beneficiază de un fizic prea dotat şi 
îşi creează complexe de inferioritate. De multe ori, în urma decepțiilor sentimentale, se refugiază în 
muncă. Îi este frică să iubească şi prin manifestările sale îl goneşte pe pretendent. Îi este teamă să nu-şi 
dezamăgească partenerul şi atunci preferă să rupă relaţia. Deseori se retrage, îşi ascunde sentimentele 
şi încearcă să le analizeze raţional. Gândeşte prea mult, se frământă inutil, iar când vrea să-şi exprime 
sentimentele, de obicei este prea târziu. Aşa că se consolează cu faptul că este o mare ghinionistă, că ea 
niciodată nu are noroc şi se refugiază în sfera profesională. 

Venus retrograd în Casa a VII-a: Este una dintre cele mai dure poziţii ale lui Venus retrograd, 
deoarece duce aproape mereu la divorţ. Indică numeroase probleme în viața de cuplu, persoana nefiind 
mulțumită de partenerul său. De multe ori “îşi face de cap” pentru a se distra sau pentru a-şi pedepsi 
partenerul. Această poziţie a lui Venus retrograd indică o puternică karmă de relație între cei doi 
parteneri. În viaţa actuală partenerii îşi plătesc unii altora poliţe pentru ceea ce au făcut în viaţa 
anterioară. Persoana care are un Venus retrograd în această poziţie trebuie să fie conştientă că a greşit 
foarte mult față de partenerul său şi că rezolvarea problemelor sentimentale depinde numai de acțiunile 
ei. Trebuie să înveţe să-şi iubească partenerul fără să-i pună condiţii, fără să-i ceară nimic în schimb, ci 
dăruindu-i pur si simplu dragostea sa. 

Venus retrograd în Casa a VIII-a: Persoana posedă un impuls sexual puternic şi iubeşte 
pătimaş, excesiv, nerespectând nici o regulă sau limită. Se manifestă egoist, dur, violent, acționează 
foarte posesiv şi radical. De multe ori o astfel de dragoste sperie şi partenerul abia scapă cu fuga. 
Persoana este foarte senzitivă, dar nu îi place ca ceilalți să observe acest lucru. Idealurile sale sunt 
înalte, dar este incapabil să-şi realizeze visele dacă nu-şi schimbă comportamentul. 

Persoana poate avea unele idei originale în legătură cu viaţa sentimentală. Este preocupată de 
spiritualizarea sentimentelor şi de evoluţia spirituală obținută pe cale erotică. Nu prea reuşeşte să-şi 
manifeste sentimentele şi amestecă în mod greşit sexul cu spiritualitatea. Trebuie să studieze foarte 
serios relația corectă dintre viaţa erotică şi evoluţia spirituală. Declanşarea energiilor Kundalini este un 
lucru uşor de realizat, dar foarte greu de controlat şi dirijat. 

Venus retrograd în Casa a IX-a: Persoana îşi manifestă sentimentele într-un mod intelectual, 
estetic şi poate chiar platonic. Are mare nevoie de libertate personală. Este capricioasă, schimbătoare şi 
nehotărâtă. Deseori se îndrăgosteşte de imaginea partenerului şi nu de persoană. Îşi face iluzii în viața 
sentimentală şi i se pare chiar că îşi iubeşte partenerul. Relaţia cu acesta este construită pe criterii 
filozofice, intelectuale. 

Persoana evită să ia decizii şi fuge de responsabilităţi. Comoditatea şi gustul pentru lux joacă 
un rol important în alegerea partenerului. Această poziție poate indica inclusiv imigrarea pentru a-şi 
găsi un partener bogat. În cazul unor decepţii persoana este tentată să se retragă într-o mănăstire. 

Venus retrograd în Casa a X-a: Indică o persoană egoistă, care se iubeşte foarte mult pe sine. 
A fost educată să-şi manifeste cu reţinere sentimentele şi să pună pe primul plan realizarea 
profesională şi nu dragostea. Este capabilă de compromisuri grave în iubire. Se poate căsători cu o 
persoană influentă, pe care nu o iubeşte, dar care o va ajuta să promoveze şi să ajungă cineva. De 
multe ori îşi sacrifică familia şi se dedică profesiei. Petrece foarte mult timp la locul de muncă şi 
uneori mai trece şi pe acasă. Este prototipul persoanei dure, reci, fără inimă, care ştie ce vrea şi 
acționează fără scrupule, sacrificându-şi sentimentele pentru a-şi atinge scopul. 

Venus retrograd în Casa a XI-a: Persoana îşi manifestă sentimentele în mod excentric şi 
original. Poate amesteca relaţiile de prietenie cu cele sentimentale, de multe ori poftind la soţia 
prietenului. Dă dovadă de liberalism la nivel erotic şi acționează imprudent, punându-şi sănătatea în 
pericol. Această poziţie poate indica tendinţe spre homosexualitate sau lesbianism. Persoana doreşte să 
experimenteze pe propria piele şi poate avea aventuri erotice bizare. Are un comportament şocant 
pentru că vrea să sfideze regulile tradiţionale ale societăţii. Ţine să fie unică în tot ce face şi nu o 
interesează părerea celorlalți. Trăirea şi satisfacția proprie sunt singurele lucruri care contează pentru 
ea. Îşi trăieşte fiecare clipă la o intensitate maximă, fiind conştientă că riscă foarte mult. Ar trebui să nu 

alerge cu orice preț după situațiile ieşite din comun şi să-şi canalizeze energia în scopuri mai 
constructive. 

Venus retrograd în Casa a XII-a: Persoana refuză să iubească, duce o viaţă ascetică, deoarece 
nu are curajul să-şi asume responsabilitățile vieţii de familie. Preferă să rămână singură, să-şi gonească 
potenţialii pretendenți şi de multe ori îşi alină decepţiile la mânăstire. Are tendința de a renunţa la 
dragoste pentru a se dedica unui scop nobil: slujirea divinității. 


7. MARTE RETROGRAD 


Marte ( ) simbolizează vitalitatea, energia, sexualitatea şi dorința de expresie. El este 
reprezentat de crucea materiei aşezată oblic deasupra cercului spiritului. În simbolistica modernă, 
crucea apare ca un impuls, care indică natura marțiană, dinamică. Crucea este întotdeauna înclinată, 
evocând un dezechilibru sau o imperfecţiune în simbol. Este singura planetă în simbolul căreia crucea 
materiei este plasată deasupra cercului spiritului, fapt ce ilustrează că nevoile de realizare pe plan 
carnal, material şi fizic trec înaintea spiritului. 

Când Marte este retrograd semnificația simbolului se inversează şi nativul refuză să accepte 
realizarea spiritului prin implicarea exclusivă în domeniul material şi fizic. A învăţat în încarnările 
trecute să sublimeze, să complice, să deformeze, să-i displacă şi să nege satisfacția nevoilor fizice, iar 
în prezent trebuie să afle adevărata lor valoare. 

Dorinţa de realizare la nivel fizic, material, furnizează şi în prezent mai puțină stabilitate şi 
duce la impulsivitate şi nerăbdare. Persoana experimentează o lipsă de contact cu realitatea cea mai 
simplă şi are dificultăți în a-şi coordona gândurile şi acţiunile. Multe din trăirile sale depind mai puţin 
de gânduri şi emoții şi mai mult de capacitatea de a-şi manipula propria sa energie, coordonând-o cu 
ceea ce primeşte de la alții. 

Dacă Marte retrograd se găseşte într-un semn de aer, persoana este foarte activă la nivel mental 
şi îi este dificil să fie liniştită; poziţia aceasta a lui Marte este mai dificilă pentru o femeie decât pentru 
un bărbat pentru că, comportamentul ei poate fi disproporționat şi tinde să-i diminueze feminitatea. 
Sunt foarte puține femei cu această poziţie a lui Marte, care au sentimente de iubire pentru bărbaţi. 

Marte retrograd provoacă sentimente de vinovăţie şi de reproş, care izolează individul, 
îndepărtându-l de cursul normal al relaţiilor personale. Când Marte este retrograd în horoscop, 
acțiunile persoanei în această viață sunt reacţii la impulsurile venite din exterior. 

Defectele principale ale lui Marte retrograd sunt impulsivitatea, violența, furia şi lipsa de 
consecvență. Acestea provin din incorecta folosire a energiei şi forței pe care persoana le-a avut la 
dispoziţie în trecut. Unele persoane care au în tema natală Marte retrograd au energie şi nu o folosesc, 
sau o folosesc distructiv; iar alte persoane nu au energie şi trăiesc la un nivel aproape vegetal. 

O persoană cu Marte retrograd se adaptează greu în societate. Relația cu ceilalți este dificilă, 
deoarece nu ştie când trebuie să acţioneze şi când ar fi mai bine să se abțină. 

În prezent trebuie să înveţe să folosească constructiv energia de care dispune şi să ştie să îşi 
domine impulsurile de nerăbdare, agitaţie sau furie. 


Interpretarea lui Marte retrograd în Zodii 


Marte retrograd în Berbec: Persoana a beneficiat de multă energie, dar a folosit-o în mod 
distructiv. În situaţiile critice nu a ştiut să-şi impună voinţa şi să găsească soluţia corectă. A acţionat 
impulsiv, violent şi a greşit făcând exces de zel. Nu a ştiut să-şi dirijeze şi să-şi dozeze corect forța. 
Deşi avea cele mai bune intenţii, totuşi, nu reuşea să aibă rezultate pozitive, deoarece nu avea niciodată 
răbdare. Acţiona cu un impuls iniţial foarte puternic, dar acesta se stingea foarte repede. A acceptat 
deseori compromisuri şi lucrurile s-au sfârşit prost. Toate aceste manifestări, caracteristice vieții 
anterioare, se regăsesc şi în viața actuală. În prezent, persoana trebuie să demonstreze că îşi poate doza 
corect energia şi că îşi poate folosi pozitiv forţa de care dispune. 

Marte retrograd în Taur: Persoana îşi va dirija întreaga energie în scopul acumulării de avere. 
Este foarte posesivă, materialistă, are un grad ridicat de avariție, iubind prea mult banii. Este capabilă 
de aproape orice pentru a-şi spori averea. O asemenea persoană este foarte încăpăţânată şi nu prea 

există şanse să se schimbe vreodată. Îşi programează dinainte acţiunile şi îşi urmăreşte obiectivele cu 
tenacitatea unui buldog. În realitate este o persoană timidă şi speriată, care vrea să îşi asigure o bază 
materială cât mai mare pentru a se proteja. Nu acumulează avere decât pentru a se simţi în siguranţă. 
Ar trebui să înveţe că oricât de mult te-ai înconjura cu bunuri materiale, ele nu îţi vor asigura liniştea şi 
pacea interioară. De multe ori vrea să se apropie de oameni pentru a-şi face prieteni, dar nu are curajul 
să meargă până la capăt, ceea ce duce la sporirea tensiunilor sale interioare. Aceste tensiuni izbucnesc 
uneori prin explozii fizice de o mare violenţă. Trebuie să îşi rezolve în primul rând problemele sale 
interioare şi apoi va constata că totul este în regulă. 

Marte retrograd în Gemeni: Persoana îşi manifestă energia mai mult la nivel verbal decât 
fizic. Este certăreaţă, agresivă şi deseori reacționează violent la cea mai mică provocare. Este foarte 
oscilantă şi nehotărâtă, neştiind să ia decizii şi nici să le pună în practică. Nu ştie să-şi afirme voința 
atunci când este nevoie. Evită să se implice profund şi preferă să aplice o soluţie superficială care să 
rezolve pe moment situaţia. 

Persoana posedă multă energie, pe care o dirijează în special în plan mental. Dacă nu reuşeşte 
să controleze oscilațiile energetice îşi poate provoca un dezechilibru mental foarte grav. Trebuie să-şi 
ordoneze gândirea, iar în acest sens exerciţiile descrise de Rudolf Steiner în cartea “Cum se dobândesc 
cunoştinţele despre lumile superioare”, ar putea să o ajute foarte mult. 

Marte retrograd în Rac: Persoana este dotată cu foarte multă energie, dar o manifestă mai 
puţin în plan fizic şi mai mult în plan subtil. Are trăiri emoționale de o intensitate foarte mare şi nu ştie 
să le controleze. Este capabilă de agresiuni mentale pe care le lansează cu mare abilitate. Aceste 
manifestări sunt urmarea unor traume suportate în copilărie, în viețile anterioare. Persoana a avut o 
relaţie dificilă cu părinţii, iar acest lucru i-a afectat echilibrul emoţional. În prezent reacționează foarte 
violent, dar în mod subtil, la nivel mental. Doreşte foarte mult să îşi trăiască viaţa intens, dar 
capacitatea de a experimenta îi este diminuată de fluctuațiile emoţionale. 

Marte retrograd în Leu: Persoana nu ştie să-şi controleze voinţa şi forța. Se manifestă 
exploziv, agresiv şi este mereu nemulțumită de cei din jurul său. Este genul de om care nu ştie când se 
strâng hăţurile şi este tolerant când nu trebuie. Are foarte multă energie, este conştientă de marile 
posibilităţi pe care le are, dar nu ştie să colaboreze cu cei din jur. Greşeşte pentru că încearcă să-şi 
impună voinţa asupra lor şi vrea să-i domine. Persoana crede că ea este singura capabilă să rezolve 
toate problemele şi nu acordă celor din jur posibilitatea de a-şi etala abilitățile. Trebuie să înveţe să 
colaboreze cu ceilalți şi să încerce să-i ajute pentru a se putea afirma. Ar fi bine să înțeleagă că viaţa nu 
îi permite să acționeze doar după capul său şi că este bine să accepte şi opiniile celorlalți. Persoana îşi 
va putea rezolva toate problemele dacă va reuşi să controleze şi să dirijeze constructiv forţa de care 
dispune. 

Marte retrograd în Fecioară: Persoana posedă o doză importantă de energie, pe care o 
foloseşte pentru a analiza şi critica munca celorlalţi. Nu ştie să-şi pună în valoare propriile calități şi se 
mulţumeşte să vâneze greşelile celorlalți. Nu acceptă ideea că şi ea ar putea greşi, dar le cere celorlalți 
să fie aproape perfecţi. Este genul de om care nu mai are timp să îşi construiască propriile realizări 
pentru că este prea ocupat cu analizarea şi demolarea muncii celorlalți. Greşelile pe care le descoperă 
la cei din jurul său sunt chiar cele pe care le face şi el. Întotdeauna le va observa în comportamentul 
celorlalți, dar niciodată nu îi va trece prin cap că le comite şi el. Trebuie să îşi folosească energia 
pentru a-şi construi propriile opere şi nu pentru a critica ceea ce au realizat alții. 

Marte retrograd în Balanță: Este o poziție dificilă, deoarece persoana are tendința de a nu-şi 
rezolva problemele personale şi pe deasupra mai preia şi problemele celor din jur ca şi cum ar fi ale ei. 
Persoana îşi risipeşte energia în certuri inutile, se ocupă de prea multe fleacuri şi neglijează acțiunile 
importante. Este genul de om care nu are timp pentru o discuţie serioasă, dar întotdeauna îşi face timp 
pentru a sta la taclale, sau chiar pentru a bârfi. Poate avea o viaţă afectivă foarte palpitantă, putând fi 
implicată în scandaluri, certuri, bătăi. În general, ajunge cu mare uşurinţă la divorț. Nu ştie să-şi 
folosească constructiv energia şi are dificultăți în a-şi aduna forțele pentru a le canaliza spre un 
obiectiv concret. Preferă să vorbească despre viitoarele sale acţiuni, dar nu reuşeşte să le pună şi în 
practică. În societate persoana poate avea manifestări impulsive, sau chiar violente. Face multe 
promisiuni, dar nu prea se ţine de cuvânt. Ar trebui să înveţe să-şi focalizeze energia asupra unei 
acțiuni şi să acţioneze cu mai multă perseverență, pentru atingerea obiectivului propus. 

Marte retrograd în Scorpion: Persoana posedă multă energie şi forță, dar are tendința de a 
acționa excesiv. Nu ştie să-şi dozeze efortul şi foloseşte o cantitate prea mare de forță ajungând să 
distrugă tot ceea ce voia să construiască. Are un spirit justiţiar ieşit din comun, este un veritabil poliţai. 
Persoana este convinsă că ea este cea care trebuie să facă ordine în viața celorlalți şi chiar să îi 
pedepsească foarte dur. Deşi are un aspect fizic normal sau chiar plăpând, posedă o uriaşă forță 
interioară. În societate se poate manifesta cu o duritate extraordinară şi într-un mod extrem de violent. 
Ar trebui să înveţe că nu are voie să-i judece şi nici să-i pedepsească pe oameni, deoarece acest lucru 
este apanajul înaltelor entităţi spirituale. Omul nu are voie să folosească forța pentru a-i pedepsi pe 
ceilalți oameni. Dacă îşi va găsi un domeniu de activitate în care să-şi poată exterioriza forța fără a 
produce distrugere, totul va fi bine. 

Marte retrograd în Săgetător: Persoana are destul de multă energie, dar o foloseşte în mod 
estetic şi inconstant. Este genul sportiv, care îşi impune o viaţă plină de privaţiuni pentru a obține 
performanţe, dar ulterior constată că aceste victorii nu i-au folosit la nimic. Persoana este o idealistă şi 
o boemă în tot ceea ce face. Vrea să facă ceva important în viaţă, dar de obicei alege un domeniu 
nepotrivit. Persoana îşi risipeşte cu mare uşurinţă energia de care dispune şi are realizări destul de 
modeste. Este atrasă de călătorii şi va avea şansa de a obține cele mai bune rezultate în relațiile cu 
persoane din alte ţări. Este posibilă chiar şi emigrarea, deoarece aceasta i-ar oferi mai multe şanse 
persoanei. Ar trebui să-şi găsească un mod mult mai eficient de a-şi valorifica energia, iar aceasta 
implică o autoeducaţie foarte riguroasă. 

Marte retrograd în Capricorn: Persoana beneficiază de multă energie, dar o foloseşte într-un 
mod incorect. Este puternic atrasă de viaţa socială sau chiar politică şi urmăreşte să ajungă cu orice 
preţ la putere. Este dispusă să îşi folosească toată energia doar pentru a acapara puterea socială, sau 
politică. Vrea să poată lua decizii prin care să-i dirijeze pe oameni şi crede că ea cunoaşte cele mai bine 
metode pentru a rezolva problemele tuturor. Persoana greşeşte pentru că se cramponează de obţinerea 
puterii. Ar fi mult mai eficient dacă ar acţiona pe un nivel mai modest. Persoana este foarte mândră şi 
orgolioasă. Este capabilă de acţiuni dure şi violente pentru a-şi atinge scopurile. Ar trebui să înveţe să 
fie modestă şi să încerce să facă binele doar pe o treaptă socială mai mică. 

Marte retrograd în Vărsător: Persoana beneficiază de foarte multă energie, pe care o 
foloseşte într-un mod noncomformist şi original. Acordă o deosebită importanță prietenilor săi şi 
risipeşte în acest mod o mare cantitate de energie. Îşi petrece viaţa distrându-se şi făcând experimente. 
Se fereşte de orice muncă de rutină, precum şi de activităţi banale, neinteresante. Toată viața aleargă 
după soluţii spectaculoase prin care să rezolve problemele omenirii şi se simte capabilă să reformeze 
lumea pentru a o face mai bună. Nativul este un idealist curajos, care se bate pentru ideile sale şi 
uneori reuşeşte să descopere ceva folositor celorlalți. De obicei cele mai mari realizări le obține nu prin 
muncă perseverentă, ci din întâmplare, sau în urma unui concurs de împrejurări foarte ciudat. Ar trebui 
să fie mult mai tenace şi mai eficient, dar mai ales să nu îşi mai piardă timpul distrându-se cu prietenii. 

Marte retrograd în Peşti: Persoana beneficiază de o energie minimă şi chiar are probleme 
dacă trebuie să depună eforturi fizice mari. Este puternic atrasă de viaţa spirituală şi îşi canalizează 
putina energie de care dispune pentru a obține cunoaştere în domeniul spiritual sau religios. Poate să 
devină fanatică în domeniul religios, sau poate fi victima unor secte periculoase. Ar trebui să înveţe să- 
şi folosească eficient energia de care dispune. Trebuie să stabilească un raport echilibrat între energia 
canalizată spre cunoaşterea spirituală şi energia direcționată spre activitățile practice. 


Interpretarea lui Marte retrograd în Case 


Marte retrograd în Casa I-a: Persoana are multă energie, dar nu prea ştie să o controleze, nu 
reuşeşte să o folosească în mod constructiv. Din cauza nerăbdării ajunge în situaţii dificile. Îi este 
dificil să-şi stăpânească instinctele şi acţiunile sale sunt neaşteptate şi imprevizibile. Persoana vrea să 
facă foarte mult bine, dar acţionează excesiv şi risipeşte o cantitate uriaşă de forță. Nu este capabilă de 
acțiuni minuţios planificate şi preferă activitățile ce necesită multă forță. Dacă are de făcut o muncă de 
fineţe se descurcă cu mare greutate. Are nevoie de mult spaţiu de manevră şi nu îi plac spațiile închise 
sau restrânse. Trebuie să înveţe să-şi dozeze cât mai exact energia şi să acționeze constructiv. 
Rezolvarea acestei situaţii o poate face doar printr-o muncă perseverentă de autoeducare. 

Marte retrograd în Casa a II-a: Persoana îşi foloseşte energia doar pentru a obţine bani şi 
pentru a acumula avere. Îşi concentrează forţa într-un mod foarte eficient şi are talentul de a-şi negocia 
foarte avantajos plata sau recompensa. Persoana este dispusă să-şi pună forța la dispoziția celui care 
plăteşte cel mai bine. Este un executant fidel şi cinstit, care ştie că este apreciat şi invidiat de cei din 
jur. O astfel de persoană poate fi întâlnită în postura de bodyguard sau chiar mercenar (dacă în 
astrograma persoanei apar şi alte indicii de acest fel). Ar trebui ca persoana să înveţe să-şi dirijeze 
singură acțiunile, să renunţe la plăcerea de a-şi etala forța şi să nu îşi mai ofere puterea celui care o 
poate plăti mai bine. Trebuie să discearnă atent acțiunile pozitive şi justificate moral, de acțiunile 
fortuite sau chiar distructive. Trebuie să-şi perfecționeze conduita morală şi să renunțe la mirajul 
banilor. 

Marte retrograd în Casa a III-a: Persoana îşi foloseşte în special în comunicare uriaşa 
energie de care dispune. Energia sa este de natură subtilă, mentală şi mai puţin de factură fizică. Are 
tendința de a acționa impulsiv, agresiv, sau chiar violent, dar mai mult verbal. Este certăreață si 
răspunde prompt şi cu mare plăcere la cea mai mică provocare. Este o persoană inteligentă, posedă 
spirit combativ, are multă putere de convingere, dar stilul său este prea agresiv şi uneori îi sperie pe cei 
din jurul său. Ar trebui să nu mai fie atât de pătimaşă, să abordeze cu prudenţă şi detaşare orice situație 
şi să încerce să fie mult mai constructivă în tot ceea ce face. Trebuie să înveţe să aibă răbdare şi să nu 
îşi mai impună mereu punctul de vedere. 

Marte retrograd în Casa a IV-a: Persoana are un deficit de energie şi se descurcă destul de 
greu cu muncile care necesită efort fizic. Posedă o abilitate mentală deosebită şi are foarte multă forță 
interioară. Îşi trăieşte foarte intens stările emoţionale şi din păcate rememorează prea mult acţiunile 
sale trecute. Este genul de om care îşi trăieşte viața depănând amintiri şi care cam neglijează prezentul 
şi viitorul. Este o persoană sensibilă, timidă, care are nevoie de încuraţări pentru a se putea descurca în 
viață. Este posibil să fie puternic marcată de o traumă suferită în copilărie, sau să fi avut o relație 
neplăcută cu părinții săi. Dacă reuşeşte să-şi construiască un moral puternic nu va mai avea probleme 
şi va putea să-şi exprime forţa interioară în acțiuni fizice. 

Marte retrograd în Casa a V-a: Persoana posedă foarte multă energie şi vrea să o canalizeze 
spre o muncă de creaţie. Din păcate nu reuşeşte să facă acest lucru, deoarece este prea impulsivă, 
nerăbdătoare sau chiar violentă. De obicei foloseşte prea multă forță şi munca sa se dărâmă, sau după 
ce îşi termină treaba, nu este mulțumită şi îşi distruge opera cu multă furie. Persoana vrea să-şi trăiască 
viața din plin, să fie fericită şi mai ales să se distreze. Risipeşte foarte multă energie cu satisfacerea 
plăcerilor sale şi poate avea unele aventuri sentimentale care pot duce la scandal. Ar trebui să-şi țină 
sub control instinctele şi să nu lase frâu liber pornirilor sale. Posedă multă energie şi ar fi bine să o 
dirijeze pentru a crea şi nu pentru a distruge sau pentru a se distra. 

Marte retrograd în Casa a VI-a: Persoana are destul de puţină energie şi poate avea chiar 
unele probleme de sănătate, cauzate de această situaţie. În vieţile anterioare a beneficiat de multă 
energie, dar a folosit-o distructiv şi a făcut mult rău în jurul său. Este posibil să fi cauzat leziuni fizice 
altor persoane. În prezent persoana are tendința de a repeta aceeaşi greşeală, numai că acum nu mai 
dispune de forţa pe care o avea în trecut. Îşi simte conştiinţa încărcată de păcatele sale şi acum va căuta 
un domeniu în care să poată să acorde ajutor. De multe ori o persoană cu Marte retrograd în Casa a VI- 
a ajunge medic, iar uneori se specializează în chirurgie. Astfel are şansa de a schimba sabia din viețile 
anterioare pe bisturiul din prezent, încercând să refacă corpurile oamenilor, pe care altădată doar le 
distrugea. 

Marte retrograd în Casa a VII-a: Persoana are dificultăți în relaţiile cu partenerul de viață 
sau cu asociaţii. Se simte dezorientată şi nu reuşeşte să îi înțeleagă. Nu ştie cum să-şi folosească 
energia în mod constructiv, nu reuşeşte să aleagă momentul potrivit pentru a declanşa o acțiune, iar 
rezultatele sale sunt destul de slabe pe toate planurile. Persoana vrea să realizeze foarte mult, dar nu 
ştie cum, nici când şi nici câtă energie să investească pentru a ajunge la efectul optim. Din această 
cauză devine nervoasă, irascibilă şi agresivă cu cei din jurul său, iar certurile cu partenerul de viață pot 
ajunge la scandal. Persoana poate ajunge chiar la divorţ, deoarece nu mai este acceptată şi suportată de 
partener. Ar trebui să înveţe să-şi planifice acţiunile în colaborare şi să fie tolerantă şi înţelegătoare cu 
cei din jurul său. Este un om care nu ştie să se descurce singur, dar fiind orgolios nici nu acceptă 
ajutorul altora, iar situaţia devine dezastruoasă. Trebuie să îşi controleze forța şi să îşi coordoneze 
acțiunile cu ceilalți. 

Marte retrograd în Casa a VIII-a: Persoana posedă multă energie şi este stresată pentru că nu 
ştie sau nu poate să o canalizeze în direcția care i-ar place. Ea posedă forță fizică, dar este pasionată de 
cercetarea elementelor subtile, misterioase, oculte. Vrea să desfăşoare o muncă de cercetare în 
domeniul spiritual, dar nu este suficient de abilă şi calculată. Persoana are nevoie de o profundă 
cunoaştere a elementelor spirituale, pentru că numai aşa îşi va putea rezolva problemele. Pentru că nu 
prea reuşeşte să se descurce în sfera spirituală, devine invidioasă şi încearcă să-i blocheze şi pe alții. 

Ar trebui să studieze cu mare atenţie latura subtilă, energetică şi spirituală a sexului, deoarece 
posedă un puternic impuls erotic. Trebuie să-şi controleze viaţa intimă şi să îşi alimenteze în acest fel 
bateriile energetice. 

Dacă persoana nu se orientează spre domeniul spiritual va fi avertizată de marile ierarhii 
spirituale, că drumul pe care merge nu este cel bun. Aceste avertismente apar sub forma unor accidente 
a căror gravitate creşte progresiv. 

Marte retrograd în Casa a IX-a: Persoana posedă destul de multă energie, dar o foloseşte 
ineficient şi estetic. Ea poate să se orienteze spre domeniul sportiv şi să-şi pună în valoare calitățile 
fizice, sau poate să îşi petreacă mult timp călătorind şi vizitând multe ţări. Este atrasă de domeniul 
filozofic, dar nu reuşeşte să aprofundeze noţiunile respective. Persoana este superficială şi estetică în 
tot ceea ce face. Îi va lua mult timp să-și găsească un drum în viaţă şi va trece prin multe experiențe 
până să înţeleagă care este calea corectă. Persoana ar trebui să îşi dirijeze energia pentru a studia 
adevărul spiritual pe care poate să-l prezinte celorlalți oameni într-o formă foarte plăcută. 

Marte retrograd în Casa a X-a: Persoana posedă multă energie şi este tentată să o canalizeze 
spre relaţiile sale sociale sau profesionale. Nativul ține foarte mult la rangul său social, vrea să fie 
recunoscut drept un profesionist în domeniul său. Din păcate, acționează dur, uneori chiar violent şi se 
impune printr-o mână de fier. Este genul de lider care nu admite concurenţă, nu ascultă părerea 
celorlalţi şi acţionează numai după capul său. În societate este foarte exigent cu oamenii şi îi tratează 
uneori cu brutalitate. Se impune în faţa celorlalți prin forţa sa şi stârneşte sentimente de admirație, dar 
şi de teamă, unora fiindu-le chiar frică de el. Ar trebui să-şi controleze comportamentul, să fie tolerant 
şi înțelegător. Trebuie să înveţe când să strângă şurubul şi când să acționeze îngăduitor. 

Marte retrograd în Casa a XI-a: Persoana posedă multă energie pe care o risipeşte cu mare 
uşurinţă. Este dependentă de prietenii săi şi pierde foarte mult timp fără să aibă nici o realizare. 
Persoana nu are curajul să acționeze singură şi atunci se refugiază în mijlocul prietenilor săi. Ar trebui 
să-şi aleagă cu grijă anturajul, deoarece poate fi angrenată în acţiuni incorecte sau ilegale, la care va 
participa din fidelitate față de prieteni. Trebuie să îşi dezvolte încrederea în sine şi să încerce să 
acționeze bazându-se pe mijloace proprii. 

Marte retrograd în Casa a XII-a: Persoana nu are foarte multă energie, iar aceea pe care o 
are o foloseşte greşit. Persoanei îi este frică să-şi utilizeze energia de teama de a nu produce ceva rău. 
Preferă să nu acţioneze deloc, numai ca să nu strice. În vieţile anterioare a conştientizat efectele 
acţiunilor sale şi a înţeles că este foarte uşor să distrugă, dar este foarte greu să construiască ceva. În 
prezent încearcă să se izoleze de oameni pentru a nu fi pusă în postura de a-şi folosi energia. Este 
genul de persoană care studiază în singurătatea laboratorului său şi încearcă să evite orice acțiune 
directă. Ar trebui să îşi recapete încrederea în forțele proprii pentru a putea să ofere oamenilor un 
ajutor eficient. Este o persoană conştientă de valoarea energiei şi ar trebui să împărtăşească şi altora 
acest lucru. 


8. JUPITER RETROGRAD 


Jupiter ( ), marele purtător de binfaceri, este simbolizat de arcul sufletului care se ridică 
vertical, în stânga crucii materiei. Când sufletul şi materia se unesc în mod armonios, nici unul nu îl 
perturbă pe celălalt. Este interesant de remarcat braţul vestic al crucii pentru că vestul simbolizează 
maturizarea a ceea ce este născut la est. Crucea materiei apare la estul arcului sufletului. Astfel, 
individul materializează la începutul vieţii sale, ceea ce devine la sfârşitul ei un izvor de înțelepciune. 

Când Jupiter este retrograd, putem observa simbolul inversat, cu arcul sufletului la est şi crucea 
materiei spre vest. Astfel, ceea ce individul ştie la nivelul sufletului său (din experienţele încarnărilor 
trecute), va marca acțiunile sale pe plan material. Aceasta face ca experiența retrogradării să fie foarte 

spirituală dacă persoana foloseşte cele mai bune posibilități ale sale. Individul este liber să îşi 
demonstreze lui, la nivel mai elevat, că existenţa sa depinde de factorul material. 

În acelaşi timp, această configuraţie creează un conflict cu lumea exterioară pentru că 
idealismul ia locul pragmatismului. Afinitatea naturală a lui Jupiter cu adevărul pur, creează aversiune 
pentru toate experiențele şi lucrurile obişnuite. 

Persoana cu Jupiter retrograd resimte la nivel interior o dorință teribilă de adevăr şi moralitate. 
Într-un puternic efort de a fi drept, îşi dezvoltă propriul sistem de referință, bazat pe o concepţie 
personală. 

Dacă este bine aspectat, Jupiter retrograd poate fi foarte eficient, pentru că obligă persoana să 
obțină maximum de efect cu minimum de mijloace. În acest caz, persoana se conformează unor 
idealuri ale societăţii, care îi sunt utile, dar ea luptă constant pentru a-şi menţine individualitatea. Unii 
nativi posedă o mare înțelepciune, care atinge aproape darul profetic. Răbdători, liniștiți, ei pot rezuma 
în puţine cuvinte esenţa unor proiecte complexe şi care comportă multe elemente, care i-ar putea face 
să se piardă în detalii. 

Dacă este prost aspectat, Jupiter retrograd poate face ca entitatea să ia cu sine ranchiuni din 
vieţile anterioare. În aceste cazuri, care sunt destul de rare, o veche dorință de răzbunare poate fi 
proiectată asupra unei persoane întâlnite în prezent. Dacă însă persoana face unele investigaţii 
personale, acestea îi pot deschide calea unei înţelegeri elevate şi mai puţin personale. Năzuinţa de a-şi 
dezvolta propria bogăție interioară devine astfel mai puternică decât dorinţa de a avea bogății pe plan 
exterior. 

Karma unei persoane care are Jupiter retrograd este legată de conştiinţă şi moralitate. Persoana 
trebuie să fie capabilă să se justifice față de sine pentru a vedea dacă este într-adevăr demnă de respect 
şi de reputaţia pe care Jupiter i-o promite. Într-o încarnare trecută, persoana a beneficiat de stima celor 
din jur, a avut un rol în religie sau spiritualitate şi ulterior a constatat că acest lucru a fost distrus şi 
profanat. În această viaţă, persoana se simte impulsionată să restabilească valorile morale față de 
propria conştiinţă. 

Nu trebuie să îi judece pe ceilalți şi trebuie să aibă răbdare cu ei, dacă vrea să fie ascultată când 
îşi exprimă adevărurile interioare. 


Apariția lui Jupiter în mişcare retrogradă este cauzată de mai multe tipuri de greşeli. Persoana a 
beneficiat în viața anterioară de belşug informațional şi nu a vrut să îl comunice celorlalți, încercând 
să-şi creeze un monopol. Atitudinea corectă ar fi implicat punerea acestei informaţii la dispoziţia celor 
mulţi şi declanşarea unor acţiuni constructive. În prezent ea va fi lipsită de mijloace informaţionale şi 
materiale şi va fi obligată să se descurce pentru a dovedi un randament înalt în toate acţiunile sale. 

Jupiter retrograd indică o karmă colectivă. Persoana a afectat pe cineva din jurul său, comițând 
o greşeală morală care i-a marcat conştiinţa. Nu a reuşit să-şi manifeste generozitatea față de ceilalți, 
nu a ştiut să transmită celorlalți informaţiile pe care le deţinea. Un alt tip de greşeală este manifestarea 
idealistă şi naivă, sau mincinoasă, în mod premeditat. Multe din acţiunile prezente ale persoanei au ca 
substrat egoismul, acesta manifestându-se ca o remanențţă a trecutului. 

Jupiter retrograd operează în plan moral, spiritual, generând un blocaj, persoana ajungând să nu 
mai poată distinge între bine şi rău. Dacă persoana reuşeşte să depăşească această influență, atunci 
calea spre o cunoaştere înaltă îi este deschisă, deoarece Jupiter face trecerea spre corpurile spirituale. 


Interpretarea lui Jupiter retrograd în Zodii 


Jupiter retrograd în Berbec: Persoana nu reuşeşte să-şi planifice corect acţiunile, scopurile 
sale sunt egoiste. Declanşează acțiuni într-un mod spectaculos, după care se blochează pe parcurs, 
neavând perseverenţa de a duce la bun sfârşit ceea ce a început. Investeşte tot ce are în acţiunile sale, 
nu acceptă colaborarea şi urmăreşte obţinerea de faimă şi profit personal. De obicei greşeşte pentru că 
forțează şi exagerează, construind pe baze nesigure. Deseori supraevaluează profitul minimalizând 
investiţia, fapt care duce la faliment rapid. Îşi imaginează că îi este permisă orice acțiune. Pentru a-şi 
rezolva problemele ar trebui să fie foarte corectă şi să-şi recunoască egoismul. Trebuie să încerce să 
obțină maximum de profit dintr-o activitate modestă, pe care ulterior o poate dezvolta. 

Jupiter retrograd în Taur: Persoana este puternic dominată de valorile materiale. În viaţa 
anterioară a fost foarte zgârcită şi a fost terorizată de frica de a nu-şi pierde averea. În viaţa actuală 
încearcă să adune cât mai multe bunuri materiale pe care ulterior nu mai este în stare să le administreze 
eficient. Deseori ajunge să dea faliment pentru a învăţa să aprecieze şi să utilizeze corect banii. Are o 
nevoie acută de stabilitate şi încearcă să se înconjoare de avere şi bani pentru a se simți în siguranță. Îşi 
consumă aproape toată energia doar pentru a aduna bani şi nu mai are timp pentru nimic altceva. 
Pentru a-şi rezolva problemele karmice trebuie să se apropie de informaţia spirituală şi să înțeleagă 
adevărata valoare a banului. Dacă acumulează şi stochează prea mulți bani — aceştia având o înaltă 
vibrație spirituală, iar cunoaşterea sa spirituală nu se dezvoltă corespunzător, se va trezi în situaţia de a 
fi “părăsită” de averea sa. Persoana îşi pierde banii pentru a putea să descopere adevărata lor valoare. 

Jupiter retrograd în Gemeni: Persoana nu a ştiut să aprecieze corect valoarea belşugului 
informaţional de care a beneficiat în trecut. Deseori a difuzat informaţii oculte, cu caracter secret, în 
medii publice, încercând să-şi pună în valoare talentele personale şi şocându-i pe cei din jurul său. 
Trebuie să înveţe să direcţioneze corect informaţia, dăruind-o celor care sunt pregătiţi pentru ea. Îşi 
bazează filozofia de viaţă pe ideile celor din jur fiind foarte influenţabilă. 

Jupiter retrograd în Rac: Persoana a greşit în viața anterioară la nivel subtil, în plan 
emoţional — sufletesc. A beneficiat de informaţie la nivel înalt, dar nu a comunicat-o celorlalți. În 
prezent această remanenţă este foarte puternică în viaţa sa. Persoana nu a fost interesată de obținerea 
unor avantaje materiale, ci dorea să atingă anumite trăiri emoţionale. Avea multe pasiuni şi dorinţe 
personale şi dovedea un veritabil egoism la nivel sufletesc. Ea avea trăiri interioare foarte puternice, pe 
care nu reușea să le împărtăşească şi celor din jur. În prezent se mulţumeşte doar cu trăirea unei stări 
fără a-i conştientiza etapele şi consecinţele. Uneori nu reuşeşte să perceapă corect informația spirituală 
şi îşi bulversează corpurile subtile. Este dominată de o mulțime de impulsuri ce provin dintr-un corp 
astral “nedisciplinat”. Pentru a-şi rezolva problemele karmice are nevoie de o informaţie spirituală de 
nivel înalt, pentru a-şi putea controla şi stabiliza fluctuațiile emoţionale. 

Jupiter retrograd în Leu: Persoana a acționat în viaţa anterioară cu exces de zel şi a adus 
prejudicii celor din jurul său, uzând de funcţia sa de decizie. În prezent vrea să-i ajute pe cei pe care i-a 
afectat în trecut, iar aceştia se regăsesc în rândul celor mai apropiate persoane pe care le întâlneşte. 
Trebuie să încerce să îi ajute pe oameni punând la dispoziţia lor un cadru eficient pentru ca aceştia să 
poată munci cu un randament maxim. Pentru a-şi rezolva problemele karmice, persoana trebuie să 
înveţe să-şi dozeze corect voinţa şi să-şi exercite autoritatea cu măsură, suplinind astfel lipsa de 
mijloace cu care se va confrunta în prezent. 

Jupiter retrograd în Fecioară: Multe din greşelile karmice ale persoanei s-au manifestat în 
sfera medicală, sau au avut tangenţă cu o muncă de vindecare. Persoana a încercat să profeseze un act 
medical superficial, axându-se doar pe tratarea efectelor bolilor şi neluând în calcul elementele de 
vindecare energetică şi spirituală. Persoana nu a beneficiat de cunoştinţele necesare pentru a acorda un 
ajutor eficient şi nici nu a avut la dispoziţie mijloacele tehnice necesare. Ca urmare a neglijenţei sau 
imprudenţei sale persoana a cauzat scurtarea vieţii unor persoane. Ea este prea cerebrală şi rațională şi 
nu acceptă faptul că boala apare la nivel spiritual, mental, apoi se transmite prin corpul energetic până 
ajunge să se manifeste la nivel fizic. Ar trebui să-şi schimbe modul de a gândi şi i-ar fi de mare folos să 
studieze elementele cauzale ce stau la originea bolilor. În prezent are o dorință acută de a-i vindeca pe 
oameni, dar se va vedea pusă în situaţii dificile, cauzate de lipsa mijloacelor materiale necesare în 
procesul vindecării. Trebuie să conştientizeze că nu mijloacele materiale sunt cele mai importante 
pentru a vindeca un om, ci cele de factură informaţională, spirituală. Ar trebui să se orienteze rapid 
spre terapiile complementare şi spre medicina alternativă. 

Jupiter retrograd în Balanţă: Persoana a greşit în viețile anterioare manifestând grave 
probleme de conduită morală. Nu se dădea înapoi de la nici o acțiune, chiar dacă era ilegală. Dorea 
doar să-şi poată atinge scopul, indiferent de mijloacele folosite şi de eventualele procese de conştiinţă. 
Este capabilă de aproape orice pentru a obţine un beneficiu personal. Persoana uzează de minciună, de 
adevăruri parțiale şi de interpretări forțate pentru a impune celorlalți o anumită soluție. Prototipul 
persoanei este indicat de un avocat care îşi apără clientul chiar dacă este convins că acesta este un mare 
criminal. Ba chiar se străduieşte să-i convingă şi pe judecători că de fapt clientul său este nevinovat, 
fiind o biată victimă a unei conjuncturi nefericite. Pentru a putea să-şi rezolve problemele karmice, o 
astfel de persoană trebuie să-şi revizuiască atitudinea morală şi să încerce să-şi păstreze verticalitatea 


39 


indiferent de mărimea onorariului ce i se oferă. Dreptatea şi corectitudinea nu pot fi amăgite printr-un 
comportament duplicitar, iar persoana nu îşi va depăşi proba decât după ce va înţelege adevărata 
valoare a adevărului. 

Jupiter retrograd în Scorpion: Persoana a comis greşeli grave folosind incorect informaţia 
spirituală. Şi-a permis să se distreze pe seama celor din jurul său, lăsându-se pradă egoismului. Este 
posibil să fi ajuns la un înalt nivel de informație spirituală şi să o fi vândut pentru a obţine bani şi 
funcții. Deşi beneficia de o comoară informaţională a luat multe decizii greşite deoarece sistemul său 
de valori era fundamentat pe valorile materiale. O altă greşeală comisă în vieţile anterioare a fost 
manifestarea excesivă a simțului justițiar, depăşind orice limite. Persoana abuzează de mijloacele pe 
care le are la dispoziție şi subordonează acțiunile profesionale intereselor personale. 

Jupiter retrograd în Săgetător: Persoana s-a manifestat în viața anterioară în mod egoist şi 
orgolios, fapt derivat dintr-o conduită morală prea flexibilă. Posedă o mare cunoaştere dobândită într-o 
viață trecută. Este avid de informaţie şi vrea să înveţe permanent. Are multă energie, dar o utilizează cu 
un randament slab. Deşi cunoaşte foarte multe lucruri, persoana nu le foloseşte, sau le aplică estetic. 
Preferă să cosmetizeze problema şi nu să o rezolve cu adevărat. Ţine la părerea lumii şi vrea să fie 
apreciată pentru merite pe care nu le are. De multe ori îşi justifică acțiunile incorecte prin idei 
filozofice înalte. Este un filozof egoist care speculează situația în beneficiul propriu şi încearcă să 
pozeze în campion al onorabilității. 

Jupiter retrograd în Capricorn: Persoana şi-a subordonat toată activitatea trecută unui singur 
scop: promovarea într-o funcție importantă, în plan social-politic, sau profesional. Ea doreşte de fapt să 
obțină nu funcția, ci puterea pe care i-o conferă aceasta, pentru a putea să decidă asupra vieții 
celorlalți. Nativul este într-un permanent conflict între tendința jupiteriană de expansiune, de 
entuziasm şi optimism, şi tendinţele capricorniene de restricție şi sobrietate. El trebuie să realizeze un 
echilibru între cele două influenţe. 

Jupiter retrograd în Vărsător: Persoana a beneficiat de o informaţie de nivel foarte înalt în 
viața anterioară, nereuşind să o aprecieze la justa ei valoare şi nici să o controleze. Ea nu percepea 
semnificația subtilă a elementului informaţional şi rămânea la nivel superficial. Este posibil ca nativul 
să fi fost un snob, revendicându-şi apartenența la o clasă de elită. A încercat să obțină bunuri materiale 
prin mijloace foarte originale, dar incorecte şi ilegale. 

Jupiter retrograd în Peşti: În viaţa anterioară persoana a folosit în mod greşit, egoist, 
informația spirituală, religioasă. Este posibilă apartenenţa la conducerea unei secte religioase, poziție 
din care i-a exploatat în mod crunt pe oameni. Aceste tentaţii le are şi în viața actuală, deoarece nu a 
înțeles rolul informației spirituale în facilitarea legăturii dintre om şi Divinitate. Persoana posedă o 
sensibilitate extremă, are percepții foarte intense, dar nu reuşeşte să le controleze deoarece conştiinţa 
sa morală nu este bine aşezată. 


Interpretarea lui Jupiter retrograd în Case 


Jupiter retrograd în Casa I-a: Persoana are un ego mult prea dezvoltat şi este extrem de 
orgolioasă. Doreşte să experimenteze cât mai mult pentru a-şi putea etala talentele multiple. Din păcate 
stă foarte prost cu organizarea şi nu ştie să folosească eficient resursele personale. Nu acceptă 
colaborarea şi preferă să piardă pe mâna ei. Acțiunile sale sunt spectaculoase, beneficiază de un impuls 
inițial foarte puternic, dar care se risipeşte în scurt timp. Persoana trebuie să înveţe să-şi dirijeze 
resursele şi să finalizeze toate acțiunile începute. Rezolvarea stă în eficientizarea acțiunilor proprii şi în 
perseverenţă. 

Jupiter retrograd în Casa a II-a: Persoana a beneficiat de mari resurse financiare în vieţile 
anterioare şi a trăit în lux şi bogăţie, reuşind pe parcursul timpului să-şi risipească averea fără a realiza 
nimic important. În prezent este lipsită de mijloace financiare şi va trebui să înveţe să se organizeze 
eficient pentru a se putea descurca. I se cere să demonstreze o eficienţă înaltă şi să realizeze maximum 
de rezultate pornind de la resurse şi mijloace minime. 

Jupiter retrograd în Casa a III-a: Persoana are unele dificultăţi la nivelul comunicării. Deşi 
uneori vorbeşte foarte mult, nu prea reuşeşte să se facă înţeleasă şi este foarte ineficientă. Pierde timpul 
vorbind despre o mulțime de fleacuri, sau amănunte fără importanţă şi nu mai are când să se ocupe de 
lucrurile importante. Este un om foarte inteligent, care a acumulat o mare cantitate de informaţie, dar 

nu ştie s-o prezinte celorlalți. De multe ori persoana este ascultată cu plăcere şi interes, dar în final ea 
nu reuşeşte să transmită nici o informaţie utilizabilă. Trebuie să înveţe să discearnă lucrurile 
importante de fleacuri şi să încerce să folosească cât mai puţine cuvinte pentru a-şi exprima ideile. 
Trebuie să-şi perfecționeze modul de comunicare şi să-şi prezinte ideile într-un mod simplu şi uşor de 
înţeles. 

Jupiter retrograd în Casa a IV-a: Persoana este dependentă de părerea celor din jur şi nu are 
un sistem propriu de valori. Este foarte emotivă şi încearcă să ascundă acest lucru. Este posibil să aibă 
o familie care nu îi poate oferi prea multe mijloace de afirmare în viaţă, iar această condiție modestă o 
poate marca pentru toată viața. În viaţa anterioară probabil că a risipit averea familiei, iar în prezent va 
trebui să se străduiască să-şi adune o avere prin muncă proprie. Trebuie să demonstreze că este 
eficientă şi că se poate descurca în viață chiar dacă din start pleacă cu handicapul sărăciei. 

Jupiter retrograd în Casa a V-a: Persoana şi-a dezvoltat în vieţile anterioare o mare 
capacitate de creaţie. În prezent încearcă să-şi exprime aceste calități, dar este lipsită de mijloacele 
necesare. Trebuie să înveţe să aprecieze corect valorile materiale şi să le obțină într-un mod corect. Are 
înclinația de a face speculaţii financiare, având mult de pierdut din această cauză. Trebuie să înveţe că, 
pentru a realiza o operă artistică, ai nevoie de talent şi de corectitudine, iar dacă le ai pe acestea două, 
mijloacele financiare vor apărea pe parcurs. 

Jupiter retrograd în Casa a VI-a: Persoana are dificultăți în relaţia cu colegii de muncă şi cu 
superiorii săi. Are un randament foarte slab, rezultatele sale sunt mediocre şi este acuzată că aduce 
prejudicii şi celorlalți colegi. Trebuie să înveţe să fie eficientă, să nu piardă timpul şi să îşi planifice 
corect acţiunile. 

O altă manifestare a acestei poziţii este întâlnită în temele natale ale persoanelor care s-au 
ocupat cu medicina în viața anterioară şi au cauzat din neglijenţă, sau nepricepere, moartea pacienţilor. 
Jupiter retrograd în Casa a VI-a indică o persoană dornică să îi vindece pe oameni, dar care trebuie să 
îşi aleagă metode foarte eficiente pentru a face acest lucru. Ar fi bine să se orienteze spre medicina 
homeopată, sau să apeleze la metode speciale de tratament. Este esențial să elimini cauza spirituală a 
unei boli şi nu doar să restabileşti echilibrul energetic sau chimic al organismului. 

Jupiter retrograd în Casa a VII-a: Persoana va avea probleme în relația cu partenerul de 
viață sau cu asociaţii. Aceste probleme pot fi de natură financiară, dar nu numai. Este posibil să 
contracteze o căsătorie din interes, pentru a obține averea partenerului şi ulterior să fie foarte 
nefericită. Persoana poate cauza prin neglijenţă, sau lene, eşecul mariajului său. Este tipul de persoană 
foarte comodă şi neatentă, care strică fără să vrea, dar totuşi strică. Ar trebui să încerce să fie mult mai 
atentă şi să îşi perfecționeze modul de a acţiona. Ar trebui să renunţe la lene şi să încerce să fie mai 
dinamică. 

Jupiter retrograd în Casa a VIII-a: Persoana a greşit grav în vieţile anterioare risipind 
cunoaşterea spirituală la care a avut acces. Se poate să fi evaluat incorect importanţa informației sau să 
o fi comercializat pentru a se îmbogăţi. În prezent i se va permite limitat accesul la informaţia 
spirituală şi va trebui să muncească din greu pentru a atinge nivelul avut în viața anterioară. Este 
posibil să fi avut un comportament sexual incorect şi să-şi fi justificat obsesiile erotice pe criterii 
spirituale. O altă greşeală făcută în viaţa anterioară ar putea fi comiterea unui gest reprobabil pentru a 
obţine o moştenire. În prezent persoana va trebui să adopte o scară de valori corectă şi să aibă o 
conduită morală exemplară. Nu are voie să-şi justifice greşelile, ci trebuie să nu le mai comită. 

Jupiter retrograd în Casa a IX-a: Această poziție este dificilă pentru orice relaţie durabilă. 
Persoana are tendința de a se îndepărta de oameni pentru că doreşte să evite aspectele tensionate ale 
vieții. Are dificultăți în a-şi exprima ideile prin cuvinte. Ştie foarte multe lucruri, dar nu reuşeşte să le 
transmită celorlalţi, deoarece este estetică şi superficială. Persoana trebuie să-i înveţe pe ceilalți atunci 
când îi cer ajutorul, dar fără a impune niciodată nimic. 

Jupiter retrograd în Casa a X-a: Persoana doreşte să dea impresia de demnitate în lume, şi în 
acelaşi timp, să-şi păstreze libertatea de gândire şi de acțiune. Trăieşte un puternic conflict între ceea ce 
lumea aşteaptă de la ea şi ceea ce i-ar plăcea să fie cu adevărat. Aceasta o face să treacă de la o extremă 
la alta şi să oscileze mereu. Trebuie să-şi perfecționeze continuu activitatea profesională şi să încerce 
să fie foarte eficientă şi corectă în relațiile sociale. Persoana trebuie să înveţe să-şi apere convingerile 
şi aspirațiile proprii fără să ţină cont de părerile celorlalți. Trebuie să-şi afirme punctul de vedere şi să 
dovedească o înaltă ţinută morală. 

Jupiter retrograd în Casa a XI-a: Persoana este idealistă şi încearcă să reformeze relațiile 
umane. Are o viziune foarte modernă şi liberală asupra relațiilor umane şi îi consideră pe toți oamenii 
drept fraţi, sau cel puţin prieteni apropiaţi. Trebuie să înveţe să-i trateze corect şi să nu se mai lase atât 
de uşor îmbrobodită de anturajul său. Această poziție indică necazuri în relaţiile cu prietenii, pierderi 
financiare cauzate de aceştia. Persoana este predispusă la a fi înşelată. Trebuie să înveţe să-şi aleagă cu 
mare atenție prietenii şi să aibă relații prudente cu aceştia. Deşi este lipsit de simţ practic, nativul 
trebuie să dovedească eficienţă şi randament bun în tot ceea ce întreprinde. 

Jupiter retrograd în Casa a XII-a: Persoana suferă de un puternic complex de inferioritate. 
Neavând încredere în forțele proprii, apelează la ajutorul celorlalți pentru a se cunoaşte pe sine şi 
pentru a fi ghidată în viaţă. Are o puternică atracție către sfera religioasă. Poate adera la o sectă şi de 
multe ori ajunge să fie manipulată şi folosită de îndrumătorii ei religioşi. Persoana caută continuu o 
cale prin care să poată evolua spiritual. În același timp, încearcă din greu să înțeleagă şi să se descurce 
cu planul fizic. Are nevoie de un mare efort de voință pentru a avea un randament satisfăcător şi pentru 
a-şi rezolva problemele. Dacă îşi găseşte o cale de evoluţie spirituală corectă şi dacă îşi va perfecționa 
conduita morală, va reuşi să depăşească toate necazurile. 


9. SATURN RETROGRAD 


Simbolul lui Saturn (  ) este compus din crucea materiei poziționată deasupra arcului 
sufletului. Persoana care are în tema natală această planetă retrogradă vede viaţa prin prisma lui Saturn 
şi pare sumbră şi serioasă. Ea experimentează diversele modalităţi de manifestare a sufletului în planul 
material. Încearcă să găsească un echilibru viabil între avantajele materiale, datorie şi responsabilităţi. 

Nativul cu Saturn retrograd doreşte să completeze ceea ce a lăsat nerealizat în trecutul său. El 
are tendinţa de a se reîntoarce pentru a umple un vid în ceea ce a lăsat neterminat. Persoana trebuie să 
înveţe să primească şi să dăruiască, apreciind exact valoarea fiecărui obiect sau gest. Nu va fi 
cheltuitor, risipitor sau extravagant, pentru că a făcut aceasta în alte vieți. Acum apreciază în mod 
profund fiecare lucru pe care-l învaţă sau îl primeşte. Deseori, se simte vinovat pentru tot răul existent 
în lume, chiar dacă nu este implicat cu nimic în această situație. 

Persoana care are Saturn retrograd în temă încearcă să-i înveţe pe cei care sunt ignoranți sau 
mai puţin experimentați ca ea. Totuşi, eşuează în această misiune pentru că ceilalți n-au traversat 
experienţe asemănătoare într-o viaţă trecută. Persoana a obținut o maturitate profundă, prin mari lupte 
şi sacrificii personale. 

Saturn retrograd indică o repetare a karmei. Oricare ar fi lecţia de învăţat, nativul are un blocaj 
în a o realiza. Multe lucruri pe care le face sunt o remanenţă dintr-o viață anterioară. Acţiunea 
retrogradă a planetei poate să-i dea sentimentul unei forţe restrictive, mai ales dacă încearcă să scape 
de greutatea lecției. 

Saturn retrograd oferă nativului o a doua şansă de a ameliora greşeala comisă în viaţa 
anterioară. În prezent persoana poate să manifeste ceea ce a învăţat în trecut şi are şansa de a învăţa 
corect lecţiile la care a greşit. 

Saturn retrograd indică blocajul persoanei respective la o anumită lecţie de viață. El acționează 
cu o duritate extremă, ca o intervenţie de ultim moment. Indică lipsa de atenție la atenționările primite. 
Saturn retrograd este cel mai exigent membru al comisiei de disciplină alcătuită din înaltele ierarhii 
spirituale. 

Dacă greşeala indicată de o planetă retrogradă (de exemplu Mercur sau Venus) nu este 
rezolvată într-o viață, prin amânarea rezolvării pentru o viaţă ulterioară se poate transforma într-o 
greşeală exemplificată de Saturn retrograd. 

Dacă Saturn este unica planetă retrogradă în tema natală ea poate indica neîmplinirea, în viaţa 
anterioară, a lecţiei indicate de Nodul Nord, dacă în temă nu existau alte planete retrograde. 


Interpretarea lui Saturn retrograd în Zodii 


Saturn retrograd în Berbec: Persoana a greşit în viețile anterioare la nivelul afirmării propriei 
personalităţi. Nu a ştiut să-şi prezinte şi să-şi susțină concepțiile, a acceptat compromisuri şi nu şi-a 

manifestat corect voința. În prezent are de depăşit această situaţie şi trebuie să-şi asume cu curaj 
responsabilitatea pentru afirmațiile pe care le face. Ar fi foarte bine să-şi exprime direct şi deschis 
ideile, să le argumenteze şi să le susţină prin propriile fapte. Trebuie să devină o exemplificare vie a 
idealurilor în care crede şi trebuie să se bată pentru ele. Nu are voie să facă nici un compromis, nu are 
voie să fugă de răspundere şi trebuie să înveţe să ia decizii corecte, fără tergiversări sau eschivări. 

Saturn retrograd în Taur: Persoana trebuie să înveţe să aprecieze corect valoarea banilor şi să 
demonstreze că îi poate administra eficient. Va întâmpina piedici şi blocaje în obţinerea banilor, va trăi 
din resurse minime şi se va chinui mult timp până când va demonstra că poate să se descurce cu bani 
puţini. Trebuie să simtă pe propria piele ce înseamnă lipsurile şi să cunoască importanţa şi valoarea 
banilor. Doar după ce va demonstra că a învăţat valoarea banilor şi ştie să-i chibzuiască grijuliu, va 
beneficia de o creştere a veniturilor, dar nu va fi niciodată prea bogată. După ce îşi învață lecţia, 
persoana poate deveni un expert în domeniul financiar, beneficiind de talentul de a se descurca cu bani 
puţini pe care ulterior îi poate înmulți. 

Saturn retrograd în Gemeni: Persoana întâmpină probleme în comunicare. În vieţile 
anterioare a folosit incorect informaţia, a minţit, a bârfit, a calomniat, iar acum suferă de un blocaj la 
nivelul comunicării. Această poziţia a lui Saturn retrograd este des întâlnită la persoanele care lucrează 
în presa scrisă sau în cea audiovizuală. Persoanele respective ar vrea să comunice adevărul, dar nu o 
fac pentru că le este teamă de consecinţe. Deseori ajung să vorbească sau să scrie foarte mult, foarte 
interesant, dar nu reuşesc să expună nici o idee clară, utilă, sau aplicabilă. Persoana suferă de un blocaj 
la nivelul gândirii şi se cramponează de teorii şi abstracţiuni. Pentru ea totul trebuie să fie exprimat cât 
mai frumos, cu un limbaj cât mai complex. Urmăreşte de fapt să-şi etaleze abilitatea lingvistică sau 
talentul oratoric. Această persoană ar trebui să înveţe să spună numai adevărul, să fie sinceră şi să 
spună lucrurilor pe nume, fără teamă şi fără prejudecăţi. 

Saturn retrograd în Rac: Persoana este instabilă la nivel emoțional, iar acest lucru îi provoacă 
multe necazuri. Trăieşte mult prea intens emoțiile, este uşor exaltată, sau cade foarte repede într-o stare 
depresivă. În viaţa anterioară persoana a avut o atitudine incorectă faţă de familia sa (probabil şi-a 
renegat originea), iar acum suferă foarte mult pentru această greşeală. Stările sufleteşti ale persoanei 
sunt foarte complexe şi dureroase. Tânjeşte după o familie, aleargă tot timpul după acest lucru, dar 
foarte rar are parte de aşa ceva. Dacă reuşeşte să-şi întemeieze o familie, are probleme în a se înţelege 
cu cei din jurul său din cauză că nu-şi controlează stările emoționale. Trebuie să-şi stăpânească trăirile 
sufleteşti şi să încerce să fie mult mai stabilă din acest punct de vedere. Oricât de greu i-ar fi, are 
nevoie de suportul pe care i-l poate oferi familia. Dacă nu are familie, nu are şanse să-şi depăşească 
problemele emoţionale. 

Saturn retrograd în Leu: Persoana greşeşte prin manifestarea excesivă a voinţei, încercând să 
se impună în faţa celorlalți. Vrea să fie o persoană importantă, care impresionează prin forța sa şi care 
reuşeşte să domine şi să comande. Are o mare capacitate de creaţie, este orgolioasă şi mândră. Nu ştie 
să fie tolerantă şi nu prea reuşeşte să colaboreze cu ceilalți de pe poziţii de egalitate. Trebuie să înveţe 
să-şi manifeste uriaşa voință doar în munca sa de creaţie şi să respecte personalitatea celor din jurul 
său. Are nevoie de colegi cu care să formeze o echipă, nu de sclavi cărora să le comande. Trebuie să 
înveţe când este nevoie să-şi impună voinţa, luând o decizie rapidă într-o situaţie critică, dar mai ales 
trebuie să demonstreze că-şi poate înfrâna această voinţă şi că ştie să fie tolerantă şi înțelegătoare. 

Saturn retrograd în Fecioară: În vieţile anterioare, persoana a greşit pentru că a achiziționat 
legându-se prea mult de amănunte şi detalii, neglijând lucrurile importante. Este o persoană tipicară, 
care analizează excesiv şi despică firul în patru. Despre acest gen de persoane se poate spune că nu văd 
pădurea din cauza copacilor. Persoana acordă prea multă atenție detaliilor nesemnificative şi scapă din 
vedere imaginea de ansamblu a problemei. Are multe necazuri deoarece gândeşte prea mult, îşi face 
griji şi este destul de pesimistă. Ar trebui să urmărească lucrurile importante şi să nu piardă timpul cu 
mărunțişuri. 

Saturn retrograd în Balanţă: Persoana are o personalitate puternică, o mare încredere în sine 
şi nu reuşeşte să fie tolerantă. Trebuie să înveţe să colaboreze, să facă compromisuri, dar fără a renunța 
la ideile sale de bază. Ar fi bine să fie mai diplomată şi să acţioneze cu tact pentru a putea să evite 
conflictele. Are o personalitate foarte puternică, se manifestă dur şi îşi impune întotdeauna punctul de 
vedere propriu. Trebuie să-şi afirme părerile cu tact, în aşa fel încât să nu intre în conflict cu ceilalți. 
Persoana trebuie să ducă o viaţă echilibrată, ferindu-se de orice fel de excese. 

Saturn retrograd în Scorpion: Persoana are spirit justițiar foarte pronunțat. Vrea să elimine 
tot răul din lume prin orice fel de metode. Acționează dur, violent şi face exces de zel. Ar trebui să îşi 
controleze instinctele violente şi să încerce să nu îi judece pe oameni. Persoana, deşi nu o face 
conştient, se substituie Divinităţii, îi judecă şi îi pedepseşte pe oameni cu o duritate extremă, uneori 
chiar prin încălcarea flagrantă a legilor. Are foarte multă energie, forță şi voinţă şi ar fi mult mai bine 
dacă ar dirija aceste calităţi spre o activitate constructivă. Şansa de a-şi rezolva problemele depinde de 
eforturile pe care le va face pentru munca de autoperfecţionare şi de dezvoltare a cunoaşterii spirituale. 
Posedă o bună intuiţie, are percepții subtile şi descoperă cu uşurinţă greşeala sau vinovatul. Deşi 
posedă aceste calităţi ce îi favorizează studiul spiritualităţii şi al ocultismului, nu le prea foloseşte. 

Saturn retrograd în Săgetător: Persoana este foarte inteligentă, se simte atrasă de filozofie, 
dar greşeşte pentru că priveşte estetic şi superficial spiritualitatea. Are destul de multă energie, dar o 
risipeşte prea uşor având realizări modeste. Este foarte corectă, cinstită, dar este idealistă şi 
influenţabilă, deseori ajungând să fie exploatată de cei din jur. În tot ceea ce face se manifestă estetic şi 
nu dă importanță laturii funcționale a lucrurilor. Persoana se simte atrasă de religie, dar nu 
conştientizează latura profundă a acesteia, nu reuşeşte să înțeleagă semnificaţia ezoterică a unor gesturi 
rituale. Ar trebui să renunțe la convenienţe, să iasă din tradiție şi să caute să înțeleagă adevărata față a 
tuturor lucrurilor. 

Saturn retrograd în Capricorn: Persoana este puternic atrasă de domeniul relaţiilor sociale şi 
de politică. Este un om excesiv de serios, organizat, pătruns de gravitatea tuturor lucrurilor. Îşi asumă 
multe responsabilități, care în mod normal ar fi destinate altora. Este un om al datoriei, genul de om 
foarte capabil, cu un caracter puternic. Marea sa greşeală este că încearcă să rezolve singur toate 
problemele şi nu vrea să împartă cu ceilalți nici responsabilitatea, nici laudele. Este capabil de eforturi 
mari pentru a ajunge la un rang social sau politic. Ar trebui să renunțe la orgoliu şi să încerce să fie 
modest. Dacă va încerca să privească viaţa cu ochi mai optimişti, va fi mult mai liniştit şi fericit. 

Saturn retrograd în Vărsător: Persoana are idei foarte originale, vrea să reformeze structurile 
sociale, dar este dependentă de relaţiile sale cu anturajul, cu prietenii. Vrea să transforme totul, dar îi 
este greu pentru că nu găseşte colaboratori. Ideile sale sunt mult prea avansate față de nivelul actual al 
societăţii. Trebuie să înveţe să se bată pentru ideile sale şi să propună soluţii viabile şi nu utopii. 
Nativul este foarte independent şi vrea să afle orice element nou care ar putea să-i sporească 
cunoştinţele. Prin tot ce face încearcă să-i ajute pe oameni şi vrea să forțeze societatea să-i accepte 
ideile noi, pentru că ele sunt foarte utile. 

Saturn retrograd în Peşti: Persoana se simte atrasă de viața spirituală şi încearcă să se izoleze 
de tot ceea ce o poate îndepărta de spiritualitate. În viaţa anterioară a mers pe o cale spirituală greşită, 
iar acum are tendința de a repeta această greşeală. Persoana se întâlneşte cu foarte multe capcane şi 
trebuie să aleagă un drum corect. Are tendinţa de a se orienta spre secte. Este o persoană care trebuie 
să înțeleagă cât mai profund spiritualitatea şi trebuie să fie conştientă că experimentează totul pe 
propria piele. A trăi spiritual înseamnă a gândi corect, a face ceva folositor pentru ceilalți, dar fără 
egoism sau orgoliu. 


INTERPRETAREA LUI SATURN RETROGRAD ÎN CASE 


Saturn retrograd în Casa I-a: În viața anterioară persoana a avut un comportament greșit. 
Avea temperament prea dinamic şi impulsiv. În prezent îşi păstrează acest comportament greşit şi în 
consecință, va avea o viață plină de greutăţi. Pentru a-şi putea perfecționa modul de manifestare, 
persoana va trece prin multe evenimente dificile care îi vor căli şi întări firea. Este posibil să se nască 
într-un mod dificil (moarte clinică la naştere). Va avea o copilărie cu probleme şi toată viața va munci 
din greu pentru a se descurca. Este posibil să se nască într-o familie care se destramă (părinţi divorțați). 
Persoana îşi va manifesta cu dificultate personalitatea şi va avea mari emoții în relațiile cu ceilalți 
oameni. Trebuie să muncească constant şi să încerce să-şi definească un sistem de valori cât mai 
corect. Informaţia spirituală îi poate oferi un sprijin foarte important pentru a se orienta în direcția cea 
bună 

Saturn retrograd în Casa a II-a: Persoana a greşit în viețile anterioare pentru că a fost foarte 
posesivă şi a vrut să acumuleze prea multă avere. Şi-a format un sistem de valori în care latura 
materială era pe primul plan şi a neglijat componenta morală şi spirituală a vieţii. În prezent trebuie să 

înveţe să administreze corect banii, să îi obțină printr-o metodă corectă şi să îi cheltuiască foarte 
chibzuit. În prima jumătate a vieţii va obţine foarte greu bani şi va trece prin perioade de sărăcie, 
pentru a învăţa care este adevărata valoare a banilor. După ce va învăţa să obțină, să administreze şi să 
aprecieze corect banii, poate ajunge să deţină funcţii importante în domeniul financiar. 

Persoana posedă un talent nativ, într-un anumit domeniu (în funcție de zodia prezentă pe 
cuspida Casei a II-a) şi trebuie să îşi pună în valoare această abilitate pentru că este cea mai bună şansă 
de a-şi rezolva problemele. 

Saturn retrograd în Casa a III-a: În viaţa anterioară persoana a greşit în domeniul 
comunicării. A avut un mod de a gândi foarte calculat, concret, mult prea ştiinţific, aplicând formule şi 
atât. Este posibil să fi minţit, să fi bârfit, sau calomniat pe mulţi oameni. În consecință, a demolat 
foarte multe lucruri bune şi a promis ceva ce nu putea să ofere. În general greşeala din domeniul 
comunicării s-a manifestat prin manipularea de idei, crearea unui curent de opinie, în vederea realizării 
unui scop foarte clar. În prezent persoana nu îşi poate exprima corect, coerent şi clar ideile şi nu este 
înțeleasă de cei din jur. Deseori greşeşte pentru ca vede totul în alb sau negru şi nu percepe nuanțele 
subtile de gri. Are dificultăţi în relațiile cu oamenii, deoarece are tendinţa de a nu spune integral şi la 
timp adevărul, considerând că ceilalți nu sunt capabili să înţeleagă totul. Un Saturn retrograd aflat în 
această poziție este des întâlnit în temele ziariştilor, la editorialişti celebri, la formatorii de opinie şi la 
creatorii de imagine. Persoana trebuie să înveţe să spună adevărul, să comunice prioritar lucrurile 
esenţiale şi să spună clar ceea ce gândeşte întotdeauna. Nu are voie să se ascundă în spatele unor vorbe 
frumoase, ci trebuie să comunice total sincer. 

Saturn retrograd în Casa a IV-a: Persoana a suferit în viețile anterioare la capitolul trăiri 
emoționale. Probabil că a avut părinți neglijenţi, care nu au avut timp să se ocupe de ea, sau nu a 
beneficiat de dragostea ambilor părinți. Această situație a afectat echilibrul său emoțional şi i-a 
provocat persoanei unele traume şi blocaje. Este genul de persoană care munceşte din greu şi îşi 
ascunde stările sufleteşti pentru că vrea să ajungă foarte sus în societate. Persoana este posibil să-şi fi 
renegat părinţii pentru a-şi favoriza ascensiunea socială. În prezent, această poziţie indică o persoană 
care se naşte “fără familie” şi care din start îşi blochează relația cu familia. 

O persoană cu Saturn retrograd în Casa a IV-a are un potenţial evolutiv uriaş pentru că în viețile 
anterioare a beneficiat de o înaltă inițiere, iar în prezent s-a născut cu o misiune socială foarte 
importantă. Marii inițiați se rup de familie, sau sunt goniți de acasă pentru a-şi urma singuri calea. Ei 
au o legătură slabă cu poporul, cu națiunea din care fac parte. Prin karma şi misiunea lor, ei nu aparțin 
unui popor, unui clan, trib, sau unei familii, ci sunt legaţi cu toate ființele existente. Una din 
principalele lor lecţii este de a învăţa să înțeleagă emoţiile celor din jur şi să-i ajute pe oameni să-şi 
dezvolte corect stările sufleteşti. 

Saturn retrograd în Casa a V-a: Indică o persoană care are ca misiune înfăptuirea unei uriaşe 
munci de creaţie. În trecut persoana a neglijat această activitate şi a preferat să se distreze sau să se 
implice în frumoase poveşti romantice şi sentimentale, ducând o viaţă boemă şi flirtând cu toată lumea. 
Această poziție a lui Saturn retrograd indică şi faptul că persoana a făcut în trecut avorturi şi pentru 
acest păcat acum va avea o relație dificilă cu copiii. Va avea dificultăţi în a avea copii, sau dacă totuşi 
îi va avea, este posibilă moartea copiilor înainte de a ajunge la majorat. Pentru ca persoana să rezolve 
problemele trebuie să muncească din greu pentru a conştientiza greşeala şi pentru a repara ce se mai 
poate. 

Misiunea persoanelor cu această poziţie este de a dezvolta o importantă activitate creatoare 
pentru a oferi oamenilor o înaltă trăire emoțională şi spirituală. 

Saturn retrograd în Casa a VI-a: Persoana va avea mari probleme de sănătate, precum şi 
numeroase necazuri legate de locul de muncă şi relaţia cu colegii. Posedă o boală grea, obținută în 
urma acțiunilor din prezent. Persoana se chinuie, trece prin multe suferințe şi suportă dureri la nivelul 
organului bolnav (în funcţie de Zodia prezentă în Casa a IV-a). În viaţa anterioară persoana a greşit în 
domeniul relațiilor profesionale, a refuzat să colaboreze cu colegii, sau a profesat într-un domeniu mai 
delicat (măcelar, hingher, vânător, sacrificator de animale la abator). O profesie de ucigaş plătit poate 
genera în prezent suferințe şi boli foarte rare sau ciudate: boala lui Alzheimer, etc. Pentru a rezolva 
situația şi a avea şanse de vindecare, persoana trebuie să îşi schimbe optica în relaţiile cu colegii şi să 
încerce să colaboreze, să-i ajute pe cei din jurul său. Trebuie să aibă o altă viziune asupra relaţiilor de 
muncă, să fie mult mai responsabilă şi serioasă în asumarea sarcinilor care îi revin. Ar fi bine ca 

persoana să înțeleagă că o profesie clădită pe suferinţa altuia, om sau animal, este un lucru incorect, iar 
în viața următoare va plăti scump această greşeală. 

Saturn retrograd în Casa a VII-a: Persoana va avea mari dificultăți în relaţia cu partenerul de 
viață sau cu asociaţii. Este plină de sine, egoistă, nu acceptă să colaboreze cu cei din jur şi se comportă 
foarte dur cu aceştia. În cadrul relaţiei cu partenerul se comportă prea exigent şi chiar dur, ca şi cum ar 
avea o relație de tip gardian-deţinut. Este o persoană care îşi manifestă într-un mod ciudat sentimentele 
şi care iubeşte puternic, dar nu ştie cum să se poarte. Uneori se comportă de parcă ar vrea să-i sperie şi 
să-i îndepărteze pe cei apropiați. Reuşeşte să-şi bată joc de ei, să-i exploateze, chiar şi fără intenție. 
Persoana este indiferentă la problemele partenerului, nu îi acordă suficient timp şi mai ales nu simte 
nevoile celuilalt. De cele mai multe ori se ajunge la înstrăinare şi ulterior la divorț. Dacă între cei doi 
există o karmă relaţională gravă, uneori, se poate ajunge la evenimente neplăcute: decesul unuia din 
parteneri. Persoanele care au această poziţie în tema natală, sunt nevoite să trăiască destul de mult timp 
în singurătate, necăsătorite sau văduve. Pentru a depăşi această situaţie, trebuie ca persoana să îşi 
schimbe optica asupra relaţiei cu partenerul, trebuie să renunțe la egoism şi să se implice în problemele 
celuilalt cu multă bunăvoință şi dorință de colaborare. Poziţia indică o karmă relațională cu implicații 
deosebite, iar acum i se oferă persoanei posibilitatea de a rezolva aceste datorii karmice. 

Saturn retrograd în Casa a VIII-a: În viaţa anterioară, persoana a făcut greşeli în domeniul 
cercetării spirituale. Există posibilitatea să fi beneficiat de informaţii spirituale foarte înalte şi să le fi 
folosit în mod superficial, neglijent, sau pentru a obţine bani şi putere. În viaţa actuală persoana se 
simte atrasă de cercetarea spirituală, dar alege o cale greşită căzând într-o capcană. Este posibil să 
folosească incorect informaţia spirituală, sau să nu o aprecieze la adevărata ei valoare. Persoana este 
excelent dotată pentru cercetarea spirituală. Are intuiție, forță mentală, premoniţie, clarvedere, etc. 
Dacă nu foloseşte corect abilitățile pe care le are, va fi atenționată asupra greşelilor făcute prin 
accidente. Forţa şi pericolul lor vor creşte progresiv dacă persoana nu le acordă importanţă şi nu caută 
să afle cauza producerii lor. Dacă persoana desfăşoară o activitate corectă de cercetare spirituală şi 
foloseşte altruist informaţia obținută, atunci problemele sale karmice se vor rezolva. 

Saturn retrograd în Casa a IX-a: Persoana a greşit la nivelul înțelegerii spiritualului. A avut o 
concepție greşită, idealistă, teoretică sau abstractă, despre legăturile omului cu Divinitatea. Persoana 
şi-a construit acțiunile pe baze false şi a avut destule dezamăgiri. Este posibil să se cramponat de o 
informaţie ştiinţifică, de un anumit model filozofic şi nu a înţeles corect spiritualitatea. Poziţia indică 
faptul că nu a vrut să-şi schimbe concepţiile şi a refuzat să înveţe. Este posibil ca în prezent să aibă un 
blocaj puternic la nivelul studiilor superioare. Aceasta se datorează refuzului de a învăţa, sau poate 
proveni din înţelegerea eronată a informației ştiinţifice. O altă greşeală ar putea fi situarea excesivă pe 
o coordonată spirituală idealistă, persoana refuzând abordarea normală a fenomenului religios. 

Saturn retrograd în Casa a X-a: Persoana a beneficiat în vieţile anterioare de o poziție înaltă 
în ierarhia socială, sau politică. Greşeala pe care a comis-o a fost neînţelegerea faptului că puterea 
conferită de rang trebuie pusă în slujba oamenilor, în mod altruist. Persoana şi-a pierdut modestia şi s-a 
lăsat coruptă de puterea pe care o deţinea. Şi în prezent va ajunge în situații importante la nivel social 
sau politic şi va trebui să demonstreze că ştie să fie modestă şi că nu îşi va schimba comportamentul 
după ridicarea în rang. Pentru a învăţa lecţia modestiei, persoana va trece prin mai multe urcări şi 
căderi din funcții. Stabilizarea situației şi păstrarea rangului înalt o va reuşi numai după ce va 
demonstra că poate rămâne aceeaşi şi în funcțiile sus-puse şi când ajunge la munca de jos. Această 
poziție oferă persoanei şansa de a demonstra nu numai o bună pregătire profesională, dar şi o înaltă 
conduită morală. Este o lecţie foarte dură, dar cine reuşeşte să înțeleagă corect valorile modestiei, acela 
ajunge cu adevărat cineva. 

Saturn retrograd în Casa a XI-a: Persoana a greşit grav în relațiile cu prietenii sau cu 
protectorii, lăsându-se influențată sau neacceptând sfaturi din partea nimănui. Probabil că în viața 
anterioară persoana era idealistă, naivă şi prelua instantaneu iniţiativele anturajului său indiferent dacă 
erau bune sau rele. Capacitatea sa de discernământ era orbită de prietenia pe care o purta celorlalți. 
Persoana avea o înţelegere greşită a valorilor prieteniei şi ori făcea prea mult bine şi se profita de pe 
urma ei, ori ajungea să distrugă prin complicitate la o bandă organizată. O altă variantă poate indica un 
veritabil dictator care şi-a exploatat prietenii sau protectorii într-un mod dur, punându-i să comită cele 
mai urâte lucruri. Pentru a stabili cu precizie dacă este vorba de o persoană naivă sau machiavelică, 
trebuie să analizăm contextul general al temei şi gradul de voinţă al persoanei, indicat de Pluton. 

Pentru a nu repeta greşeala din viețile anterioare, persoana trebuie să-şi schimbe concepțiile despre 
prietenie, să înveţe să-şi exprime recunoştinţa pentru ceea ce primeşte de la protectori şi să îşi 
perfecţioneze conduita morală. 

Saturn retrograd în Casa a XII-a: În vieţile anterioare persoana a ales o cale de evoluţie 
spirituală greşită, ajungând să facă rău celor din jurul său, fără să vrea. Există posibilitatea să-şi fi târât 
în aventura sa spirituală rudele şi prietenii, provocându-le multe necazuri. Există şi posibilitatea ca 
persoana să fi acționat premeditat, iar în acest caz are de suportat o pedeapsă mult mai mare. Este 
posibil să fi lucrat într-un domeniu secret, undeva într-un laborator şi să fi aplicat tehnicile de 
manipulare în masă. Persoana a beneficiat în trecut de percepții subtile şi de capacități foarte mari, dar 
le-a folosit distructiv, făcând foarte mult rău. În prezent va fi pedepsită cu o boală karmică foarte 
gravă, care o va chinui până la trecerea în neființă. Va plăti prin suferință pentru răul făcut în trecut. 
Pentru a-şi ameliora suferinţa trebuie să găsească o cale de evoluţie spirituală corectă. 


10. INFLUENTA SOCIALĂ A 
PLANETELOR RETROGRADE MARI 


Uranus, Neptun şi Pluton sunt planete foarte mari, aflate la periferia sistemului nostru solar. Ele 
au o viteză de deplasare foarte mică şi se încadrează într-un ciclu de influențare întins pe durate mari 
de timp. Planeta Marte, de exemplu, îşi încheie un ciclu complet de evoluţie, trecând prin dreptul 
tuturor Zodiilor în aproape 2 ani de zile. Uranus are un ciclu de 84 de ani, Neptun îşi completează 
ciclul în 168 de ani, iar Pluton în 248 de ani. Aceste intervale de timp nu pot fi acoperite într-o viaţă de 
om şi este firesc să interpretăm influenţa planetelor mari la nivel general, de masă şi mai puţin la nivel 
individual. Planetele mari sunt cele care influențează dezvoltarea umanităţii la nivel social, generând în 
anumite perioade impulsuri care accelerează sau transformă viaţa tuturor oamenilor. 

Uranus a fost descoperită în 1781, pe când se afla în dreptul Zodiei Racului. La câțiva ani după 
descoperirea planetei, Europa era martora unei revoluţii spectaculoase desfăşurată în Franţa. Uranus, 
planeta revoluțiilor, a impulsurilor de frăție universală, este responsabilă pentru curentul apărut în lume 
în acea perioadă. Pe steagurile revoluționarilor francezi apărea sloganul “Libertate, egalitate, 
fraternitate” ca exemplificare a drepturilor omului. În declarația universală a drepturilor omului se 
spune că toți oamenii se nasc liberi şi egali în drepturi, indiferent de rasă, sex, naţionalitate sau religie. 

Uranus este responsabilă şi pentru mişcările revoluţionare de la 1848, care au însemnat foarte 
mult pentru trezirea sentimentului naţional al fiecărui popor. În mişcările care au cuprins Europa în 
perioada 1988-1989 Uranus a acționat direct prin generarea unui impuls foarte puternic pe care l-a 
transmis în colaborare cu Neptun. 

Acestea sunt cele mai spectaculoase influențe ale lui Uranus, dar să nu uităm că planeta se 
manifestă constant, generând şi impulsuri la o scară mai mică. Ea este responsabilă pentru noile 
curente avangardiste apărute în cultură, modă, muzică, sau la nivelul libertăţii de exprimare (curentul 
Power-Flower), etc. 

Trebuie să subliniem că o greşeală karmică ilustrată de o planetă retrogradă mare, are un 
puternic caracter de generalitate. Ea nu este o greşeală individuală, ci a fost comisă prin apartenență la 
un curent general de opinie. Pentru o planetă retrogradă mare nu putem acuza o singură persoană, 
deoarece ea are foarte mulți “complici”, care nu au comis greşeli personale, dar au aderat la un anumit 
mod de a gândi, la un anumit concept despre lume şi viață. Greşeala ilustrată de Uranus retrograd a 
fost comisă prin încălcarea liberului arbitru al celorlalți (vezi cazul Robespierre, care îşi extermina 
duşmanii personali pe motiv că sunt revoluționari, sau cazul lui Napoleon care cucerea toate statele 
Europei pentru a-i convinge pe oameni să accepte idealurile revoluţiei franceze, impunându-le prin 
dictatură). 

Neptun a fost descoperită în anul 1861, iar influenţa ei s-a făcut simțită rapid. Planeta forţelor 
oculte, a percepţiilor subtile şi a potențialului uman aflat în stare latentă, Neptun a jucat un rol 
important în dezvoltarea şi popularizarea cercetărilor spirituale. În a doua jumătate a secolului XIX, 
oamenii au primit un impuls puternic ce i-a determinat să studieze planul subtil, forțele invizibile şi 
mai ales să încerce contactarea entităţilor spirituale aflate în plan astral. În această perioadă au apărut 
mari personalități ale ocultismului cum ar fi H. P. Blavatsky, H. Mesmer, Edgar Cayce, dar mai ales 

Rudolf Steiner. Aceşti oameni au cercetat elementele subtile, planurile astrale, profunzimile sufletului 
şi au oferit omenirii cunoaşterea planurilor spirituale dintr-un punct de vedere nou. 

Greşeala cea mai obişnuită pe care o ilustrează Neptun retrograd se identifică în înțelegerea şi 
folosirea eronată, falsă, a informaţiei subtile. La sfârşitul secolului XIX multe persoane şi-au 
descoperit capacităţi bioenergetice, au apărut oameni cu clarvedere, claraudiţie, sau entități care puteau 
contacta planurile subtile în stare de hipnoză. Aceşti oameni au greşit pentru că nu au înțeles 
importanța uriaşă a acestor informaţii subtile şi le-au folosit în mod spectaculos, făcând un adevărat 
bâlci din ritualul sacru al artelor divinatorii. Devenise un lucru banal, la seratele din lumea bună, ca 
momentul de senzație al serii să îl constituie prestația unui medium, care chema un spirit al unei mari 
personalități pentru a-l întreba lucruri puerile, conform cu dorinţa distinşilor invitați. 

Din fericire, o mare personalitate a ocultismului modern, dr. Rudolf Steiner, a reuşit să 
structureze în mod ştiinţific informația provenită din planurile subtile, a prezentat-o coerent, 
cronologic, etapizat, oferindu-ne un ghid foarte bun pentru a putea să interpretăm corect delicatele 
semnale informaţionale receptate din planurile subtile. El a pus bazele ştiinţei antroposofice, oferind 
omenirii cele mai bune instrumente de cercetare spirituală. În cadrul celor aproape 6000 de conferinţe 
pe care le-a prezentat în diverse locuri ale lumii, dr. Rudolf Steiner a abordat o paletă vastă de domenii, 
astfel încât, în prezent, omul are la dispoziție o informaţie vastă care îl poate ajuta să rezolve toate 
problemele vieții. 

Pluton a fost descoperit în anul 1930 şi a primit acest nume, deoarece în aceeaşi săptămână 
fusese identificat şi plutoniul, unul din metalele rare. Pluton inaugurează Era atomică, un eveniment 
care ar putea aduce multe beneficii omenirii, dar şi distrugeri cutremurătoare. Pluton, planeta Voinţei 
Divine, are o uriaşă forță de manifestare. La nivel social, ea este responsabilă pentru impulsurile care 
au transformat ritmul de viață al oamenilor, le-au permis folosirea energiilor subtile, a bioenergiilor, 
sau energia particulelor subatomice. 

După 1930 ştiinţa a primit un impuls foarte puternic care a propulsat cunoaşterea pe coordonate 
materiale spre culmi înalte. Sub influenţa lui Pluton s-a efectuat prima transmisie TV în Anglia, în 
1937. Au apărut în anii celui de-al doilea război arme de distrugere extraordinar de puternice (bombe 
de mare putere, rachete, bombe atomice, etc.). Între anii 1939-1945 s-au perfecționat avioanele, au 
apărut sistemele de locaţie radar, transmisiunile au devenit mult mai performante datorită unor aparate 
ce foloseau energia particulelor subatomice. 

Greşeala ilustrată de Pluton retrograd este folosirea distructivă a energiei subtile. Persoanele 
care au un Pluton retrograd pot fi acuzate că folosesc greşit energia subtilă şi sunt complice la 
cercetarea, dezvoltarea şi folosirea acestor energii în scopul dezvoltării unor arme de distrugere. Aceste 
uriaşe energii subtile, concentrate în focoase nucleare, montate pe rachete balistice, sunt elementul 
hotărâtor prin care un stat puternic dictează unui stat mai mic ce politică economică, financiară sau 
socială să adopte. Aceasta este o manifestare tiranică a voinţei exercitată de un stat asupra unui alt stat 
şi acest lucru are consecinţe karmice dure, care vor fi resimţite de factorii de decizie ai acelui stat, dar 
şi de națiunea respectivă. 

Uranus, Neptun şi Pluton, aflate în mişcare retrogradă, sunt expresia greşelilor comune, făcute 
de mase mari de oameni. Este greu să identificăm la nivel individual, greşeala personală. O interpretare 
individualizată putem obţine în special prin analizarea planetei respective în raport cu Casa astrologică 
în care se află. 


11. URANUS RETROGRAD 


Simbolul ezoteric al lui Uranus ( ) este compus din două semicercuri ale sufletului care sunt 
legate de crucea materiei, totul susținut de cercul spiritului. Semicercurile sufletului, orientate în 
direcții opuse, ne amintesc de Luna crescătoare şi descrescătoare. Fiecare prezintă un aspect diferit al 
vieții, ca două feţe ale aceluiaşi obiect, care, chiar dacă sunt opuse prin natura lor, nu pot exista una 
fără cealaltă. Crucea materiei se găseşte în centrul acestei dispute, fiind simbolul a ceea ce omul a 
asimilat prin tradiţie. 

Uranus a fost întotdeauna asociat cu capacitățile individuale ale omului, care îl ajută să atingă 
ceea ce este mai presus de obişnuit. Persoana care are în tema natală această planetă retrogradă doreşte 
să depăşească convenţionalul şi este destul de dezordonată şi dezlânată în această acţiune. Nativul 

trebuie să aleagă permanent între stabilitatea pe care o cunoaşte deja şi posibilitățile negative pe care 
nu le-a studiat încă. 

Când planeta este retrogradă într-o temă astrologică, persoana se simte responsabilă să 
acționeze în beneficiul umanității şi a progresului social. Nativul cu Uranus retrograd în temă are o 
personalitate unică în felul său. În profunzimile sufletului său se răzvrăteşte împotriva a tot ceea ce 
este ascuns, sau îl blochează. Dacă este temător, poate să aibă claustrofobie, dacă este curajos, va 
încerca să elimine tot ceea ce în ochii săi nu are rațiunea de a fi. Nu poate să fie mulțumit, să-şi ducă în 
mod obişnuit viaţa, pentru că vede prea multe lucruri care ar îmbogăţi umanitatea, dacă ea s-ar dezbăra 
de obişnuinţele nocive. 

Se nelinişteşte cu adevărat dacă ceilalți îl acceptă fără rezerve, pentru că atunci simte că a 
pierdut o mare parte din el însuşi. Va pierde foarte mulți prieteni şi foarte multe cunoştinţe din cauza 
modului său de a gândi, a ideilor sale ciudate. Când societatea va accepta ideile şi teoriile sale, după un 
anumit număr de ani, el nu-şi va mai manifesta interesul pentru ele, pentru că el este un pionier. Din 
acest motiv, se poate simți foarte singur, dar nu-şi va abandona originalitatea în favoarea companiei 
celorlalți. Ştie că mai presus de orice, sufletul său trebuie să fie liber şi pentru aceasta va elimina din 
drumul său tot ceea ce îl împiedică. Pentru cei capabili să-l înțeleagă, este fascinant să-l asculte, pentru 
că are idei interesante despre evoluţia umană. 

La nivel personal Uranus retrograd face ravagii în relaţiile umane. Gândirea şi emoţionalul sunt 
în conflict la o persoană care are această planetă retrogradă. Persoana trăieşte o contradicție între 
propriile sale percepții şi semnalele pe care le recepționează de la ceilalți. Nativul este instabil la nivel 
interior. 

Karma sa din această viață este de a învăţa să-şi exprime libertatea interioară. Nativul nu 
trebuie să se încăpățâneze să fie înţeles de ceilalți, sau chiar de sine însuşi. Un spirit liber nu trebuie să 
apară ca fiind comprehensibil. 

Drumul spre lumea sa interioară, care îl face să descopere domenii încă neatinse de umanitate, 
este lung şi sinuos. Se grăbeşte în această direcţie şi caută formule care să genereze evoluţia umanităţii. 
Nativul ştie că această căutare a sa este un proces fără sfârşit, pentru că fiecare nouă descoperire 
generează noi întrebări. 

A învăţat în vieţile sale anterioare să fie independent şi trebuie să folosească această 
independenţă pentru a descoperi şi înţelege adevăratul motiv al acestei alegeri. 

O persoană ajunge să aibă Uranus retrograd pentru că în viaţa anterioară a încălcat libertatea de 
expresie şi a împiedicat manifestarea liberului arbitru al celor din jurul său. În prezent va întâmpina 
dificultăți în a-şi manifesta liberul arbitru şi va fi nevoită să accepte deciziile pe care le iau alții în locul 
ei. Va obține libertatea de decizie după ce va învăţa să respecte libertatea celorlalți şi nu va mai lua 
decizii în locul lor. 


Interpretarea lui Uranus în Zodii 


Uranus retrograd în Berbec: Persoana este dinamică, agresivă, impulsivă. Este individualistă, 
acţionează foarte original şi exagerează deseori. În vieţile anterioare persoana nu a respectat liberul 
arbitru al celorlalţi şi a luat decizii în locul lor, impunându-se prin forță şi agresivitate. Nici în prezent 
nu ştie să respecte libertatea celorlalți, face totul după cum o taie capul, din dorinţa de a-şi pune în 
valoare personalitatea şi marile sale calități. Are idei bune, dar datorită stilului său excesiv, reuşeşte 
mai mult să distrugă decât să construiască. Greşeşte încercând să descopere noul cu orice preţ, chiar 
dacă nu este nevoie de acest lucru. Se străduieşte să impună şi celorlalți stilul său impulsiv şi agresiv. 
Persoana trebuie să îşi folosească forța şi capacitatea de a cerceta în scopuri constructive şi nu doar de 
amorul artei. 

Uranus retrograd în Taur: Persoana încearcă să acumuleze şi să-şi conserve averea apelând la 
metode originale şi ingenioase. În trecut a căutat noi căi prin care să-şi sporească averea, iar după ce 
le-a găsit, a încercat să-i constrângă pe cei din jur să procedeze după acele metode. Există posibilitatea 
să-şi fi acumulat averea prin mijloace aflate la limita legalității sau dincolo de ea. Persoana ştie să facă 
bani din domenii şi activităţi despre care nimeni nu s-ar fi gândit că sunt profitabile. În viața actuală 
trebuie să înveţe să obţină avere pe căi legale şi mai ales trebuie să îi lase pe ceilalți oameni să-şi 

aleagă singuri metodele de îmbogăţire. Ar fi bine să se detaşeze de dorinţa de a acumula valori 
materiale, deoarece acestea îi pot aduce necazuri. 

Uranus retrograd în Gemeni: Persoana este foarte inteligentă, comunică cu mare abilitate şi îi 
place să-şi folosească aceste calități pentru a-i manipula pe oameni. Este deşteaptă, dar puţin diabolică, 
are o mare inventivitate şi originalitate. Ştie să improvizeze prompt şi să speculeze fiecare moment 
favorabil. Are capacitatea de a percepe cele mai înalte noţiuni şi vrea să-şi folosească descoperirile 
pentru a transforma lumea. Greşeala pe care o comite este că impune celorlalți să folosească 
descoperirile ei şi dacă nu îi convinge prin argumente, atunci apelează la tehnici subtile de manipulare 
(de exemplu inducţie telepatică în stare de veghe, transmitere de mesaje subliminale, etc.). Persoanele 
care posedă Uranus retrograd în această poziție pot deveni excelenți formatori de opinie sau creatori de 
imagine, profesii foarte apreciate în domeniul politic, mai ales în perioadele electorale. 

Uranus retrograd în Rac: Persoana are o imaginație foarte puternică şi o uriaşă dorință de a 
descoperi toate meandrele imaginaţiei. Cercetează cu atenţie toate aspectele lumii subtile pentru a 
putea să-şi dezvolte un arsenal bazat pe forţa imaginaţiei. Acest teribil armament vrea să-l folosească 
pentru a-i schimba pe oameni, în mod subtil şi fără ca aceştia să observe ceva. Idealul persoanei este de 
a-i face pe oameni mai buni şi mai talentaţi apelând la aceste metode, dar în aşa fel încât nimeni să nu 
ştie de unde a venit schimbarea. Persoana greşeşte însă, deoarece exagerează şi consideră că pentru a 
afla toate tainele unui lucru, acesta trebuie strivit pentru a-i cunoaşte şi cea mai ascunsă parte a sa. 
Considerând că scopul său este foarte nobil, îşi permite luxul de a se folosi de orice mijloace. Trebuie 
să înveţe că oamenii au un liber arbitru, care le-a fost dăruit de Divinitate şi că nimeni nu are voie să îl 
încalce. 

Uranus retrograd în Leu: Persoana a beneficiat şi în viaţa anterioară de o poziție de 
conducere şi a greşit impunând celor din jur ideile sale. Comportamentul său este original, violent, 
şocant, nu admite replică şi ştie să convingă apelând la metode originale. Persoana este extravagantă şi 
urmăreşte, cu orice preţ, să-i convingă şi pe ceilalți să fie la fel ca ea. Vrea să perfecționeze lumea şi 
pentru aceasta este gata să facă orice efort. Are foarte multă forță şi energie. Este dornică să realizeze 
lucruri măreţe şi este veşnic nemulțumită. Acţionează excesiv, nu prea cunoaşte limitele şi din dorința 
de a face bine, poate ajunge să instaureze un fel de dictatură a binelui. Nimeni nu are voie să facă 
nimic prin forță, nici chiar să facă bine cu forța. Până când nu va înţelege acest lucru, persoana va avea 
mari dificultăţi în relațiile cu ceilalți. 

Uranus retrograd în Fecioară: Persoana este o perfecționistă în tot ceea ce face. Creaţiile sale 
sunt originale, extravagante şi nonconformist, dar sunt cizelate cu mare grijă. Acţiunile persoanei sunt 
minuțios pregătite şi chiar dacă metodele sale sunt originale şi ciudate, datorită conştiinciozității sale 
ajunge să aibă rezultate foarte bune. Persoana are abilitatea extraordinară de a găsi prin metode numai 
de ea ştiute, punctul slab al unei lucrări sau cea mai mică eroare. Marea greşeală pe care o comite este 
că le cere celor din jur să fie la fel de exigenți şi performanti, neglijând faptul că ei nu posedă aceleaşi 
calități. Trebuie să înveţe să-şi folosească energia pentru a-şi perfecționa creațiile proprii şi mai ales 
trebuie să-i lase pe oameni să-şi manifeste liberul arbitru. Dacă un om este mulțumit cu un anumit 
standard calitativ nu ai voie să intervii şi să îi impui un standard superior numai pentru că aşa crezi tu 
că este mai bine. 

Uranus retrograd în Balanţă: Persoana este individualistă, noncomformistă şi ţine foarte mult 
la libertatea sa. Nu doreşte să se implice în nimic şi încearcă să-i determine pe ceilalți să fie indiferenți 
şi echidistanţi față de tot ceea ce se întâmplă în jur. Acţionează original, nu o interesează ce se întâmplă 
cu ceilalţi şi nu dă doi bani pe părerea lumii. Încearcă să evite orice problemă şi se face că nu vede 
anumite lucruri pentru a nu fi nevoită să le rezolve. Greşeala pe care o comite constă în faptul că nu 
vrea să rezolve lucrurile, ba chiar mai mult, încearcă să-i convingă şi pe ceilalți că de fapt nu există 
nici o problemă de rezolvat. Are metode foarte originale de a trage de timp sau de a evita să rezolve o 
situație. Ar fi foarte bine dacă ar încerca să atace problemele frontal şi nu şi-ar mai consuma 
ingeniozitatea pentru a-şi găsi justificări şi scuze. 

Uranus retrograd în Scorpion: Persoana este foarte originală şi liberală, are un spirit justițiar 
excesiv şi vrea să pedepsească orice greşeală prompt şi cât mai dur. Are tendinţa de a depăşi limitele 
legii şi de a acţiona prin metodele sale ingenioase pentru a-şi atinge scopurile. Posedă multe calități şi 
are o forță foarte mare, dar greşeşte pentru că o foloseşte distructiv, asumându-și rolul de judecător. Ar 

trebui să-i lase pe oameni în pace, să aibă încredere în Justiţie, sau măcar în justiția divină. Este păcat 
ca o persoană atât de talentată să nu îşi folosească în mod constructiv talentele. 

O altă manifestare a lui Uranus retrograd în Scorpion poate fi observată în sfera relațiilor 
intime. Persoanele născute în această conjunctură au o optică foarte permisivă şi liberală asupra 
relațiilor sexuale. Aceasta este amprenta unei întregi generaţii care a bătut recordul la adulter, divorţ, 
etc. Această poziție a lui Uranus retrograd, într-o conjunctură agravantă, poate duce la manifestări 
aberante: relaţii sexuale între persoane de acelaşi sex, pedofilie, etc. 

Uranus retrograd în Săgetător: Persoana este puternic atrasă de sfera filozofică, religioasă. 
Are calităţi deosebite în domeniul lingvistic, îi place să studieze şi este pasionată de sport. Persoana are 
multă energie şi este foarte pătimaşă în tot ceea ce face. Este foarte originală şi inventivă, dar este 
destul de oscilantă şi capricioasă. Greşeala pe care o comite este că încearcă să le impună celorlalți 
sistemul său de valori, sau optica sa asupra religiei. Pentru a se apropia de Divinitate, fiecare om are 
dreptul să aleagă calea pe care o simte cel mai aproape de sufletul său. Orice intervenţie asupra 
liberului arbitru al celorlalți se plăteşte foarte scump. 

Tot aici se încadrează şi greşeala părinților care impun copiilor un anumit domeniu de studiu. 
În acest fel, un al doilea Enescu ar putea ajunge un foarte bun contabil, iar lumea muzicii ar rămâne 
mult mai săracă... 

Uranus retrograd în Capricorn: Persoana este excelent dotată pentru sfera relațiilor sociale 
sau politice. Are abilitatea de a privi problemele societăţii la o scară foarte înaltă, ştie să analizeze şi să 
sintetizeze totul cu mare uşurinţă. Persoana este un bun diagnostician şi are voinţa de a lua decizii dure 
în situaţiile de criză. Metodele sale sunt stranii, originale şi persoana poate fi socotită un veritabil 
magician în domeniul ei. Greşeala pe care o comite este că impune aceste decizii şi celorlalți şi 
încearcă să dicteze, călcând în picioare liberul arbitru al celorlalți. Reformele sociale şi transformările 
politice, chiar dacă au ca scop îmbunătățirea vieţii oamenilor, nu trebuie înfăptuite prin forță şi nu au 
voie să afecteze deloc capacitatea de decizie a oamenilor. 

Uranus retrograd în Vărsător: Persoana este foarte originală, independentă şi plină de 
personalitate. Doreşte să schimbe lumea şi să-i ajute pe oameni să trăiască mai bine. Pentru a-şi atinge 
scopul se foloseşte de orice mijloace, oricât de violente. Această poziție a lui Uranus retrograd poate 
duce la manifestări de anarhie, revoltă socială, răscoală, revoluţie, lovitură de stat, toate fiind motivate 
de dorinţa de a-i ajuta pe oameni să trăiască mai bine. Persoana care are în tema natală această 
configuraţie va încerca continuu să schimbe lumea în care trăieşte, să o perfecţioneze. Va folosi metode 
foarte ingenioase, dar va distruge orice forță care îi va sta împotrivă. Persoana ar trebui să înveţe că 
fiecare om are dreptul să-şi organizeze viața aşa cum vrea el şi că orice intervenţie asupra vieţii 
celuilalt, chiar motivată prin dorinţa de a face bine, este total interzisă. Poţi să-ți arăţi disponibilitatea 
de a ajuta, dar ai voie să ajuţi numai dacă ţi se cere acest lucru! 

Uranus retrograd în Peşti: Persoana are o optică foarte originală asupra spiritualităţii. Are 
tendința de a “reforma” domeniul religios şi a oferi oamenilor o altă viziune asupra Divinităţii. Din 
păcate această găselniță este dăunătoare şi orice element avangardist care apare la nivel spiritual poate 
avea consecințe nebănuite. Nu avem dreptul să-l reformăm sau să-l perfecționăm pe Dumnezeu. 
Persoana este atrasă de reformele spirituale şi ar putea impune celorlalți noua sa viziune asupra 
problemelor religioase. Ar trebui să manifeste mai mult respect față de Divinitatea care a creat tot ceea 
ce există şi ar fi bine să înţeleagă că este liberă să creadă cum vrea ea, dar nu are voie să-i convertească 
pe ceilalți oameni la erezia sa. 


Interpretarea lui Uranus retrograd în Case 


Uranus retrograd în Casa I: Persoana este foarte individualistă, originală şi excentrică. 
Acţionează imprevizibil, este veşnic nemulțumită şi dornică să impresioneze. Vrea să-şi demonstreze 
valoarea şi talentul, dar nu reuşeşte decât să-i sperie pe cei din Jur, care o vor ocoli datorită 
comportamentului ei. Are idei foarte originale, năstruşnice, dar fără nici o aplicabilitate. Greşeala 
persoanei este că încearcă să-i determine pe oameni să se comporte la fel ca ea. De multe ori îi pune pe 
cei din Jur în fața faptului împlinit şi bineînţeles, atunci este prea târziu pentru a se mai putea remedia 
ceva. Ar trebui să încerce să îşi folosească în mod constructiv originalitatea şi să îi lase pe oameni să 
trăiască aşa cum vor el. 

Uranus retrograd în Casa a II-a: Persoana are o abilitate neobişnuită în a aduna avere. Are 
idei excentrice cu ajutorul cărora reuşeşte să acumuleze avere. Poate avea surse de venit ciudate, sau 
chiar ilegale. Persoana acționează fără remuşcări şi poate comite acte reprobabile. Ar putea fi un fel de 
“haiduc electronic” care devalizează conturile unei bănci transferând banii prin internet în conturi 
personale, sau în conturile unei societăţi caritabile. Persoana ştie să facă bani din orice şi poate oricând 
pune pe picioare un fel de joc piramidal, de tip “Caritas”. Problema este că niciodată nu ajunge să se 
bucure de banii săi şi de fiecare dată când îi obține ilegal îi va pierde. Persoana trebuie să îşi schimbe 
optica asupra banilor şi să înveţe să-i aprecieze la adevărata lor valoare, dar mai ales să îi obțină în 
mod corect. 

Uranus retrograd în Casa a III-a: Persoana are o abilitate deosebită în comunicare. Are idei 
originale şi crede că a găsit soluţiile pentru a rezolva orice criză. Din păcate, încearcă să-şi prezinte 
ideile prin orice metode, iar la nevoie vrea să le impună prin folosirea subtilă a forței. Persoana ştie să 
folosească cu mare abilitate forța cuvântului, manipularea, tehnica adevărurilor parțiale şi alte metode 
din arsenalul comunicării profesioniste. De cele mai multe ori îşi găseşte o profesie în domeniul mass 
media şi ideile sale sunt impuse astfel unei mase mari de oameni. Persoana trebuie să înveţe să 
respecte dreptul la opinie al celorlalți şi să-i lase pe oameni să decidă singuri cum vor să trăiască. Nu 
are voie să gândească în locul altora şi nici să le manipuleze conştiinţele. 

Uranus retrograd în Casa a IV-a: Persoana trăieşte un puternic conflict interior, datorat unei 
relaţii proaste pe care o are cu familia sa. Trăieşte foarte intens la nivel emoțional, este foarte sensibilă, 
dar prin comportamentul său original, şocant şi neobişnuit ajunge să nu se mai înțeleagă nici cu propria 
familie. Chiar dacă are un suflet mare şi bun nu se poate abţine de la unele gesturi şi acţiuni de frondă 
care îi exasperează pe cei apropiați. Este genul de om care în copilărie fuge de acasă pentru a merge 
într-o excursie periculoasă împreună cu prietenii săi, sau care poate face lucruri mult mai grave pe 
măsură ce înaintează în vârstă. De multe ori nativul rupe relația cu familia sa, sau este izgonit de 
aceasta pentru că el nu înțelege comportamentul lor tradițional, iar ei nu pot accepta extravaganţele şi 
ciudățeniile lui. Greşeala lui este că încearcă să impună celorlalți stilul său nonconformist şi 
reacționează dur când nu reuşeşte. 

Uranus retrograd în Casa a V-a: Persoana este foarte originală, are foarte multă forță de 
creaţie şi încearcă să reformeze viaţa celorlalți oameni. Domeniul pe care îl abordează este cel al artei 
sau al distracţiilor. Persoana este foarte inventivă şi ştie să descopere modalități originale de distracție, 
Jocuri noi, care îi pot captiva pe oameni. Greşeala pe care o face este că nu îi lasă pe oameni să decidă 
dacă acceptă oferta, ci încearcă să îşi impună creațiile prin metode rafinate şi abile. Persoana este 
capabilă să descopere noi metode de creaţie artistică, tehnici ultramoderne şi alte elemente de acest 
gen, care sunt foarte îndrăznețe şi au nevoie de ceva timp pentru a fi acceptate. Ea nu are răbdare şi 
încearcă să le impună cât mai repede, pentru că le consideră excepţionale. Trebuie să înveţe să-i lase pe 
oameni să evolueze în ritmul lor şi să nu afecteze liberul lor arbitru în nici un fel. 

Uranus retrograd în Casa a VI-a: Persoana are idei originale, reformiste, în ceea ce priveşte 
relaţiile de serviciu şi metodele de vindecare. Poate fi un activist sindical ce se bate pentru drepturile 
oamenilor săi, un patron inteligent care stabileşte o relaţie foarte apropiată cu angajaţii săi, în ambele 
cazuri profitul fiind împărțit cu ceilalți. Greşeala pe care o comite persoana este impunerea unui 
anumit stil de lucru, care uneori dă rezultate proaste şi care mereu încalcă liberul arbitru al oamenilor. 
Experimentează pe pielea celorlalți noile metode. 

O altă variantă de manifestare o găsim în domeniul sănătăţii. Persoana poate fi pasionată de 
studiul metodelor de vindecare şi doreşte să descopere modalități neconvenţionale de a-i ajuta pe cei 
aflați în suferință. Există posibilitatea ca persoana să se nască cu capacităţi bioenergetice deosebite şi 
să încerce să trateze prin aceste metode. Pentru a nu încălca liberul arbitru al celorlalți persoana trebuie 
să acționeze cu prudenţă, tact şi abilitate pentru a-i determina pe oameni să-i ceară ajutorul. Aceasta 
este singura metodă prin care poţi acorda un ajutor fără să afectezi capacitatea de decizie a celorlalți. 

Uranus retrograd în Casa a VIl-a: Persoana are un comportament total imprevizibil şi 
excentric, în special în relaţia cu partenerul de viață. Din această cauză îi este aproape imposibil să îşi 
păstreze căsnicia, deoarece partenerul se satură de ciudăţenii şi fuge. Persoana greşeşte pentru că 
încearcă să-şi determine partenerul de viață să trăiască imprevizibil şi riscant. Trebuie să învețe să 
respecte dorinţele şi nevoile celuilalt şi să nu îşi impună ideile năstruşnice în viaţa de familie. Cel mai 
bine ar fi să aibă o relaţie de pe poziții de egalitate şi să înveţe să colaboreze cu partenerul. 

Uranus retrograd în Casa a VIII-a: Persoana este excelent dotată pentru munca de cercetare, 
atât în domeniul ştiinţei cât şi în domeniul spiritual. Are idei originale, este inventivă şi poate ajunge la 
descoperirea unor lucruri foarte importante. Din păcate, persoana vrea să-şi generalizeze descoperirile 
şi să le impună în viaţa celorlalți oameni. Acesta este modul în care persoana încearcă să-i ajute pe 
oameni şi este gata să-şi impună descoperirile prin orice mijloace pentru a-i face pe oameni să trăiască 
mai bine. 

O altă manifestare a acestei poziții este observabilă la persoanele care fac o muncă de cercetare 
spirituală. După ce ajung la unele rezultate, au tendinţa de a năvăli asupra celorlalți oameni pentru a le 
oferi ceea ce au găsit. Din dorinţa de a-i ajuta pe toți oamenii să ajungă acolo unde au ajuns ei se 
manifestă excesiv, pătimaş şi încearcă să-i forțeze pe oameni să meargă pe aceeaşi cale spirituală pe 
care au mers şi ei. Omul este liber să-şi aleagă tipul de relaţie cu Divinitatea. Ar fi bine de ştiut că o 
cale spirituală care a fost bună pentru o persoană, s-ar putea să nu funcționeze deloc pentru o altă 
persoană. Din acest motiv căile spirituale sunt foarte multe, pentru ca fiecare om să aibă de unde alege. 

Uranus retrograd în Casa a IX-a: Persoana este foarte inteligentă, are idei originale şi vrea 
să-i ajute pe oameni să trăiască mai bine. Cercetează metodele folosite de alte popoare şi încearcă să 
descopere ceva nou, care să fie valabil pentru toată umanitatea. Persoana caută soluţii globale şi 
încearcă să opereze cu o scară de valori la nivel mare. Este genul de savant care revoluționează viața 
oamenilor prin descoperirile sale (de exemplu televiziunea, informatica, metoda clonării). Din păcate 
persoana greşeşte pentru că îşi prezintă mult prea convingător creația şi prin toate mijloacele îi 
manipulează pe oameni pentru a accepta descoperirile sale. Astfel, în zilele noastre este de neconceput 
să nu ai în casă un radio, un televizor şi eventual dacă ai bani trebuie să-ţi cumperi şi un computer. 
Toate aceste invenţii aparent uşurează viaţa omului, îl ajută să se informeze mai uşor, dar asupra 
sufletului său au un efect nimicitor. Dacă pe pachetele de țigări există mesaje de avertizare asupra 
conţinutului de toxine, pe aparatele electronice ar trebui să scrie: “Atenţie, ecranul vă bombardează 
sufletul şi rupe legătura între fizic şi intelect”. Efectele expunerii prelungite în fața unui ecran TV sau a 
unui monitor duc în timp la manifestări autiste (percepția incorectă a exteriorului), sau chiar la unele 
boli psihice foarte grave (schizofrenie). Totul este bun atât timp cât este făcut cu măsură. 

Uranus retrograd în Casa a X-a: Persoana este originală, excentrică şi foarte individualistă în 
relaţiile sale cu societatea. Profesia sa este una neobişnuită, de cele mai multe ori într-un domeniu de 
avangardă. O asemenea poziţie poate indica o profesie de astronaut, acrobat aerian, sau o profesie 
foarte veche şi foarte rară: astrolog, alchimist, magician, etc. Persoana are un curaj deosebit, cunoaşte 
foarte multe lucruri pe care ceilalți nu le ştiu şi îi este foarte uşor să facă lucruri excepţionale, dar cu 
greu se descurcă la nivelul lucrurilor banale. Greşeala ei este că încearcă să-i facă pe oameni să 
acționeze la fel ca şi ea, iar acestora le este frică. Dar nu renunță şi găseşte metode neconvenţionale 
pentru a-i convinge, hipnoza sau manipularea, impunându-le ideile ei. Această intervenţie în viața 
celorlalți oameni este interzisă şi persoana va plăti destul de scump pentru ceea ce face. Trebuie să îşi 
păstreze ideile originale pentru ea şi să nu încerce să-i târască pe ceilalți pe un drum pe care ei nu se 
pot descurca. 

Uranus retrograd în Casa a XI-a: Persoana are foarte multe idei reformiste şi descoperă 
lucruri originale prin care îşi perfecționează viaţa. Are foarte mulți prieteni pe care îi iubeşte foarte 
mult şi încearcă să-i convingă şi pe ei să procedeze conform cu descoperirile ei. Din păcate ajunge să- 
şi terorizeze prietenii cu ideile sale originale şi tot timpul încearcă să-şi impună modul propriu de a 
gândi. Prietenia înseamnă în primul rând respect şi nu avem voie în nici un caz să impunem nimănui 
nimic, cu atât mai puțin celor pe care îi considerăm prietenii noştri. Persoana trebuie să-şi păstreze 
pentru sine descoperirile, să le aplice în viaţa sa, să devină astfel un exemplu viu şi atunci când se vor 
observa efectele benefice, cu siguranță că toţi prietenii vor cere reţeta succesului ei. 

Uranus retrograd în Casa a XII-a: Persoana a descoperit în viețile anterioare foarte multe 
elemente originale prin care a încercat să perfecționeze viața oamenilor. Fiind mult prea capricioasă şi 
imprevizibilă a reuşit să deregleze grav procesul pe care l-a declanşat şi foarte mulți oameni au avut de 
suferit. A încercat să experimenteze pe pielea celorlalți descoperirile sale şi a distrus foarte mult. 
Pentru aceasta, în prezent, va plăti un preţ mare pentru greşelile comise şi probabil va suferi de o boală 
destul de gravă. Va trece prin numeroase momente de criză şi poate chiar accidente. Trebuie să 
înțeleagă că metodele prin care obţii un vaccin, un remediu pentru o boală gravă, nu pot fi alese la 

întâmplare. Când faci experienţe pe pielea unor oameni, pe care îi consideri rase inferioare, oricât de 
valoros ar fi vaccinul pe care îl găseşti, tot va trebui să plăteşti pentru oamenii pe care i-ai afectat. 


12. NEPPTUN RETROGRAD 


Simbolul lui Neptun () este format din arcul sufletului care se ridică deasupra crucii materiei. 
Linia orizontală a crucii se află în partea inferioară a figurii îndepărtându-se de arcul sufletului care se 
ridică. Simbolul sugerează faptul că aspirațiile sincere ale sufletului se ridică deasupra importanţei mai 
mici a materiei. 

Acţiunile persoanei cu Neptun retrograd nu sunt uşor de înțeles, deoarece au motivații 
neobişnuite. Percepțiile sale nu vin din lumea materială, ci au legătură directă cu spiritualul. Persoana 
are o spiritualitate înaltă, dar acordă puțină importanţă religiei. Simte aproape totul, dar sensurile sale 
sunt legate nu se aspectele fizice, ci de percepţia Universului. Nu spune tot ceea ce ştie, pentru că este 
conştientă de limitările limbajului, care ar afecta valoarea informaţiei. Ştie să vadă dincolo de aparenţe 
ŞI iluzii. 

Karma celui care posedă Neptun retrograd în tema sa este de a învăţa să diferențieze care dintre 
idealurile sale sunt realiste şi care utopice. Ştie de ce are nevoie, dar nu prea găseşte aceste lucruri în 
lumea exterioară. Trăind mereu în visele sale, fuge după himere, urmărind fantasme irealizabile. 
Uneori face eroarea de a-şi proiecta visele din trecut asupra situaţiilor actuale, fapt care îl împiedică să 
vadă clar realitatea prezentă. 

Persoana este foarte intuitivă şi este capabilă să vadă deznodământul lucrurilor înainte ca ele să 
se producă şi fără ca ea să fie implicată. 

Aceste persoane trebuie să înveţe să îşi integreze corect percepțiile subtile în planurile lor. În 
loc să-şi interpreteze eronat senzațiile pentru a face să semene prezentul cu trecutul, persoana trebuie 
să distingă ceea ce în prezent reprezintă în mod simbolic elementele trecutului, ceea ce, din punct de 
vedere karmic, nu a fost realizat în viaţa anterioară. Trebuie să separe ceea ce a fost de ceea ce este 
acum. 

Neptun retrograd este indiciul persoanelor care în vieţile anterioare au muncit mult şi au ajuns 
la un înalt nivel spiritual, obținând percepții foarte puternice şi capacități magice. Din păcate, aceste 
persoane au folosit acest arsenal spiritual împotriva celorlalți, în mod egoist, fapt ce a dus la 
acumularea unei karme foarte grele. Neptun retrograd este indiciul celor pe care îi putem numi 
“vrăjitori”, dar care au folosit forța pe care o aveau direcționând-o împotriva oamenilor. De multe ori 
aceşti vrăjitori au comercializat pe bani grei forța ocultă pe care o aveau, iar alteori au folosit-o doar 
din curiozitate sau neglijență. Greşeala lor este la fel de mare, pentru că efectul produs a fost la fel de 
grav. Principala lecție pe care trebuie să o înveţe în viaţa actuală se referă la manifestarea iubirii 
cosmice. Aceşti oameni au greşit considerându-i pe ceilalți oameni drept inamici potenţiali şi au 
acționat împotriva lor. Atitudinea corectă presupune să-i iubeşti pe oameni şi să încerci să-i ajuţi, 
aceasta fiind o minimă formă de respect față de Divinitatea care a creat tot ceea ce există. 

Persoanele care au Neptun retrograd îşi vor păstra şi în viaţa actuală arsenalul percepţiilor şi 
forțelor oculte, pentru a demonstra acum că au învăţat să-l folosească în mod constructiv, punându-l în 
slujba celor care au nevoie de ajutor. 


Interpretarea lui Neptun retrograd în Zodii 


Neptun retrograd în Berbec: Persoana este dotată cu antene foarte puternice şi are percepții 
subtile deosebite. Această înzestrare îi permite abordarea cu succes a muncii de cercetare spirituală. 
Persoana este impulsivă, energică, acţionează excesiv şi prin tot ce face încearcă să se situeze în 
centrul atenţiei. Doreşte să se afirme prin orice mijloace, să fie recunoscută de societate drept o mare 
valoare, iar pentru aceasta este dispusă să folosească incorect arsenalul subtil de care dispune. 
Persoana apelează la uriaşa forță mentală pe care o are, la magnetismul său personal, pentru a-i 
impresiona pe ceilalți. Când eşti posesorul unor asemenea capacităţi nu ai voie să te joci cu ele, să faci 

demonstrații pentru a primi aplauze şi laude. Capacităţile spirituale sunt date oamenilor pentru a le 
folosi în beneficiul celorlalți şi nu pentru a face circ. 

Neptun retrograd în Taur: Persoana are percepții deosebite şi probabil posedă clarvedere. 
Este foarte interesată de factorul material şi este tentată să-şi exploateze capacităţile pentru a obţine 
avere. Persoana este foarte încăpăţânată şi nu vrea să îşi modifice sistemul de valori. Când eşti 
posesorul unor percepții subtile, când reuşeşti să vezi lumea de dincolo, este de neconceput să te mai 
intereseze averea materială. Din păcate persoana îşi comercializează talentele pe bani grei şi va ajunge 
să plătească foarte scump această greşeală. 

Neptun retrograd în Gemeni: Persoana este dotată cu o inteligență intuitivă, are capacități 
extrasenzoriale foarte dezvoltate şi este preocupată de studiul elementelor spirituale. Are o abilitate 
mentală foarte mare, citeşte cu uşurinţă gândurile celorlalți, poate practica hipnoza, inducția telepatică, 
cu mare uşurinţă. Toate aceste calități le posedă din naştere, iar dacă le şi exersează, poate ajunge la 
performanţe excepţionale. Este tentată să trateze superficial aceste capacități, sau chiar le pune în 
slujba unor scopuri incorecte. Nu este genul de persoană care vrea bani, dar ţine foarte mult să fie 
recunoscută drept o forță şi îi plac puterea, popularitatea, laudele şi poate vrea chiar să i se facă statuie. 
De multe ori îşi foloseşte puterea pentru a ajuta unele grupuri de interese să manipuleze opinia publică. 
Persoana ar trebui să îşi pună talentele în slujba oamenilor şi să încerce să îi ajute. 

Neptun retrograd în Rac: Persoana are numeroase percepții subtile, dobândite din naştere: 
clarvedere, claraudiţie, telepatie, premoniție, mediumnitate, psihometrie. Este foarte sensibilă, posedă 
o inteligență deosebită şi îi simte foarte intens pe cei din jurul său. Prin forța mentală pe care o are 
reuşeşte să influenţeze desfăşurarea evenimentelor cu multă fineţe. Este o persoană discretă, care nu 
vrea bani, nici avere, nici funcţii, ci vrea doar să influenţeze lucrurile din umbră. Atitudinea ei este 
greşită pentru că experimentează şi se joacă cu forțe uriaşe pe care uneori riscă să nu le mai poată 
stăpâni. Nu vrea să facă rău, dar uneori intervine în viaţa celorlalți oameni şi modifică cursul 
evenimentelor. Persoana este de multe ori considerată o vrăjitoare care ştie totul şi poate foarte mult, 
mulți oameni apelând la ea pentru a-i folosi talentele. Ar trebui să înveţe că nici un om, oricât de 
talentat ar fi, nu are voie să modifice cursul evenimentelor. 

Neptun retrograd în Leu: Persoana este înzestrată cu percepții subtile, dar suferă de 
complexul puterii şi poate fi grandomană. Exagerează mult capacitățile pe care le are, se laudă cu ele şi 
aşteaptă ca ceilalți să-i implore ajutorul, ea fiind unica persoană care îi poate salva. Are tendinţa de a 
folosi egoist, agresiv şi despotic capacitățile pe care le are şi ajunge să provoace foarte mult rău. Ştie să 
îşi organizeze atent fiecare acțiune şi este un om foarte periculos. Ştie ce vrea, cunoaşte cel mai 
favorabil moment şi punctul cel mai slab al adversarului şi este înzestrată cu capacităţi care o 
avertizează asupra pericolului. O asemenea persoană poate deveni victima unei boli psihice (paranoia) 
şi îşi va folosi forţa şi capacitățile împotriva oamenilor — ceea ce este foarte grav. 

Neptun retrograd în Fecioară: Persoana are percepții subtile dezvoltate, dar îi este greu să le 
controleze. Are tendința de a folosi distructiv capacităţile pe care le are. Nu ştie să-i iubească pe 
oameni, ba chiar mai mult, îi critică mereu. Persoana este o perfecționistă care simte şi percepe lucruri 
subtile şi îi critică violent pe toți oamenii, din dorinţa de a-i ajuta. Din păcate oamenii nu agreează 
această critică, mai ales că ei nu văd argumentele subtile pe care le foloseşte persoana. Este ca şi cum 
cineva este criticat pentru că are o pată de culoare închisă pe aură, iar el nici măcar nu a auzit că 
posedă aură. Persoana trebuie să îşi perfecționeze capacităţile, să le controleze şi să încerce să-i ajute 
pe oameni folosindu-se de percepțiile sale. Ar putea fi de mare ajutor în medicină, deoarece are 
posibilitatea de a diagnostica foarte exact şi prompt. 

Neptun retrograd în Balanţă: Persoana este foarte sensibilă şi posedă abilitate muzicală 
deosebită. Are capacitatea de a auzi muzica sferelor şi a o transpune pe portativ. Capacitatea sa de 
creație artistică este foarte mare şi în desen, pictură, sculptură, etc. Persoana a fost înzestrată cu 
capacităţi subtile pentru a oferi oamenilor creaţii artistice prin care să le modeleze sufletele. Datorită 
sensibilităţii pe care o are se adaptează greu realităților fizice şi preferă să îşi creeze o lume aparte, 
undeva cât mai departe de problemele cotidiene. Trăind într-un permanent conflict între intensitatea 
trăirilor artistice şi presiunea dură a realităţii fizice persoana ajunge să evadeze din fizic prin orice 
mijloace. Deseori apelează la droguri sau alte elemente de acest fel care îi pot asigura o stare de 
beatitudine şi o fac să uite de probleme. Persoana ar trebui să găsească un mod de viață cât mai 
echilibrat şi să încerce să transmită în planul fizic mesajul rafinat al artelor. 

Neptun retrograd în Scorpion: Persoana are percepții subtile excelente, posedă forță mentală 
mare şi are una dintre cele mai puternice înzestrări native. Este capabilă să perceapă corect planul 
subtil, ştie cum vor evolua lucrurile şi poate schimba cu uşurinţă direcția evenimentelor. Nativul este 
un veritabil magician, care în vieţile anterioare a studiat temeinic ştiinţele ezoterice şi şi-a dezvoltat 
capacitățile la parametrii maximi. A greşit pentru că uneori a folosit forța de care dispunea pentru a se 
distra sau pentru a-şi satisface unele interese egoiste. În prezent s-a născut cu aceleaşi capacități ca şi 
în trecut şi va fi reexaminat la probele la care a greşit în viața anterioară. Forța mentală şi cunoaşterea 
spirituală pe care le posedă sunt foarte mari şi bineînţeles, greşelile pe care le poate comite un 
asemenea om sunt pe măsura lui. Ar trebui să înveţe să-şi controleze impulsurile şi să îşi dirijeze forța 
pentru a-i ajuta pe oameni şi nu erijându-se în postura de judecător. 

Neptun retrograd în Săgetător: Persoana este foarte inteligentă şi posedă unele percepții 
subtile. Este puternic atrasă de fenomenul religios şi are o cunoaştere deosebită a planurilor subtile. 
Primeşte multe mesaje în stare de vis şi este înzestrată cu capacităţi premonitorii. Greşeala pe care a 
făcut-o în viaţa anterioară a fost generată de folosirea incorectă a informaţiei spirituale. Ori a înţeles 
greşit mesajele şi le-a prezentat în consecinţă, ori le-a tratat cu superficialitate, la nivel teoretic, când 
ele erau foarte concrete şi urgente. Persoana trebuie să îşi dezvolte cunoaşterea spirituală, să se 
antreneze pentru a putea interpreta şi transmite corect şi la timp informația spirituală. Trebuie să 
lucreze cu sine pentru a deveni un canal de transmitere cât mai perfect. 

Neptun retrograd în Capricorn: Persoana este dotată cu percepții subtile, dar de cele mai 
multe ori le interpretează eronat. Este foarte preocupată de folosirea metodelor subtile în viața socială 
sau chiar politică. Persoana îşi dezvoltă capacităţile şi se perfecționează continuu pentru a putea ajunge 
ulterior la o funcție importantă în stat. Ar fi capabilă să organizeze o mini-revoluţie bazându-se pe 
forța sa mentală, pentru a câştiga cât mai multă putere. Poate practica manipularea prin metode subtile 
şi ştie să-i manevreze pe oameni cu mare fineţe. Foloseşte metode subtile pentru a acumula putere şi 
ranguri, dar ulterior uită să îi ajute pe oameni aşa cum a promis. Persoana trebuie să înveţe că îi poate 
ajuta pe oameni şi fără a avea funcții înalte. 

Neptun retrograd în Vărsător: Persoana are “antene” foarte bine dezvoltate pentru 
perceperea planurilor subtile şi este foarte inteligentă. Idealurile sale sunt foarte înalte şi nobile. Vrea 
să-i ajute pe toți oamenii să trăiască mai bine şi pentru aceasta este în stare să facă orice. Nativul este 
un vizionar care percepe corect direcția spre care evoluează lumea, dar care nu are răbdare să aştepte 
evenimentele viitoare, ci încearcă el să le grăbească. De multe ori poate interveni şi devansa un 
eveniment, iar acest lucru poate avea consecințe neplăcute. Lucrurile au mersul lor şi nu e bine să 
intervii pentru că rişti să dereglezi procesul. Persoana trebuie să înveţe să descifreze corect informațiile 
la care are acces şi să pregătească cu răbdare evenimentele. Cel mai bun lucru pe care îl poate face este 
să îi pregătească pe oameni şi să îi ajute să înțeleagă transformările ce vor apare în viitor. 

Neptun retrograd în Peşti: Persoana este dotată cu percepții subtile la un nivel excepţional. 
Percepe informaţia spirituală pe coordonate foarte precise, are acces cu mare uşurinţă la “Cronica 
Akasha” şi beneficiază de o cunoaştere profundă a tuturor elementelor spirituale. Persoana trebuie să 
îşi pună întreaga cunoaştere în slujba oamenilor, trebuie să le explice acestora adevărata față a 
spiritualității şi să îi ajute să folosească corect forța mentală şi percepțiile subtile. Poate că în anul 
2012, când Neptun va intra în Peşti, vom asista la punerea în valoare a potenţialului uman aflat în stare 
latentă. Persoana care are în temă un astfel de Neptun retrograd va trebui să aibă o conduită morală 
foarte înaltă pentru a rezista tentațiilor ce îi vor ieşi în cale. 


Interpretarea lui Neptun retrograd în Case 


Neptun retrograd în Casa I-a: Persoana este dotată cu percepții fine, are capacități spirituale 
deosebite. În viaţa anterioară nu a ştiut să-i iubească pe ceilalți şi i-a considerat inamici potenţiali, 
folosind împotriva lor întreg arsenalul ocult de care dispunea. A acţionat egoist, încercând să obțină 
recunoaşterea celorlalţi şi dorind să iasă în evidenţă. În prezent persoana beneficiază de aceleaşi 
capacităţi şi va avea şansa de a demonstra că a înţeles greşeala făcută. Trebuie să dovedească că îi 
iubeşte pe oameni şi că îşi foloseşte percepțiile pentru a-i ajuta în mod altruist. 

Neptun retrograd în Casa a Il-a: Persoana a beneficiat de capacități oculte mari pe care le-a 
folosit incorect. A încercat, prin metode subtile, să acumuleze bani şi bunuri materiale. A folosit forța 

spirituală împotriva celorlalți oameni pentru a obţine avere. Persoana a câştigat bani în mod ilegal, prin 
înşelăciune, folosindu-şi puterea de convingere, sau capacitatea de a hipnotiza. În prezent va fi tentată 
să repete aceste greşeli şi va trebui să fie foarte atentă deoarece are o moralitate foarte flexibilă. 
Trebuie să înveţe să nu comercializeze percepțiile oculte şi să nu-şi pună talentele în slujba unor 
scopuri incorecte. 

Neptun retrograd în Casa a III-a: Persoana este excelent dotată la nivelul percepţiilor subtile. 
Comunică cu mare uşurinţă cu entitățile spirituale neîncarnate şi are o perfectă stare de conştiență în 
lumea visului. Are capacități telepatice extraordinare şi poate citi cu mare uşurinţă gândurile 
oamenilor. Are tendinţa de a se juca cu mințile oamenilor şi a le inocula diverse gânduri prin inducție 
telepatică. Nativul este un excelent manipulator şi poate controla foarte mulți oameni prin forţa pe care 
o are. Trebuie să-şi perfecționeze conduita morală şi să înțeleagă că aceste calități nu i-au fost oferite 
pentru a-i controla pe oameni, ci pentru a-i ajuta. Trebuie să dovedească că ştie să-i respecte, să-i 
iubească şi că vrea să-i ajute altruist. 

Neptun retrograd în Casa a IV-a: Persoana a beneficiat în viaţa anterioară de capacități 
oculte pe care le-a folosit incorect, în special în relațiile sale cu familia. Este posibil să fi fost implicată 
în afaceri necurate şi în momentele de criză să fi dat vina pe unul din membrii familiei sale. Persoana a 
beneficiat de capacităţi subtile pe care nu a ştiut sau nu a vrut să le controleze. A folosit forța mentală 
la nivel inconştient şi a reuşit să producă mult rău. Lansarea nepremeditată a unor gânduri negative la 
adresa cuiva generează o consecință foarte dură. În prezent persoanei i se vor oferi aceleaşi percepții 
subtile pentru a avea şansa de a le folosi corect. Trebuie să-şi controleze impulsurile emoţionale şi să 
îşi dirijeze forța mentală în scopuri altruiste şi constructive. 

Neptun retrograd în Casa a V-a: Persoana a beneficiat în viața anterioară de o forță mentală 
extraordinară şi de percepții subtile. Le-a folosit pentru a crea o operă importantă, dezvoltând o muncă 
de creație. Este posibil să fi fost implicată în activitatea unei şcoli de inițiere, a unui cerc pentru 
studierea ştiinţelor ezoterice, sau a unui club de magie. Poate acţiona în colectiv prin alierea cu alte 
persoane. Este genul de om care poate crea un grup de mici magicieni (de la iluzionişti, spiritişti, până 
la investigatori şi spioni “paranormali”). Persoana dezvoltă aceste activități din amuzament, din dorința 
de a-şi etala forța sau pentru a face avere. Aceste manifestări au mare priză la public, sunt 
spectaculoase, dar produc consecinţe periculoase. Persoana trebuie să înțeleagă că nu are voie să 
intervină prin forța sa asupra celorlalți oameni. Dacă i s-au dat aceste capacităţi, ea trebuie să le 
folosească corect şi să etaleze o conduită morală înaltă. 

Neptun retrograd în Casa a VI-a: Persoana a beneficiat în trecut de o forţă mentală şi 
bioenergetică mare şi a folosit-o pentru a-i vindeca pe oameni. A greşit pentru că nu a aşteptat să 1 se 
ceară ajutorul, iar uneori a acționat prin metode subtile, împotriva voinţei lor. Din dorința de a-i ajuta, 
i-a manipulat pe oameni pentru a-i determina să ceară ajutor. În relaţiile cu colegii nativul poate fi 
tentat să folosească forţa mentală pentru a-i influenţa sau manevra. Uneori chiar îi aduce în stadiul de a 
fi dependenţi de el. Persoana se consideră unică în felul său şi crede că este omul care poate decide ce 
este bine sau rău pentru ceilalți. Persoana trebuie să îşi perfecționeze conduita morală şi să încerce să 
nu mai facă bine cu forța. Nu are voie să folosească arsenalul subtil împotriva oamenilor. Este 
impulsionată de idealuri nobile şi vrea foarte mult să-i ajute pe oameni, dar trebuie să o facă respectând 
moralitatea şi codul deontologic ezoteric. 

Neptun retrograd în Casa a VII-a: În viața anterioară persoana a folosit incorect percepțiile 
subtile în relația cu partenerul de viaţă. Este posibil să fi declanşat evenimente şi situații stranii în 
legătură cu partenerul. În prezent persoana va trăi mult timp singură pentru a-și plăti greşeala. Va fi 
înzestrată cu aceleaşi capacităţi subtile pe care le-a avut şi în trecut şi va trebui să dovedească că ştie să 
le folosească fără a-şi distruge relaţia cu partenerul. 

Este greu de suportat ideea că partenerul tău de viaţă are capacități deosebite şi că poate face 
lucruri pe care tu nu poți să le faci. 

Pe de altă parte, persoana poate greşi foarte mult încercând să-şi forțeze partenerul să evolueze 
rapid într-un moment când el mai are de parcurs multe etape intermediare. Ar fi foarte bine dacă 
persoana şi-ar manifesta capacitățile discret şi dacă le-ar pune în slujba unor scopuri altruiste. Relația 
cu partenerul trebuie să fie sinceră şi mai ales nu este permisă intervenţia asupra lui în nici un fel. 

Neptun retrograd în Casa a VIII-a: Este o poziţie foarte puternică pentru Neptun retrograd, 
persoana beneficiind de capacități şi percepții foarte puternice. Persoana a acumulat aceste calităţi în 

viețile anterioare prin studierea temeinică a domeniului spiritual. Şi-a dezvoltat la nivel maxim 
capacitățile, a acumulat o forță mentală uriaşă, dar la un moment al evoluţiei sale a folosit aceste forțe 
în mod greşit. Greşeala putea fi făcută din neglijenţă, din supraestimare a forței proprii, din interes, sau 
din răzbunare (în funcţie de Zodia în care se află Neptun retrograd). În prezent persoana beneficiază de 
calitățile acumulate în trecut, dar acum şi-a asumat o misiune dificilă, în slujba umanității, pentru a-şi 
putea repara greşeala făcută. În viaţa actuală vor apărea destule tentaţii de folosire incorectă a acestor 
capacități şi va trebui să înveţe să decidă corect. 

Un Neptun retrograd în Casa a VIII-a este indiciul clasic pentru un fost magician sau vrăjitor, 
foarte puternic. Are şi acum o forță uriaşă şi trebuie să o folosească numai în scopuri bune. 

Neptun retrograd în Casa a IX-a: Persoana beneficiază de o înaltă cunoaştere spirituală şi de 
percepții subtile. În viaţa anterioară a greşit folosind incorect informaţia spirituală, nefolosind-o deloc 
sau chiar blocând accesul celorlalți la ea. Persoana a ţinut doar pentru ea ceea ce a aflat, dar nici măcar 
pentru ea nu a pus în practică nimic. Când primeşti informaţii spirituale eşti obligat să le verifici, să le 
experimentezi în viața ta şi apoi trebuie să le oferi şi celorlalți şansa de a cunoaşte acea informație. 
Informația circulă pe nişte canale foarte bine structurate, oricine poate avea acces la ele, dacă urmează 
un program de viață corect şi nimeni nu are dreptul de a bloca circuitul informațional reținând doar 
pentru el o informaţie necesară tuturor. Este adevărat că trebuie difuzată cu discernământ, nu oriunde şi 
nu oricui, ci doar persoanelor care sunt pregătite să o audă. 

Neptun retrograd în Casa a X-a: În viaţa anterioară persoana a folosit capacităţile oculte de 
care dispunea pentru a-şi consolida poziția în ierarhia socială. Una din greşeli putea consta în lipsa de 
discreție asupra capacităților sale, lucru care i-a amplificat faima de magician. Persoana trebuie să îşi 
folosească în mod finuţ forțele subtile pentru a-i ajuta pe oameni şi pentru a perfecționa societatea. 
Trebuie să găsească metode corecte şi eficiente prin care oamenii să accepte ajutorul pe care ea vrea să 
îl ofere. Ar fi bine să nu folosească forţa mentală pentru a-şi elimina duşmanii sau contracandidaţii, 
deoarece va plăti scump acest lucru. Nu trebuie să-şi demonstreze forța în fața oamenilor, pentru că, 
dacă este cu adevărat puternică, se poate descurca şi fără să facă spectacol. 

Neptun retrograd în Casa a XI-a: Persoana a beneficiat de capacități oculte în viaţa 
anterioară şi le-a folosit în mod incorect, afectându-şi prietenii sau protectorii. Probabil că a vrut să-i 
ajute, dar pentru că nu îşi controla capacitățile s-a trezit în postura ucenicului vrăjitor care a declanşat o 
furtună pe care nu mai ştia cum să o oprească. Persoana beneficiază şi în prezent de un ajutor puternic 
din partea entităților spirituale din planurile subtile. I se vor oferi şi în prezent capacități deosebite, dar 
va trebui să dovedească că ştie să le stăpânească şi că vrea să le folosească altruist, în beneficiul 
prietenilor pe care 1-a afectat data trecută. 

Neptun retrograd în Casa a XII-a: Persoana beneficiază de un puternic ajutor din planurile 
subtile. Perechea sa ideală nu este încarnată în planul fizic, ci se află dincolo, încercând să o ajute să se 
descurce cât mai bine. Greşeala persoanei constă în neluarea în seamă a mesajelor subtile pe care le 
primeşte, sau chiar refuzul acestei colaborări. Persoana trebuie să înveţe să colaboreze şi să îşi 
amplifice comunicarea cu entitățile spirituale, dar nu pare dispusă să se apuce de treabă. Este o 
greşeală imensă să beneficiezi de un ajutor subtil, de un prieten invizibil, care îți şopteşte fiecare 
mişcare bună pe care ai putea s-o faci şi să refuzi acest ajutor. Persoana trebuie să-şi revizuiască 
atitudinea, să renunţe la munca de una singură şi să încerce să colaboreze cu cei care vor să o ajute. 
Dacă va face acest lucru va fi capabilă să ofere şi ea un ajutor eficient celor din jur. 


13. PLUTON RETROGRAD 


Pluton, planeta morții şi a renaşterii, a energiei subtile şi a forţei de creație, este octava 
superioară a lui Marte. Ea guvernează voinţa, energia creatoare şi impulsurile spre perfecționare atât la 
nivel personal, individual, cât şi la nivelul întregii societăți. Planeta simbolizează energiile subtile, 
spiritul extremist şi radical, transformările, dorința de putere şi relațiile intime, ocultismul, 
spiritualitatea, alchimia, moartea şi renaşterea. 

Calitățile pe care le generează sunt capacitatea de autoregenerare psihică şi fizică, inspirația 
creatoare, inteligenţa practică, forța de previziune, aptitudinile de lider, caracterul ferm, puternic, 
puterile subtile şi magnetismul. 

Defectele pe care le provoacă sunt intransigenţa, intoleranţa, extremismul, cruzimea, tendința 
spre înşelătorie şi minciună. 


Simbolul lui Pluton ( ) este ilustrat de cercul spiritului care planează deasupra arcului 
sufletului, ambele fiind susţinute de crucea materiei. Planeta guvernează domeniile subtile pe care 
omul trebuie să le traverseze pentru a ajunge la un nivel profund al cunoaşterii. 

Când sufletul şi aspectul material al existenţei sunt în contact cu spiritul, nativul care posedă 
Pluton retrograd în temă, experimentează energiile plutoniene fundamentale. Când începe să 
transceadă regiunile necunoscute ale sinelui, este capabil să facă legătura cu viața sa materială şi să se 
contopească cu spiritul. Când omul este capabil să realizeze aceasta, el intră în contact cu acea parte 
perfectă din el şi este sigur de cunoştinţele sale, chiar dacă nimeni nu crede în ele. 

Pentru a folosi aceste energii plutoniene fiecare persoană trebuie să-şi depăşească limitele prin 
efort propriu. Nativul care are Pluton retrograd trebuie să fie interesat de transformările interioare şi nu 
de încercările de a schimba lumea exterioară. Semnificaţia simbolului planetei este următoarea: totul 
vine de la Spiritul Divin în manifestare; acesta se exprimă aici, pe Pământ. 

Nativul care are această planetă retrogradă resimte problemele sociale ca şi cum ar fi ale sale, 
vrea să le rezolve, să schimbe lumea. El caută o modalitate practică pentru a le rezolva. Soluţia i se va 
revela doar după multă muncă cu sine. Aceasta poate dura mai mulți ani, sau chiar mai multe vieți. 
Nativul experimentează lupta umanităţii la un nivel interior şi foarte personal. Simte nevoia de a depăşi 
în el tot ceea ce a micşorat conştiinţa societăţii în care trăieşte. El reacționează puternic la necinstea 
celorlalți față de el, luând-o ca pe un afront personal față de progresul său. Trebuie să înveţe să se 
detaşeze de modelele comportamentale obişnuite care îi caracterizează pe ceilalți şi care au atât de 
puţin în comun cu propria lui realitate interioară. 

În manifestarea sa spirituală, Pluton reprezintă Voința Divină care aduce aici, pe Pământ, 
manifestarea cea mai pură a energiei cosmice. 

Pluton retrograd este indiciul cel mai clar al reîntâlnirii cu persoanele apropiate din viețile 
anterioare. Acest lucru se produce pentru a oferi celor în cauză şansa de a-şi achita datoriile unii față de 
ceilalți. 

Pluton retrograd indică o greşeală karmică făcută de nativ la nivelul voinţei. În viaţa anterioară 
s-a comportat ca un tiran, a făcut exces de voinţă şi prin acest lucru i-a afectat pe cei din jurul său. Un 
alt tip de greşeală comisă la nivel de voință este manifestarea lipsei de voință, prin evitarea 
responsabilităților şi pasarea luării deciziilor către cei apropiați. 

În prezent, toţi cei care au fost afectaţi de manifestarea greşită a voinţei persoanei vor apărea şi 
acum în jurul său, pentru a-şi plăti datoriile față de ea. De multe ori Pluton retrograd este indiciul unei 
vieți pline de suferință şi necazuri. Acestea sunt direct proporționale cu greşelile făcute în viața 
anterioară. Uneori persoanele cu Pluton retrograd îşi ispăşesc greşelile printr-o suferință cauzată de o 
boală cronică, de factură karmică. 

Persoana care are Pluton retrograd în tema natală trebuie să înveţe să îşi manifeste corect voinţa 
şi să respecte dreptul celorlalți la o opinie proprie, ba chiar să încerce să colaboreze cu ceilalți. 
Toleranţa şi dialogul sunt primele elemente pe care aceşti nativi trebuie să le învețe. 


Interpretarea lui Pluton retrograd în Zodii 


Pluton retrograd în Berbec: Persoana are multă energie şi se manifestă impulsiv, agresiv, 
chiar spectaculos. Nu ştie să-şi controleze voinţa, exagerează în tot ce face şi greşeşte din exces de 
voinţă. În viaţa anterioară, din curiozitate şi din dorința de a explora necunoscutul, şi-a impus voinţa 
afectând pe cei din jur. I-a implicat în acţiunile ei nebuneşti şi toţi au avut de suferit. Persoana are 
voinţă foarte puternică, dar oscilantă. Ar trebui să înveţe să îşi păstreze constanţa în acţiuni şi să îşi 
manifeste voinţa atunci când este nevoie şi nu doar când are ea chef. 

Pluton retrograd în Taur: Persoana are voinţă şi energie foarte multă, dar o aplică greşit. Îşi 
manifestă voinţa prin încăpățânare şi prin cramponarea de ideile şi tabieturile sale. Persoana opune 
rezistenţă la orice fel de schimbări şi îşi apără cu orice preţ ideile. Datorită timidității îi este teamă să 
schimbe ceva în viaţa ei şi atunci încearcă să păstreze totul aşa cum era înainte. Ar trebui să înțeleagă 
faptul că lumea progresează şi că este nevoie de schimbare şi în viaţa ei. 

Pluton retrograd în Gemeni: Persoana nu are prea multă energie şi nici voinţă. Din când în 
când manifestă luări de poziție curajoase, dar acest lucru este de scurtă durată şi nu produce efecte 
semnificative. În general îşi manifestă voinţa la nivel declarativ, dar dacă trebuie să treacă la fapte 
începe să dea înapoi. Acest comportament oscilant, nesigur, schimbător, îi debusolează pe cei din jur. 
Niciodată nu ştii dacă te poţi baza pe spusele persoanei şi te aştepţi mereu să se răzgândească. Ar 
trebui să acorde o atenție deosebită persoanelor apropiate, deoarece pe ei i-a afectat şi în viața 
anterioară prin fluctuațiile voinţei sale. 

Pluton retrograd în Rac: Persoana are o voință modestă pe care o manifestă în funcţie de 
starea sa emoţională. Această stare poate fi influenţată de relaţia încordată pe care o are cu familia, sau 
de unele tensiuni interetnice pe care le suportă. Sensibilitatea persoanei o face să reacționeze greşit, 
imprevizibil şi chiar fără să vrea poate lua decizii care fac rău celor apropiaţi. De multe ori persoana 
simte nevoia de a se separa de familie pentru că vede că acţiunile sale produc necazuri celor pe care îi 
iubeşte. În cazuri mai rare se ajunge la renegarea familiei şi ruperea brutală a relaţiilor. Persoana ar 
trebui să-şi controleze stările emoţionale şi să nu îşi manifeste voinţa în funcţie de starea de moment. 

Pluton retrograd în Leu: Persoana înţelege greşit folosirea voinţei şi a forței. Acţionează 
despotic, violent, călcând în picioare interesele celorlalți şi strivind orice obstacol. Este foarte egoistă 
şi îşi manifestă voinţa foarte puternic, neadmiţând nici o împotrivire. Persoana nu acceptă o relație de 
colaborare, ci vrea ca toţi ceilalţi să i se supună şi să-i execute ordinele. În acest fel a acţionat în viaţa 
anterioară când a afectat foarte mulți oameni şi acum are toate şansele să repete greşeala. I s-a oferit 
ocazia de a se reîntâlni în prezent cu cei pe care i-a afectat în trecut şi ar trebui să încerce să-şi 
răscumpere greşeala faţă de ei. Ar trebui să facă un efort, să încerce să colaboreze cu ceilalți şi să 
renunţe la excesele de duritate şi violență. Trebuie să-şi pună forța şi voința în slujba unor idealuri 
altruiste. 

Pluton retrograd în Fecioară: Persoana nu are prea multă voință şi chiar îi este frică să şi-o 
manifeste. Stilul analitic al persoanei îi oferă posibilitatea de a-şi masca lipsa de voinţă prin argumente 
savante, ştiinţifice. Ar vrea să ajute şi să aplice metode mai bune pentru a perfecționa societatea, dar îi 
lipseşte curajul de a-şi prezenta ideile în public. De multe ori îşi oferă ideile şi planurile prietenilor 
pentru a le prezenta ei şi ulterior neagă că i-ar aparţine. Acest mod de a acționa a generat multe 
necazuri celor apropiaţi în viața anterioară. Lipsa de voință a persoanei i-a expus pericolelor şi mulți au 
avut de suferit. Persoana trebuie să-şi manifeste curajos voinţa şi bazându-se pe argumente ştiinţifice 
să îşi prezinte planurile cu mult curaj. 

Pluton retrograd în Balanţă: Persoana este dotată cu voință, dar nu o manifestă mereu. Fuge 
de responsabilităţi, evită să ia decizii şi oscilează foarte mult până să se hotărască asupra unui lucru. Îşi 
manifestă voința în mod dualist, în funcție de interesul de moment. Se implică în rezolvarea 
problemelor sociale, dar se aliază cu cel care îi oferă avantaje mai mari. Prin manifestările sale 
dualiste, persoana a provocat în trecut foarte multe necazuri celor din jur. În prezent trebuie să îşi 
perfecționeze conduita morală şi să nu mai facă nici un fel de compromis. 

Pluton retrograd în Scorpion: Persoana are o voinţă foarte puternică, este dinamică, energică 
şi are un spirit justițiar exagerat. Se angrenează în acţiuni spectaculoase, violente, de tip polițienesc şi 
se manifestă dur şi violent. Are foarte multă forță, dar nu ştie cum să o folosească. Este capabilă de 
manifestări radicale, cu consecinţe dezastruoase pentru cei din jur. Trebuie să înveţe să-şi domolească 
impulsurile, să se stăpânească şi să acționeze mult mai paşnic. 

Persoana are o viață intimă foarte spectaculoasă. Posedă un impuls erotic foarte pronunţat şi 
este capabilă de excese la acest capitol. În circumstanţe agravante poate avea chiar obsesii erotice ce 
duc la distrugerea celor din jur şi la ruinarea sănătăţii proprii. Trebuie să înveţe să respecte limitele şi 
să se situeze pe coordonate cât mai normale la capitolul relații intime. 

Pluton retrograd în Săgetător: Persoana este foarte inteligentă şi simte nevoia de a-şi 
manifesta voința cu multă autoritate. Are un simţ acut al corectitudinii şi justiției şi vrea să instaureze 
domnia legalităţii. De multe ori îşi asumă rolul de judecător şi chiar pronunţă sentinţe pe care nimeni 
nu le aduce la îndeplinire. Se simte îndreptăţită să-i judece pe oameni şi chiar să-i condamne, ceea ce 
este o mare eroare. Persoana trebuie să înțeleagă corect rolul legii în relațiile sociale şi trebuie să-şi 
perfecționeze relația cu spiritualul, pentru a nu mai uzurpa prerogativele divine. Ar fi bine să-şi 
folosească voinţa pentru a se perfecționa pe sine şi pentru a-şi forma o concepţie corectă despre morală 
şi spiritualitate. 

Pluton retrograd în Capricorn: Pluton va traversa Zodia Capricornului în perioada 2008- 
2024. Este posibil ca acest tranzit să aducă schimbări spectaculoase în domeniul politic şi mai ales în 
relațiile interstatale. Este prematur să avansăm ipoteze despre aspectul mondial al Geei din acea 
perioadă. Putem să ne imaginăm însă ce probleme vor avea de rezolvat persoanele care se vor naşte în 
acea perioadă. Probabil că vor fi entități foarte evoluate, cu un înalt simţ moral, care se vor încarna cu 
misiunea de a construi o nouă ordine în relațiile de organizare socială şi politică. Trecerea lui Pluton 
prin Capricorn se petrece o dată la 248 de ani, iar ultima trecere prin această Zodie a avut loc în 
perioada 1762-1777. Evenimentele mondiale petrecute în acea perioadă sunt legate de afirmarea 
voinţei naționale (declaraţia de independenţă a SUA). Acest fapt a dus la slăbirea sistemului autarhic 
monarhist şi pregătirea condițiilor pentru trecerea la sistemul republican, în care voinţa suveranului era 
înlocuită de voinţa naţiunii, exprimată de reprezentanţii aleşi în mod democratic. Poate că următoarea 
trecere a lui Pluton prin Capricorn va aduce o nouă formă de organizare politică. 

Pluton retrograd în Vărsător: Pluton va traversa Zodia Vărsătorului în perioada 2024-2043. 
Probabil că atunci vor avea loc importante transformări la nivelul mentalități oamenilor. Este posibil 
să se dezvolte puternic sentimentul frăţiei universale şi să se treacă la o organizare suprastatală, care să 
grupeze toţi oamenii de pe Geea sub aceeaşi legislaţie şi cu aceleaşi drepturi şi obligaţii — “Marele sat 
planetar”. 

Pluton retrograd în Peşti: Pluton va traversa Zodia Peştilor în intervalul 2044-2068. Probabil 
că atunci va apărea o transformare radicală în ceea ce priveşte relația omului cu entitățile spirituale şi 
cu Divinitatea. Cei care vor trăi atunci pe Pământ vor participa la evenimente foarte deosebite, 
înălțătoare. 


Interpretarea lui Pluton în Case 


Pluton retrograd în Casa I-a: Persoana a beneficiat de prea multă voinţă şi a folosit-o excesiv, 
capricios şi în neconcordanță cu necesitățile momentului. A fost indulgentă când trebuia să pună 
piciorul în prag şi să-şi impună voinţa, sau a fost dură atunci când trebuia să fie înțelegătoare. Acest 
mod de a acţiona a cauzat numeroase probleme celor din jur, iar acum persoana se va reîntâlni cu ei 
pentru a-şi achita unii altora datoriile karmice. Persoana trebuie să înveţe să-şi exercite constant voinţa 
şi să se armonizeze cu cerințele momentului. 

Pluton retrograd în Casa a Il-a: Persoana are voință şi o manifestă condiţionat, în funcție de 
avantajele materiale pe care le poate obține. Factorul material primează în viaţa persoanei şi este cel în 
jurul căruia îşi construieşte întreaga existență. Este foarte încăpățânată şi nu va recunoaşte niciodată că 
a procedat greşit chiar dacă a fost descoperit tot adevărul. Persoana trebuie să-şi schimbe mentalitatea 
şi să-şi manifeste voinţa ţinând seama de corectitudine şi morală 

Pluton retrograd în Casa a III-a: Persoana nu are foarte multă voință şi o manifestă destul de 
oscilant, în funcţie de toanele de moment. Este foarte inteligentă, dar este capricioasă şi mofturoasă. Îşi 
manifestă oscilant voinţa, în special în domeniul comunicării. Niciodată nu poți fi sigur că îşi va ţine 
cuvântul dat. Persoana are mari probleme de conduită morală şi este prea leneşă pentru a-şi asuma 
poziţii tranşante, radicale. Are abilitatea de a-i convinge pe alţii, dar rareori catadicseşte să se pună pe 
treabă. Ar trebui să fie mult mai constantă în acțiuni şi să se bată pentru ideile sale, renunțând la a face 
compromisuri. 

Pluton retrograd în Casa a IV-a: Persoana îşi tratează incorect membrii familiei, fie tiranic, 
fie oscilant, punându-i în situaţii extrem de dificile. Nu vrea să-şi asume responsabilitatea propriilor 
greşeli, se ascunde în spatele sensibilităţii şi îi lasă pe ceilalți să suporte consecințele pentru acţiunile ei 
greşite. De multe ori rupe relația cu familia, sau este izgonită datorită dezastrelor pe care le-a generat. 
Trebuie să înveţe să aprecieze colaborarea şi sprijinul pe care îl oferă cei dragi şi să înveţe să-i 
respecte. 

Pluton retrograd în Casa a V-a: Pentru o persoană feminină acest aspect generează dificultăți 
în a avea copii, probleme la naştere şi o relaţie destul de dificilă cu copiii. Persoana dispune de o mare 
voinţă şi capacitate de creație, dar nu are răbdare să aştepte recunoaşterea normală, ci îi forțează pe cei 
din jur să o recunoască drept mare creator. Trebuie să înveţe să-şi vadă de munca sa fără să ceară 
recompense. Dacă munca sa este valoroasă, va fi recunoscută la momentul potrivit. Trebuie să înveţe 
să-şi călească voinţa şi să aibă răbdare. 

Pluton retrograd în Casa a VI-a: Această poziție indică o puternică încărcătură karmică. 
Persoana şi-a manifestat greşit voința în viața anterioară, a provocat rău foarte multor oameni. În 
prezent va suferi de o boală rară, ciudată şi cu apariție bruscă, prin care îşi va plăti o parte din karma 
acumulată. Dacă şi în prezent acționează greşit, boala se va agrava şi va genera consecințe foarte dure. 
Persoana trebuie să-şi manifeste voinţa în mod curajos, să-şi asume responsabilitățile şi să aibă curajul 
de a-şi exprima deschis ideile. 

Pluton retrograd în Casa a VII-a: Persoana şi-a manifestat incorect voinţa în relaţia cu 
partenerul de viaţă. Este posibil să fi fost tiranică şi despotică, sau să fi acționat lipsită de voinţă (în 
funcție de Zodia prezentă în Casa a VII-a). Acest lucru a cauzat prejudicii partenerului de viaţă şi a fost 
unul din motivele care au dus la despărţire. În prezent persoana se va reîntâlni cu partenerul pe care l-a 
afectat şi cei doi vor trebui să-şi achite datoria unul față de celălalt. Persoana trebuie să fie sinceră şi 
directă în relaţia cu partenerul, să-i spună în faţă tot ceea ce are să-i reproşeze, deoarece altfel va avea 
din nou mari necazuri şi va rămâne singură. 

Pluton retrograd în Casa a VIII-a: Este una dintre cele mai puternice poziţii ale lui Pluton 
retrograd şi ilustrează greşeli foarte grave, făcute în domeniul cercetării spirituale. Persoana a 
beneficiat de o voință foarte puternică în viața anterioară şi a luat decizii despotice care au afectat 
foarte mulţi oameni. Datorită uriaşei forţe spirituale de care dispunea, răul făcut a fost foarte mare. În 
prezent va beneficia de aceleaşi capacităţi deosebite şi va fi examinată la lecţia autorității manifestate 
în relațiile cu ceilalți. Persoana va trebui să folosească cu mare grijă voinţa pe care o are şi va trebui să 
demonstreze că poate fi un lider înțelept, care ştie când trebuie să ierte şi când trebuie să pedepsească. 

Pluton retrograd în Casa a IX-a: Persoana şi-a manifestat incorect voinţa în domeniul 
comunicării cu planurile spirituale. A beneficiat de un canal foarte bun de comunicare cu entitățile 
spirituale din planurile astrale, a primit foarte multe informaţii pe care a promis că le va folosi, dar a 
uitat să se țină de cuvânt. În prezent va avea acces la informaţii spirituale înalte şi va fi reexaminată 
pentru a vedea dacă măcar acum va respecta ceea ce a promis. Persoana trebuie să-şi perfecționeze 
conduita morală şi să-şi întărească voinţa. 

Pluton retrograd în Casa a X-a: Persoana şi-a manifestat incorect voința în relaţiile cu 
societatea. A fost implicată în viaţa socială, sau politică, a avut o funcție înaltă care îi dădea multe 
responsabilități. Persoana a acționat incorect fiind lipsită de voinţă şi lăsându-se cumpărată, sau 
acționând dur, violent, egoist şi fără scrupule. A urmărit un scop precis şi foarte material, dar a generat 
multă suferință celor din Jur. A luat decizii greşite sau a refuzat să ia decizii atunci când acestea se 
impuneau. În prezent va beneficia din nou de o poziţie socială înaltă, pentru a avea şansa de a repara 
răul pe care l-a făcut în trecut. 

Pluton retrograd în Casa a XI-a: Persoana nu are prea multă voință şi se bazează pe sprijinul 
prietenilor şi protectorilor pentru a se descurca în momentele grele. Refuză să-şi asume 
responsabilități, se fereşte să ia decizii şi încearcă să-şi amâne problemele sperând că se vor rezolva de 
la sine. Datorită acestui comportament a cauzat multe necazuri celor din jur şi acum va avea o viață 
destul de dificilă. Persoana beneficiază de un protector puternic care îi rezolvă multe probleme, dar la 
un moment dat acesta îi va refuza ajutorul şi va trebui să se descurce singură. Trebuie să înveţe să ia 
decizii şi să-şi afirme propriile păreri, chiar dacă acestea vor genera conflicte. 

Pluton retrograd în Casa a XII-a: Această poziție are cea mai grea încărcătură karmică. 
Persoana şi-a manifestat greşit voinţa în viața anterioară şi a provocat daune imense. În prezent va plăti 
prin suferinţă o parte din răul făcut. Va trece prin multe momente de criză, va avea o boală karmică 
ciudată, nevindecabilă, cu care se va chinui mult timp. Aceasta este consecința manifestării greşite a 
voinţei asupra celorlalți. Pluton retrograd în Casa a XII-a sancţionează corpul fizic, într-un mod foarte 
dur, pentru orice manifestare greşită a voinţei. 


12. HOROSCOPUL KARMIC PERSONAL 


Horoscopul natal personal este baza analizei astrologice. Toate celelalte domenii ale 
Astrologiei (karmic, medical, previzional, relațional, etc.) se analizează pornind de la acest tip de 
horoscop. El are următoarele părți componente: 

Tema astrologică natală — care reprezintă harta cerului observată la ora şi data naşterii 
persoanei, din locul natal. Ea indică poziţiile planetelor, zodiilor şi caselor astrologice. 

Capitolul de generalităţi cuprinde elemente de Zodiac legate de cele 4 elemente ale ecuaţiei 
personalității, deci anul din Zodiacul Chinezesc, Constelaţia din Zodiacul European, decada din 
Zodiacul Druidic şi Ascendentul. 

Capitolul intelectual se referă la potențialul intelectual, incluzând memoria, imaginația, intuiţia 
şi alte înzestrări native, aflate la nivel mental, precum şi modul în care acestea pot fi puse în valoare şi 
perfecționate. Este bazat pe studierea poziţiei în Case şi Zodii a planetei Mercur şi a octavei sale 
superioare, Uranus. 

Capitolul erotic indică potenţialul, tendinţele şi manifestările sentimentale, erotice, care ţin de 
latura intimă a existenţei. Este bazat pe analiza în Case şi Semne a planetei Venus. Tot aici se 
analizează şi poziţia Lilith-ului în raport cu Casa şi Semnul în care se află şi în aspect cu celelalte 
planete, el indicând cauze karmice care afectează exprimarea sexualității în prezent. 

Capitolul fizic se ocupă de evidențierea stării de energie şi vitalitate pe care o recepționăm la 
nivelul corpului fizic, fiind bazat pe analiza planetei Marte, a Soarelui şi a Lunii. 

Capitolul socio-profesional include analiza planetelor Saturn, Jupiter şi oferă informaţii asupra 
carierei şi profesiei recomandate în funcție de calitățile native ale persoanei. 

Capitolul final, concluziile, este o sinteză a elementelor majore reieşite din ansamblul 
horoscopului. Aici se fac recomandări privind brățara din metalul corespunzător Ascendentului, 
precum şi culoarea hainelor şi piatra prețioasă care ne pot ajuta să ne echilibrăm energetic, fizic şi să 
ne îmbunătăţim activitatea mentală. 

Horoscopul karmic personal este alcătuit pe baza aspectelor legate de nodurile lunare şi 
planetele retrograde existente în tema natală a persoanei. 

Capitolul 1 conţine interpretarea poziţiei nodurilor lunare în Zodii şi Case astrologice, acestea 
fiind elementele care identifică cea mai gravă greşeală comisă de persoană în viața anterioară şi care 
indică principala lecție de viață care trebuie rezolvată în prezent. 

Capitolul 2 detaliază corijenţele şi restanțele persoanei din viețile anterioare, ca urmare a 
greşelilor făcute în unele domenii ale vieții. 

Capitolul 3 conține recapitularea principalelor greşeli karmice, evidenţiază soluțiile pe care 
persoana le poate folosi pentru a-şi depăşi carenţele şi conţine sfaturi specifice la nivel individual, 
rezultate din interpretarea ansamblului general al temei astrologice. 


Xe de e 


Pentru a interpreta corect aspectele karmice care apar într-o astrogramă este necesar să 
abordăm informația într-un context mai larg şi trebuie să ținem cont de complexitatea şi unicitatea 
omului. Întotdeauna aspectele karmice se interpretează în strânsă corelaţie cu aspectele majore ale 
temei natale. Dacă abordăm strict informaţia karmică, fără să considerăm şi aspectele din tema natală, 
putem foarte uşor să greşim şi să obținem o interpretare rece, distantă, seacă, fără nici o nuanțare 
specifică entității pe care o analizăm. Astrologia în totalitatea ei nu este o ştiinţă mecanică, 
standardizată, ci are nevoie de o abordare intuitivă, pentru a ajunge la o interpretare cât mai 
personalizată. Oricât de bună ar fi o carte de astrologie, ea nu poate cuprinde în paginile ei toate 
variantele de interpretare pe care le găsim în practică. Nici o carte de astrologie nu poate fi scrisă într- 
un mod personalizat, pentru toate entitățile planetei noastre. De aceea, orice carte de astrologie trebuie 
folosită ca un punct de reper, dar pentru a întocmi horoscopul este necesară intuiţia astrologului. 

Astrologia karmică presupune un grad mare de intuiție, deoarece ea analizează acţiunile unei 
persoane la nivelul vieților anterioare. Responsabilitatea celui care abordează astrologia karmică este 
foarte mare, deoarece informaţia la care i se permite accesul este profundă. 

Pentru a putea afla ce greşeală a comis o persoană într-o viață anterioară avem de ales, la 
nivelul nodurilor lunare şi al fiecărei planete în parte, dintr-o multitudine de variante de interpretare. 
Trebuie să luăm în calcul poziția nodurilor lunare în cele 12 Zodii şi să o combinăm cu influenţa celor 
12 Case astrologice. Există deci 12 x 12 variante, adică 144 de variante. Când analizăm o planetă 
retrogradă trebuie să ţinem cont de Zodia şi Casa în care aceasta se află. Un Venus retrograd indică o 
persoană care nu a ştiut să iubească sau să accepte iubirea ce i s-a oferit. Pentru a detalia această 
informaţie trebuie să apelăm la una din cele 144 de variante, de exemplu Venus retrograd în Fecioară 

în Casa a VII-a indică faptul că persoana şi-a criticat partenerul de viață până l-a adus la exasperare, iar 
în prezent va plăti această greşeală prin numeroase deziluzii în viaţa sentimentală. 

Abordând Astrologia Karmică în acest mod, apelând la o minimă orientare a interpretărilor date 
în cărți şi lăsând frâu liber intuiţiei noastre, vom reuşi să descifrăm numeroase secrete şi taine ale 
greşelilor comise de persoană în viețile anterioare. 

Atragem atenția persoanelor dornice de informaţii spectaculoase că nu le vor putea găsi în 
această lucrare. Din punctul nostru de vedere este esenţial ca astrologul să ajute persoana să descopere 
şi să conştientizeze greşelile comise în vieţile anterioare şi să-i ofere şansa de a repara aceste greşeli, 
lăsându-i intactă posibilitatea de a-şi manifesta liberul arbitru. 

Desigur că există metode care permit calcularea unor detalii foarte precise privind locul, 
perioada sau numele pe care persoana l-a avut în viața anterioară, aşa cum există şi metode prin care 
poate fi refăcută tema astrologică a naşterii persoanei din viața anterioară. Aceste elemente ţin doar de 
latura spectaculoasă a informaţiei ezoterice şi în realitate nu aduc nici un ajutor persoanei în cauză. Ele 
pot doar să-i gâdile în mod plăcut orgoliul sau să îi ofere justificări pentru a nu-şi respecta programul 
de evoluţie din viaţa actuală. Adevărata astrologie presupune o mare responsabilitate şi un înalt nivel 
de eficienţă. Un adevărat astrolog nu va face niciodată un lucru inutil, doar de dragul de a-şi etala 
cunoştinţele. Valoarea adevărată presupune un înalt grad de modestie. 


